
INLEIDING 


Wie is die skrywer? 

Gebore op 29 Junie 1971 in Pretoria, in die Republiek van 
Suid-Afrika. 

Spandeer twee jaar in Suid-Korea as Engelse onderwyser 
tussen 1996 en 1998. 

Werk in Johannesburg vir ses maande in 1998. 

Vertrek na Kaohsiung, in die suide van Taiwan, in Januarie 
1999. 

Waaroor gaan hierdie bundel? 

Op Maandag 19 Desember 2005 het ek geskryf, as jy nie 
opstaan en verder loop nadat jy gestruikel het nie, sal jy 
“opeindig plat op jou gesig. Mense - vriende, familie, en ’n 
paar vreemdelinge - sal jou help tot op ’n punt. Maar na ’n 
ruk sal ook hulle hul eie reise voortsit. Dit is eenvoudig hoe 
die lewe is.” 

Op Donderdag 2 Junie 2011 het ek geskryf oor my eie 
lewensmaat: “As jy nie gelukkig is nie, sal sy jou help om die 
hindernis uit die weg te ruim, om jou probleem op te los. Sy 
sal aandring daarop - selfs, as dit nodig is, ten koste van haar 
eie geluk. Maar as jy nie saamwerk nie, as jy nie jou deel 
bybring om jouself gelukkig te maak nie, dan kan jy in jou 
moer in vlieg.” 

Daar is ’n hele paar vriende, familielede, en selfs ’n paar 
vreemdelinge wat ek kan bedank vir bystand oor die jare, maar 
een feit bly staan: As jy dit wil maak deur nog ’n dag, is dit 
jou verantwoordelikheid om te doen wat jy moet doen om op 

jou voete te bly, en wanneer jy struikel, moet dit jou vaste 
voorneme wees om weer op jou voete te kom en die reis voort 
te sit. 

Die notas en essays in hierdie versameling is geskryf 
tussen 1994 en 2017. Dit getuig van my eie beskeie pogings 
oor die jare om staande te bly, en die reis enduit te sien. 



Notas uit ’n paar plekke 


APRIL 1994 

“Ons soek voortdurend na iets waaroor ons seker kan wees. 
Soms vind jy dit in ’n intieme verhouding met ’n ander 
persoon. Soms vind jy dit in die godsdienstige sisteem wat jy 
kies om aan te hang, in jou geloof in die god wat jy aanbid. 
Ek vind my sekerheid in drie dinge: Geboorte, Lewe en Dood. 
Die mens word gebore. Die mens leef. Die mens sterf. Dis 
onwrikbare bakens van die mens se bestaan.” 

* * * 

“Hoeveel waarde moet mens heg aan die idee dat daar nie iets 
soos ’n volmaakte lewe is nie? Dat dit wat jy het, miskien die 
beste is wat jy gaan kry; dat daar nie ’n volmaakte lewe is wat 
nagestreef moet word nie; dat daar met ander woorde nie ’n 
teiken is wat gemis kan word nie. Is dit ’n vals aanname dat 
jou lewe beter en beter gaan word hoe nader jy aan ’n teiken 
van veronderstelde ‘volmaaktheid’ kom?” 

* * * 

“Daar word gesê die mens is basies ’n dier. Die verskil is dat 
die mens geleer het hoe om instrumente te gebruik en vuur te 
maak, en toe paaie en geboue en motors en fabrieke en banke 
en skole en universiteite en hawens en parlemente en 
sportstadia en tronke en hospitale gebou het. As deel van ’n 
geslag wat gebore is in ’n tyd toe al hierdie dinge reeds 
gevestigde bakens van menslike beskawing geword het, en 
waar daar van jou verwag word om net in te val, om te 
konformeer aan die standaarde van hierdie samelewing, help 
dit jou nie veel om te wens jy kon in eenvoud leef soos jou 
broers en susters in die natuur nie. 

Ons samelewing is te groot, en te onpersoonlik. Ons, en 
dié voor ons het ’n monster geskep wat lankreeds buite beheer 
geraak het, wat ’n lewe van sy eie gekry het. En as jy nie voor 
die monster neerbuig nie, word jy verslind en jou oorblyfsels 
eenkant uitgespoeg.” 

* * * 

“Ons leef op ’n planeet waarvan daar miljoene is. Ons staan 
geen kans teen die kosmiese magte nie. Ons het lankal ons 
oorspronklike habitat verlaat waar ons soos ander diere net 
moes sorg vir kos en skuilplek en net gehoop het op 
gemeenskap met ander soos ons. En ons is almal aan die einde 
bestem om te sterf, om soos plante te vergaan. So, presies 
waaroor gaan hierdie komplekse moderne samelewing 
waarbinne ons gebore is, en wat ons gedoem is om in stand te 
hou?” 

OKTOBER 1997 

“Miguel de Cervantes het gesê hy sou eerder ’n korsie brood 
en ’n ui alleen in ’n hoek eet, as om ’n vet kalkoen te eet by ’n 
ander man se tafel waar hy verplig sou wees om stadig te kou, 
min te drink, sy mond af te vee elke minuut, nie te nies of te 
hoes nie, of ander dinge wat die voorregte is van vryheid en 
alleenheid.” 

* * * 

“Een ding wat ek sover in my lewe geleer het, is hoe belangrik 
dit is om keuses te hê, en om oor die vermoë te beskik om te 
kan oorgaan tot aksie nadat jy jou keuse gemaak het. Daar is 
altyd mense wat dit kan doen, en mense wat dit nie kan doen 
nie. Dié wat nie veel keuses het nie, is in baie gevalle, direk 
of indirek, die diensknegte van mense wat wel keuses het én 
hierdie keuses kan uitvoer. As jy dit wys geraak het, staan jy 
onwillekeurig voor ’n keuse: Aan watter kant van die lyn wil 

jy staan? As jy nie daadwerklik kies om getel te word onder 
dié wat keuses maak én keuses uitoefen nie, sal jy noodwendig 
getel word onder die ander groep.” 

NOVEMBER 1997 

“Ek het nog agt maande oor van my kontrak [in Suid-Korea] 
voor ek teruggaan Suid-Afrika toe. In plaas daarvan om te 
dink aan nog agt, lang maande ... begin ek eerder te dink 
daaraan dat ek nog agt maande lank ’n werk het, ’n salaris 
verdien, en ’n plek het om te woon. Wanneer ek terug is in 
Suid-Afrika, sal ek aanvanklik werkloos wees, ek sal nie ’n 
inkomste verdien nie, en ek sal nie ’n plek van my eie hê nie. 

Dit is soos ’n kloof wat agt maande voor my in die 
toekoms lê. Ek kan my ore plattrek, my oë toemaak, en net 
hardloop - en hoop die tyd gaan gou verby, net om dán te 
besef ek weet nie hoe om die kloof oor te steek nie; dat ek 
teen ’n reguit krans afstaar. 

[...] 

Feit is, die agt maande sál verbygaan, en dit hang af van 
niemand anders nie as myself hoe die prentjie gaan lyk 
wanneer ek terugkyk. Gaan ek verspeelde kanse sien, en 
vorentoe kyk en besef ek is in die moeilikheid? Of gaan ek op 
die lughawe in Singapoer sit voor my vlug Suid-Afrika toe, en 
dink aan alles wat ek die vorige agt maande vermag het, goed 
voel oor myself, en met selfvertroue en hoë verwagting uitsien 
daarna om die kloof oor te steek? 

Dit hang alles van myself af - nóú. Ek het, hopelik, nog 
agt maande om voor te berei.” 

MAART 1998 

“Ek kan die gedagte om te verloor nie verduur nie - nie as ek 
verwag het om te wen nie. Ek raak obsessief daaroor om te 
wen, om my verwagte punt van sukses te bereik. As ek dit nie 
bereik nie, maak niks vir my sin nie, en my wêreld 
vcrki'ummcl: ‘Hoe is dit moontlik dat ek nie kon wen nie?!’ 

Ek moet leer om tevrede te wees met minder, en om laer 
verwagtinge aan myself te stel. 

In Ten Things to Do in Denver When You ’re Dead praat 
die hoofkarakter van ’n lys wat mens moet opstel van tien 
dinge wat jy die graagste in die lewe wil doen. Volgens hom 
sal jy heel waarskynlik nooit al tien gedoen kry nie, maar al 
realiseer jy net vyf of ses daarvan, het jy goed gedoen vir 
jouself. 

Dis kak. As ek so ’n lys moet opstel, verwag ek om al tien 
te doen. Nege uit tien sal beteken ek het misluk. 

Hoe gaan ek te werk om hierdie destruktiewe houding te 
verander?” 

* * * 

“Alles wat ek nog altyd gesê het oor vryheid, finansiële skuld, 
my ideale, my ambisies, my drome, die strewe om my 
potensiaal te bereik, en om te leef soos ek graag wil leef, 
kristalliseer rondom een enkele, noodsaaklike voorvereiste. 
Ek het al genoeg gesien, ervaar, gelees en gehoor om te 
verstaan hoe belangrik mag is: Mag om keuses te kan maak, 
en keuses te kan uitoefen. ‘Kto kgo?’ het Lenin gevra. ‘Who 
(masters) whom?’ 

As jy nie vir die res van jou lewe die rol wil speel van die 
dienskneg, die skuldenaar, die persoon in selfopgelegde 
ekonomiese ballingskap nie, moet jy ophou hardloop en begin 
werk, doelgerig, daadwerklik, met ’n enkele doelwit voor oë: 
om te bekom wat jou vry gaan maak - van skuldeisers, van 
balju’s, van armoede en ’n onbeduidende bestaan, en vry van 
ekonomiese meesters wat oor jou baas wil speel.” 

* * * 

“Wag ’n bietjie ... ek het jou dopgehou van daai rots af,” sê 
hy toe hy by die ou aankom, “en ek het gesien hoe jy hier 
arriveer. Ek het gesien hoe jy die lug snuif, en sommer net ’n 
rigting instap. Ek sit al hier vir jare lank. Ek weet alles van al 

die paaie af. Ek het al baie mense gesien kom en gaan, en ék 
kan nog steeds nie met sekerheid sê watter pad die beste is vir 
my nie. Meeste mense huiwer ten minste ’n dag of twee voor 
hulle ’n pad kies. Maar jý? Jy snuif die lug en begin net te 
stap! Hoe kan jy so seker wees van jou keuse?!” 

Die ou kyk na die sitter, sug dan, en sê: “Jy sit nou al vir 
jare op daai rots. Jy’t al die opsies oor en oor bedink, heel 
moontlik al boeke vol aantekeninge gemaak. Maar wat het jy 
van al die jare se sit en dink? ’n Rots, en dis nie eens jou eie 
nie! 

“Soos jý weet ek daar’s struikelblokke in hierdie pad wat 
ek gekies het. Daar wag mooi dae ... en daar wag heel 
waarskynlik onweersdae, omstandighede wat my sal laat 
twyfel of ek die regte pad gekies het. Elke pad het hierdie 
elemente van onsekerheid. 

“Die idee,” gaan die ou voort, “is nie om die pad te kies 
met die minste struikelblokke nie. Die idee is om jouself toe 
te wy aan ’n pad ongeag die struikelblokke, ongeag die 
risiko’s, ongeag mooiweer of onweer. Om jouself toe te wy 
aan ’n pad tot jy die einde van daai pad bereik het. 

“As jy jouself toewy aan ’n pad, aanvaar jou 
medereisigers jou. Dan weet jy: jy hoort op daai spesifieke 
pad, op daai spesifieke tyd. 

“By elke kmispad sien ek mense soos jy, mense wat vir 
jare lank op ’n rots sit en met hulleself argumenteer oor watter 
pad die ‘regte’ een is. Daar is nie ’n absolute ‘regte pad’ nie! 
Wat daar is, is toewyding. En dít kan enige pad die regte pad 
vir jóú maak.” 

Die sitter laat sak met die hoor van hierdie woorde sy kop, 
en staar peinsend voor hom in die stof. Toe hy weer opkyk, is 
die ander ou reeds oor die eerste heuwel. 

JUNIE 1998 

“Ek is op hierdie stadium gereed om myself te verbind aan 
dinge - en dis ’n moerse erkenning, in ag genome my ou 
weersin aan die idee. Ek het ’n geweldige sterk behoefte om 

êrens te behoort, om betrokke te wees by organisasies en by 
mense, en myself te verbind aan verhoudings, en aan planne, 
en idees. Die dinge waaraan ek myself wil verbind is hier - in 
Suid-Afrika. As ek nou weer oorsee moet gaan, moet ek weer 
die vervulling van hierdie behoeftes op die langtermyn 
skuif, ’n paar tapes en ’n paar boeke en ’n paar ander los items 
in my rugsak gooi, en myself weer tydelik elders anders gaan 
vestig. Dit is teenstrydig met alles wat ek hierdie laaste paar 
maande gedink en besluit het. Verder is daar geen waarborg 
dat ek meer geld sal kan maak oorsee as wat ek op die 
medium- en langtermyn kan maak in my eie land nie. 
Laastens, wat presies wil ek oorsee doen? Ek is nie juis 
ekstaties oor die moontlikheid om weer English Teaching te 
doen in die Verre Ooste nie.” 

JULIE 1998 

“Watse behoeftes kan ek hier, in Suid-Afrika, vervul? Die 
behoefte om deel te wees van ’n gemeenskap, om êrens te 
behoort, om ’n rol te speel, om betrokke te raak, om ’n herberg 
op eie turf op te bou, steen-vir-steen, boek-vir-boek, stoel-vir- 
stoel, mat-vir-mat, en een aandenking op ’n slag. 

Ek het maande gelede al die insig gehad dat ek nie sommer 
net een dag in ’n middelklas voorstad wakker gaan word nie, 
dat ek nie hulpeloos ingesuig gaan word in die middelklas in 
nie. Die waarheid is, selfs al werk jy doelgerig daaraan vir jare 
om ’n Voorstedelike Kleinburger te word, is daar geen 
waarborg dat jy een sal word nie, siende dat jy omtrent ’n 
vlekvrye kredietrekord moet hê voor jy op die uitnodigingslys 
kan kom vir ’n tee-party in die gemiddelde voorstad. Selfs al 
kwalifiseer jy, hang dit steeds van jou af - wil jy werklik 
hierdie lewe hê?” 

AUGUSTUS 1998 

“Die Situasie: Ek woon nou al sewe weke lank in 
Johannesburg. Ek werk in ’n kantoor in ’n administratiewe 

kapasiteit. Ek verdien tussen R1500 en R2000 per maand. Ek 
huur ’n kamer in Norwood vir R500 per maand. Ek het nie ’n 
kar nie. Ek het nie ’n behoorlike posadres nie. Ek moet R2000 
per maand aan my studieskuld afbetaal. Ek woon in iemand 
anders se huis. Ek kyk in die aande iemand anders se TV. Ek 
moet op vriende staatmaak om buite ’n 3-kilometer-radius van 
my huis af te beweeg (behalwe wanneer ek werk toe gaan, 
gelukkig). Ek kan nie die sosiale aktiwiteite bekostig van die 
kring waarin ek beweeg nie. Ek sit nou al ses weke lank met ’n 
gebreekte tand, omdat ek nie geld het om iets daaraan te doen 
nie. 

Die Probleem: Siende dat die geld wat ek van Korea af 
teruggebring het amper op is, moet ek binnekort my inkomste 
met ten minste 250% verhoog om te verhoed dat my huidige 
strategie van skulddelging skipbreuk ly. Ek is afhanklik van 
ander mense vir woonplek, vervoer, en selfs vir goeie kos. Dis 
nie ’n gewenste situasie nie. Alles in my lewe is onseker. Ek 
moet dringend iets daaraan doen.” 

DESEMBER 1998 

“Maar, dit is om ’n mooi prentjie te skets ter wille daarvan om 
nie spyt te wees nie. Ter wille van eerlikheid, moet ek ook die 
anderkant van die verhaal skets. 

In terme van mag - wat ek oudergewoonte definieer as die 
vermoë om keuses te kan maak, keuses te kan uitoefen, en om 
nie afhanklik te wees van ander nie - was ek ’n big time loser 
die afgelope sewe of agt maande. Big time. Ek stel myself 
inderdaad in die verleentheid om steeds te probeer om terug 
te baklei, om steeds my waardigheid te wil verdedig. 

Die waarheid is dat ek tans meer magteloos is as wat ek 
ooit tevore in my lewe was. Vir al die belangrikheid wat mag, 
onafhanklikheid, waardigheid en trots vir my gehad het agt 
maande gelede, is dit ironies dat ek soveel verloor het op al 
hierdie terreine! Vir hierdie rede, en hierdie rede alleen, sou 

ek kon sê dat ek spyt is dat ek nie reeds einde Junie probeer 
het om weer ’n teaching job te kry in die Ooste nie. 

Maar, daar’s geen sin in spyt nie, so ek gaan nie tyd daarop 
mors nie. Ek het gedoen wat ek gedoen het. Ek het ’n paar 
dinge geleer, en ek was ’n paar keer neergevel teen die grond. 
But at least I came out for the fight, of hoe? A1 was dit half 
teësinnig, en al lyk ek nie exactly soos ’n held op die oomblik 
nie. 

Wat’s volgende? 

Ek het gesien, vir as ek vergeet het, hoe lyk finansiële 
magteloosheid. Nie weer nie. Nie as dit van my afhang nie. 
Hierdie jaar was na alles een van die verrykendste jare van my 
lewe, al gaan ek dit gewond en beseerd, en swak gewapend 
uit. (Mens kan amper sê ek het die jaar ingegaan soos ’n 
Duitse soldaat in 1939, en ek gaan dit uit soos ’n Russiese 
soldaat in 1917.) ’n Verlore jaar was dit nie, daarvoor het ek 
veels te veel baklei, en te veel skermutselings oorleef. Die res 
van die duisend myl reis wat ek begin het, sal voortgaan. Two 
steps forward, one step back. Maar ek sál voortgaan.” 

JULIE 1999 

“Sukses volg nie altyd ’n chronologiese orde van gebeure nie. 
In vele gevalle is dit twee treë vorentoe en een-en-driekwart 
treë terug. Maar uiteindelik het jy die belangrikste plekke op 
die reis aangedoen, en as jy weer kyk, bevind jy jouself in ’n 
meer aangename situasie. 

Moenie bekommerd wees daaroor as jy nie altyd ’n goed 
uitgewerkte plan volg nie. Om net te begin êrens, en dan van 
een afgehandelde taak te beweeg na ’n volgende, is beter as 
om aksie uit te stel tot ’n volmaakte plan geformuleer is. 

Laaste punt: As jou gemoed reeds aan die bleek kant is, 
maak dit saak as jy ten minste skoon onderklere het.” 

Emosionele probleme, of inhibisies 

Maart 2000 

Ek was nog nie eens behoorlik wakker gisteroggend toe ek 
besef ek het nog steeds dieselfde hang-ups as die vorige aand 
nie. Dis soos as ’n mens gaan kamp saam met ’n gi'oep mense. 
Sodra almal wakker word in die oggend, herken almal mekaar 
as dieselfde mense wat hulle die vorige dag was. So is dit met 
my hang-ups. Die oomblik as my wekker afgaan en ek besef 
dis nie ’n nagmerrie of ’n flou grap nie, dan’s dit asof iemand 
ook my hang-ups wakker maak. And what do you know! 
Daar’s hulle almal, op hulle plek, gereed vir nog ’n dag se 
diens! 

Waarvan praat ek? Wat presies, is my probleem? 
Hoofsaaklik die feit dat ek dink ek nie veel van ’n indruk maak 
op mense wat ek ontmoet nie. Ek wens altyd ek kan ’n beter 
vertoning lewer - ’n sportiewe ou wees vir die sportiewes, ’n 
amateur musikant vir die wannabe rock stars, ’n ervare 
traveller vir die travellers, ’n kapitalis vir die kapitaliste, en ’n 
kommunis vir die kommuniste. Ek wens ek het meer geweet 
van meer dinge, sodat ek kon saampraat langs meer vure. Ek 
wens ek het al meer ervaar, en meer gesien. Ek wens ek kon 
meer dinge doen, op so ’n wyse dat mense ánder verwys na 
my, of na my verwys in hulle gesprekke. 

Toe verander alles. Ek dink toe, wie is hierdie mense wat 
ek so graag wil beïndruk? Wie is hierdie mense met wie ek 
myself so onderdruk? Daar’s ses biljoen mense op hierdie 
planeet, duisende kulture, miljoene subkulture, ’n ontelbare 
hoeveelheid agterkamers en gaatjies en hoeke in donker en 
halfverligte gange. Daar’s kelderverdiepings, 
soldervertrekke; amper soveel spasies as wat daar mense is. 
Hoekom, op aarde, onderdruk ek myself so met ’n paar mense 
wat eintlik fokkol vir my beteken? 

Bevry jouself, wil ’n mens amper sê. 

Ek is ’n leërmag van een. 

Tog. as ek daaraan dink, is ek deel van ’n leërmag van 
duisende, honderdduisende, selfs miljoene. Die enigste ding 
is, ons almal kruip weg in ons huise of woonstelle, of in 
studeerkamers, buitekamers, gastekamers, spaarkamers, 
karavane, of in inrigtings van een of ander soort. Sommige 
van ons hou wag in die nag, en gaan slaap eers wanneer ander 
mense wakker word. Sommige van ons hou meer gereelde 
ure. Soms herken ons mekaar op straat, soms nie. Party van 
ons het baarde; ander se hare is net deurmekaar. Ons is mans, 
en ons is vrouens. Sommige van ons is ryk; ander van ons sal 
altyd ai in wees. Sommiges besit huise, en sommiges besit net 
die klere aan hul lywe. Sommiges is bekend aan miljoene; 
ander onthou nie eens altyd hulle eie name nie. 

Ons - is die Leërmag van Een. 


18 



Twee plus een belangrike opmerkings 

Woensdag 10 September 2003 

Mense, ek ingesluit, is te ernstig. Vat die hele storie van om 
te moet trek na ’n ander woonstel toe. Jy woon in ’n plek vir 
amper vyf jaar, en dan kry jy ’n oproep een nag. Jy word vertel 
dat die eienaar die woonstel wil verkoop, en jy moes eintlik 
gister al uit gewees het. Jy voel effens angstig oor die plek wat 
eersdaags jou nuwe tuiste sal wees, die nuwe omgewing, 
nuwe paaie wat jy sal moet verken. Wat ek hier wil voorstel, 
is dat hierdie aangeleentheid, soos soveel ander in die lewe, 
nie naastenby soveel erns regverdig nie. 

Dit was die eerste opmerking. Die tweede opmerking is 
dat die eerste opmerking ’n pot stront is. Goed, sekere dinge 
is nooit so erg soos wat mens aanvanklik jouself verbeel het 
dit gaan wees nie. Maar as jy eerlik moet wees, moet jy erken 
dat die lewe ’n redelike emstige besigheid is. As jy lag vir elke 
tweede ding wat gebeur met jou, of vir elke derde persoon wat 
paaie met jou kmis, gaan jy beslis jou gat sien. 

* * * 

Die lewe is beslis geen grap nie, maar buiten die groot 
waarhede soos “Oliebolle maak vet” en “Die aarde is rond” is 
daar min dinge wat so waar is soos dat jy kan vergeet om te 
oorleef in hierdie wêreld sonder ’n goeie sin vir humor. 

Om te lag vir dinge wat “nie regtig snaaks is nie” gooi ook 
ons somme omver. Want is een plus een dan nie twee nie? En 
as dit die geval is, dan’s ons mos nie veronderstel om te lag 
vir driekwart van die dinge waaroor ons lag nie. Tog is dit 
presies wat ons doen, en op die kosmiese sakrekenaar is dit 
presies wat ons in staat stel om voort te gaan ten spyte van wat 
omstandighede soms dikteer. 

Die kriteria vir oorlewing (raak strenger by 
die dag) 

Dinsdag 16 September 2003 

Die kritcria vir oorlewing raak strenger by die dag. Soos 
gewoonlik is persepsie van my persoon een van die grootste 
probleemareas - maar nie noodwendig hoe ander my sien nie; 
ek oordeel myself. As ek myself te lig bevind, dra ek dit 
soos ’n advertensiebord om my nek. Dan’s ek een groot 
moraal- en selfbeeldkrisis gereed om in ’n onskuldige 
omstander se gesig te ontplof. 

Vat my vriend L. as voorbeeld. Toe ek vyf jaar gelede 
vanaf Korea teruggegaan het Suid-Afrika toe, het hy saam 
met ’n groep ander werkende twenty-somethings ’n huis 
gedeel in Johannesburg. Hy was op daai stadium die 
publishing editor van ’n tydskrif wat hy grootliks op sy eie 
begin het (ander mense het ook ’n bydrae gelewer, maar dit 
was hoofsaaklik sy idee, en sy verantwoordelikheid). 

Dit was die situasie toe ek teen Julie van daai jaar as 
glorified sekretaresse by sy onderneming aangesluit het. Teen 
Oktober van daai jaar het L. ’n huis gekoop in ’n goeie deel 
van die stad. Die kantoor het ook geskuif na die nuwe huis toe. 
Siende dat dit effens te ver was vir my om te bereik per fiets 
elke dag, het ek sy uitnodiging aanvaar om die buitekamer in 
sy agterplaas my tydelike hoofkwartier te maak. 

Bietjie meer as ’n jaar later was L. op die punt om die 
volgende fase van sy lewe binne te gaan - huwelik. Ek was 
toe al elf maande terug in Noordoos-Asië. Ek het ’n hele drie 
slaapkamer woonstel vir myself gehad. Ek het voltyds 
gewerk, en ek het genoeg geld verdien om redelik goed te leef. 
(Vae veronderstellings oor presies wat ek doen het my altyd 
goed gepas, want dan het ek nie nodig gehad om vir enige 
iemand te verduidelik dat ek vir kleuters die alfabet leer terwyl 
ek my hande ritmies klap nie.) 

Dis amper vier jaar later. My vriend het intussen sy 
tydskrif verkoop aan ’n groot maatskappy, wat ook vir hom ’n 
posisie aangebied het wat hy “nie kon weier nie”. Hy en sy 
vrou woon deesdae in ’n groter, luukser huis, en soos ek reeds 
genoem het in die vorige stuk, het hulle onlangs ouers geword 
van ’nbabaseun. Hy is dus volgens die gemeenskap se kriteria 
suksesvol in alle opsigte - hy’s ’n huiseienaar, hy’s ’n 
getroude man, ’n pa, en hy’t ’n werk wat baie van hom vra, 
maar die monetêre beloning maak dit die moeite werd. 

Ek, aan die ander kant, huur steeds dieselfde woonstel 
by ’n vriendin van een van my werkgewers (hoewel net tot die 
einde van hierdie maand). Ek ry deesdae weer fiets want ek 
wil nie die bromponie wat op my stoep staan en olie drup 
vervang met ’n nuwe een nie (en omdat die fietsryery in elk 
geval beter is vir my gesondheid). Ek gee nog steeds ’n paar 
Engelse klasse elke dag. Ek werk ook aan ’n paar projekte wat 
hopelik eendag ’n langtermyninkomste sal genereer. En ek 
skryf. En studeer Chinees. Solank ek dus hier in Taiwan bly 
kan ek een keer per jaar ’n draai by my vriend gaan maak, in 
sý kar ry na ’n Italiaanse restaurant, en selfs bekostig om R200 
of so uit te vurk om die rekening te delg. 

Maar waar gaan ek staan as ek terug is in Suid-Afrika? 
Die dae is verby wat ek ’n kamer kan huur by ’n vriendin van 
universiteitsdae. Die dae is verby wat ek op ’n stuk spons kan 
slaap in ’n vriend se buitekamer. Die dae is verby wat dit vir 
my goed genoeg sal wees om in ’n administratiewe kapasiteit 
in ’n kantoor te werk. Die dae is ook verby wat dit oukei is om 
vir my pêl te sê ek sal saam met hom ’n dop gaan drink, solank 
hy my kan kom optel - en moontlik nog vir my drankie kan 
betaal ook. Dit is dus ooglopend dat die kriteria vir oorlewing 
- ten minste vir myself - strenger raak by die dag. 

Moet ons almal dan ons lewens vergelyk met dié van ou 
vriende om uit te werk hoe goed of hoe sleg ons doen? Dis nie 
my bedoeling nie. Maar ek onderskryf sekere kritcria vir ’n 
goeie bestaan, en ek is bewus van hoe ek, op hierdie stadium, 
sou gevaar het in ’n wêreld soortgelyk as die een waarin my 
vriende in Suid-Afrika hulle bestaan slyt. 

My identiteit as ’n skrywer wat alleen woon in ’n 
vensterlose woonstel êrens in die Verre Ooste, wat Chinees 
leer praat, en geleer het hoe om ’n paar vrae te vra oor die 
lewe, is stewig geanker in die realiteit waarin ek myself 
bevind het die afgelope vyf jaar. Die visie van myself as ’n 
entrepreneur wat hoop om “volgende jaar” geld te maak in 
Suid-Afrika, terwyl ek van tyd tot tyd my Chinese boeke sal 
afstof om te kyk of ek nog iets daarvan verstaan, is geanker in 
geloof. Ek weet nie of dit sal uitwerk nie. Ek mag dalk faal. 
En as ek misluk, voel ek ellendig. 

Ek kan sekerlik sê dat ek nie myself met enige iemand 
hoef te vergelyk nie. Ek kan sê dat ek nie na ses maande of ’n 
jaar ’n huiseienaar hoef te wees nie. Ek kan sê dat ek nie na ’n 
jaar of agtien maande getroud hoef te wees nie. En ek kan 
byvoeg dat ek nie hoef te werk volgens ’n skedule nie. My 
lewe is imrners nie ’n reeks tonele uit ’n vooraf uitgewerkte 
draaiboek nie. 

Die probleem is dat ek bepaalde idees het van hoe sukses 
lyk. In die wêreld van die konvensionele middelklas lyk 
sukses soos my vriend, L., se lewe. Wat betref die wêreld van 
die vrydenkende, alleenloper skrywer, voldoen my huidige 
lewe aan die veel meer beskeie ki itcria. 

Maar is dit genoeg? 

Ek voel soms lus om te vlug - Mainland China toe. Om my 
rugsak te pak vol boeke en ’n paar kledingstukke, en die res 
van my besittings te laat stof opgaar in my woonstel. Ek sal in 
Beijing gaan woon vir drie maande, en elke dag op foto- 
uitstappies gaan. Ek sal Chinees studeer in parke en 
teewinkels, en dit oefen in klein eetplekkies in nou agterstrate, 
en by eertyds verbode paleise. 

Ek wil soms vergeet van Bronkhorstspruit, besigheid, 
betekenis van die lewe, trou en kinders kry, sukses voor 35, 
plek in die wêreld, en my plek op die rand van die sosio- 
ekonomiese middelklas. Ek is lus om my baard te laat groei 
en te werk aan ’n projek getiteld, “Lotusblomme van Rooi 
China”. 

En ek is lus om op te hou om stukke te skryf soos “Die 
kriteria vir oorlewing raak strenger by die dag”. 

Ek is ook lus om op te hou om te probeer. Want maak nie 
saak hoe hard ons daaraan werk nie, dinge werk nie altyd uit 
nie. En partykeer mis ons die punt, omdat ons te hard probeer 
om dit uit te sorteer. 

Oor die tegniese aspekte van plek en 
lidmaatskap 


[Aan die begin van September 2003 is ek ingelig dat die 
eienaar van die woonstel wat ek teen daai tyd al amper vyf 
jaar lank gehuur het, die woonstel wou verkoop, en dat die 
plek ontruim moes wees teen die einde van die maand. Hierdie 
stuk is geskryf na ’n paar weke van bokse inpak en die nuwe 
plek voorberei vir bewoning.] 

Donderdag 25 September 2003 

Dit was ’n uitsonderlike ervaring aan die einde - hierdie 
besigheid van om na ’n ander plek te verhuis. Dit het ’n 
interessante, en verhelderende lig gewerp op dinge wat ek 
besig was om te bepeins voor ek die oproep om te skuif, gekry 
het. Ek verwys natuurlik - geen verrassings hier nie - na die 
onderwerpe van identiteit en plek. Die verskil is dat die 
ervarings van hierdie maand konkreet was, met die 
akademiese waarde ’n vervelige byvertoning. 

Ek is hierdie maand gekonfronteer met die baie werklike 
feit dat ek nie meer behoort nie - vir tyd en wyl, en relatief 
tot ’n spesifieke omgewing. 

Soos ek deur my woonstel gedwaal het die afgelope paar 
dae, kon ek nie ignoreer dat ek nie meer hoort nie in ’n plek 
wat sinoniem geword het met die daaglikse werklikheid dat 
ek hóórt, vir nou, op hierdie eiland. Hierdie struktuur, hierdie 
bouvallige mure, die vier vensters wat nooit genoeg vars lug 
in my lewe ingelaat het nie, die voordeur wat skuur teen die 
ongepolitoerde marmervloer, die voorstoep met ou 
sigaretstompies en onoopgemaakte pos in die een hoek, die 
oorbekende paadjie tussen die voordeur, my “kantoor”, die 
sitkamer, my slaapkamer, die badkamer, die kombuis, en 
terug na die voordeur, was waar ek gehoort het die afgelope 
amper vyf jaar. Ek het nie gehoort by die bure nie. Ek het nie 
gehoort by die 7-Eleven, of by enige ander plek in hierdie stad, 

hierdie land, of hierdie wêreld meer as wat ek gehoort het in 
hierdie bedompige, dofverligte woonstel nie. (Ek oordoen 
dalk die “donker woonstel”-ding ’n bietjie ter wille van 
literêre effek. Natuurlike sonlig hét soms die binneruim 
gepenetreer. Ek het ook verskeie elektriese ligte gehad wat die 
goed uitgetrapte paadjie sigbaar gemaak het. En het ek nie aan 
die einde talle oomblikke van intellektuele verligting ervaar in 
hierdie plek nie?) 

Die feit bly staan dat ek nie meer hier hoort nie. En dit het 
niks uit te waai met identiteit, godsdiens, of ’n vae begrip van 
die kosmos nie. (Of het dit?) 

Nodeloos om te sê het ’n onaangename sensasie my aan 
die strot beetgehad vanweë hierdie opgeskorte bewussyn van 
plek. En ek reken dis waar begrip ’n verskil maak. As iemand 
jou tromp-op loop en kla oor ’n onaangename sensasie in die 
deel van sy anatomie waar jy weet sy maag geleë is, sal dit vir 
jou ’n plesier wees om aan hierdie idioot te verduidelik dat hy 
net sy mond vol diepgebraaide seekat moet gaan prop: honger 
is die probleem, kos is die antwoord. (Tensy jy natuurlik 
verkeerd is en hy eintlik kla oor ’n meswond in sy laer buik.) 

In die geval van my eie onaangename sensasie kon ek 
myself gerusstel met die verduideliking dat ek slegs ’n 
verminderde sin van my plek in die wêreld ervaar, en dat dit ’n 
normale reaksie is op ’n tydelike situasie. Ek kon verder gaan 
en sê dat ek reeds ’n ander plek het, en dat my sin van waar 
ek behoort, spoedig herstel sal wees. 

Nog steeds, ek kon nie toelaat dat so ’n rare, konkrete 
manifestasie van onsekerheid wegkom sonder om dit te melk 
tot die laaste druppel angs nie ... 

MYSELF: “As jy sê ‘ander plek’ verwys jy natuurlik na die 
woonstel in Benewelde Lig, reg?” 

EK: “Ja. Jy sal more al jou goed soontoe skuif, en teen 
volgende week sal jy heeltemal tuis voel.” 

MYSELF: “Hoekom?” 

EK: “Omdat al jou goed daar sal wees! En jy sal weer jou eie 
voordeur hê, en meer vensters as wat jy kan tel!” 

MYSELF: “Daar’s sestien vensters. Ek het hulle getel.” 

EK: “Wel, daar het jy dit! Jou sin van waar jy hoort sal herstel 
wees voor jy ‘eksistensiële angs’ kan sê. Jy sal selfs ’n uitsig 
op die bure se kombuis hê.” 

MYSELF: “Dis nie my woonstel nie. Dit behoort aan iemand 
wat my werkgewer ’n guns doen deur die woonstel aan my te 
verhuur.” 

EK: “Ja, ek weet. Maar dit sal joune wees vir alle praktiese 
doeleindes, ten minste vir ’n paar maande.” 

MYSELF: “Maar ek hóórt nie daar nie. Nie soos mens hoort 
op jou eie lappie grond, as jy kan slaap tussen jou eie 
koolkoppe nie.” 

EK: “Dis waar ... Maar hoort ons ooit op enige plek vir ’n 
onbepaalde periode van ons bestaan? Of is ons vreemdelinge 
meeste van die tyd, wat hardloop van die een plek na die ander 
- dan hoort ons hier, dan hoort ons nie daar nie? En aan die 
einde van die dag haas ons ‘huis’ toe want dis waar ons dink 
ons hoort - tussen ons eie mense? Wat gebeur as dit nie 
uitwerk nie? Wat gebeur as die verhoudings by die ‘huis’ 
disfunksioneel is tot so ’n mate dat ons voel ons hoort ook nie 
dáár nie? Hou ons aan om te swerf soos die diere wat ons is? 
Veg ons net voort vir ons daaglikse oorlewing, vir ons reg 
tot ’n waardige lewe? Hou ons aan om rond te snuif in ’n 
desperate poging om ’n vaag bekende reuk op te tel? Ons is 
weerlose diere, magtag! Wat meer wil jy hê?” 

MYSELF: “Miskien wou ek net dít gehoor het. Miskien wou 
ek net gehoor het dit werk nie altyd uit nie. Dat mens dankbaar 
moet wees wanneer dinge wél uitwerk, en wanneer jy wél voel 

jy hoort êrens. Want jy weet dit hou nooit vir altyd nie, en as 
jy die goeie dinge van die lewe kan geniet vir net één dag, en 
dan nog een ... dan’s dit beter as om dit nooit te kon hê nie. 
Liefde hou nooit vir ewig nie. Die lewe hou ook nie vir altyd 
nie. Op een of ander tyd in jou lewe gaan jy noodwendig 
verlies ervaar, en ’n verminderde sin van jou plek in die 
wêreld. Hoe jy dit hanteer wanneer dit na jou toe kom ... dít, 
dit is wat vir jou ’n gevoel van sekuriteit gee.” 

EK: “Maak die meeste van wat jy het, terwyl jy dit het?” 

MYSELF: “Ja. Dis seker waarop dit neerkom. Om die kraag 
teen die wind te hou. Om te stry vir oorlewing, en wanneer jy 
oorleef, om voort te stry vir die beste wat jy kan kry. En 
wanneer dinge vir jou uitwerk, om die goeie wat jy het, te deel 
met ander mense. Andersins, wat is die punt?” 

EK: “En moet nooit vergeet dat die lewe delikaat is nie? Dat 
die dood aan die einde alles oorwin? Dat ons almal aan die 
einde sal terugkeer tot stof?” 

MYSELF: “Wel ... as jy die mens beskou as bloot ’n 
versameling vleis en been wat rondsnuffel vir ’n plek om sy 
kop neer te lê aan die einde van die dag, kan jy jouself seker 
herinner aan al daai goed.” 

EK: “En ... jy moet ook nog ’n paarmaat probeer vind saam 
met wie jy ’n bydrae kan maak tot die voortbestaan van hierdie 
ellendige spesie, of hoe?” 

MYSELF: “Hmm ... is daar nie nog ’n paar bokse wat ons 
kan rondskuif nie?” 

En so val nog ’n paar druppels in die emmer ... 

Storm voort met ’n brandende viool 

Saterdag 11 Oktober 2003 

Daar is ’n gewilde gesegde wat lui dat ons begin om te sterf 
die oomblik wat ons gebore is. Ons selle begin verouder soos 
hulle groei, en selfs al herstel beskadigde selle tot min of meer 
volle funksionering, en vernietigde selle word vervang, is die 
pas van hernuwing en kwaliteit van nuwe selle nooit 
voldoende om ons vir ewig aan die lewe te hou nie. Dan is 
daar die feit dat ons lewens beëindig kan word deur 
onnatuurlike oorsake sodra ons dit waag buite ons kotte. Kan 
enige iemand geblameer word as hulle ernstige eksistensiële 
angs vertoon elke keer wat hulle uitgaan? 

’n Paar jaar gelede, in daardie heerlike jaar net toe ek 
veronderstel was om aan te sluit by die hoofstroom van lewe, 
was ek gelukkig genoeg om ’n klassieke film te sien op my 
geleende swart-en-wit TV. Ek was nog nooit entoesiasties oor 
cowboy films, of films oor Wilde Weste boewe nie, maar 
hierdie spesifieke fliek het my gegee ’n bepaalde perspektief 
op die lewe en ’n houding wat geblyk het uiters bruikbaar te 
wees. 

Die fliek, Butch Ccissidy cmd the Sundance Kid , vertel die 
verhaal van twee skurke in die Ou Weste. Nadat die twee 
hulleself in die moeilikheid in gesteei het, vlug hulle Suid- 
Amerika toe. Teen die einde van die film is hulie vasgekeer 
in ’n klein dorpie in die Boliviaanse platteland, met op huile 
spoor ’n paar plaaslike geregsdienaars. Waarvan hulle salig 
onbewus is, is van ’n peloton soldate wat ook toevallig in die 
buurt is. Butch en die Kid sit toe in ’n gebou, rue teen ’n muur, 
en bespreek die kanse dat hulle lewendig uit die situasie kan 
kom. Omsingel deur die plaaslike burgermag, onbewus van 
dosyne soldate wat ook reeds stelling ingeneem het, reken 
hulle hul kanse is skraal. Tog, besluit huile uitdagend, sai 
hulle probeer om weg te kom. Buite, op die dorpsmure, wag 
dosyne gelaaide gewere op hul poging. Die twee rampokkers 


28 



gaan hulle rewolwers na, prewel ’n laaste paar woorde, en 
storm uit al koestend vir honderde koeëls. Hoewel dit net 
gesuggereer word deur slim kamerawerk, weet almal wat die 
enigste moontlike resultaat is: Hulle het gesneuwel, maar - 
met hul eie rewolwers al skietende in alle rigtings. 

Toe die fliek verby is, staar ek eers woordeloos na die 
naamrol, betower deur die diepgaande implikasie vir my eie 
lewe. Ek onthou toe van ’n skermgreep in die koerant wat 
geadverteer het dat die fliek op TV sou wys daai aand. Ek het 
die koerant opgespoor, die prent uitgeknip met ’n stomp skêr, 
en besiuit om dit prominent te vertoon in elke plek wat ek van 
toe af sou bewoon. Dit was geplak teen die badkamerdeur in 
die munisipaliteitswoonstei wat ek met my jonger suster 
gedeel het op daai tydstip, teen ’n kasdeur in Suid-Korea, en 
teen meer as een muur nadat ek teruggekeer het na Suid- 
Afrika. Dit was ook die eerste prent waarvoor ek plek gevind 
het in die sitkamer van my eerste woonplek in Taiwan, en op 
hierdie oomblik is dit geplak langs die voordeur van my 
tweede woonstel in hierdie stad, om te verhoed dat ek vergeet 
waar ek vandaan kom, of waarheen ek op pad is. 

Dit het geword die naaste aan ’n persoonlike 
siagspreuk, ’n lewensfilosofie buiten “ieef en iaat leef’ 
waarmee ek redelik tevrede kan wees. 

Soos ek vanmiddag my woonkamer betree na my Chinese 
klas, trek die prentjie weereens my aandag. Ek was besig om 
te dink aan my onlangse planne om Taiwan te verlaat - ’n 
belangrike gedagtegang wat gewoonlik voorrang geniet bo 
enige ander vrag idees, maar die prentjie het my aandag 
daarvan afgelei. Ek het gedink oor hoe die prent verduidelik 
wat ek gedoen het die afgelope dekade, en veral gedurende 
my tyd in Taiwan. My voortdurende pogings om myself besig 
te hou, is my eie manier om na die spreekwoordelike stof terug 
te keer met wapens wat vuur in alle rigtings. Dis nie juis 
heldhaftig of dapper nie, maar dit is my manier om te sê, “As 
ons in elk geval die stof gaan byt maak nie saak wat ons doen 
nie, dan gaan ek liewer uit terwyl ek myself produktief besig 
hou tot die finale asemteug.” 

Ek het wel begin dink dat my siening van hierdie 
slagspreuk en die gepaardgaande houding teenoor lewe op 
aarde dalk pessimisties kan voorkom, miskien selfs ’n bietjie 
morbied, en nogal redelik vervelig. “Is daar nie plek vir ’n 
bietjie sinnelose vermaak nie?” vra ek myself. Ek het peinsend 
by die kombuisvenster uitgestaar, en toe besef ek: Nero het 
viool gespeel terwyl Rome gebrand het. Hy - of ten minste 
die mitiese Nero - het die verskriklike feite op die grond 
geïgnoreer, en homself eerder vermaak met ’n bietjie musiek. 

Veel kan ook gesê word oor hierdie houding, maar dit het 
beslis ’n sekere mate van styl - uitdagend op die rand van 
waansin. Om jouself te vergryp aan vermaak in die tyd waarin 
óns leef, is nie soveel anders as dronk Nero se flambojantheid 
terwyl vlamme die marmerpilare van sy stad swart gelek het 
nie. Om ’n sepie op TV te kyk terwyl mense doodgaan van die 
honger kwalifiseer dalk nie as uitdagend in baie mense se 
gedagtes nie, maar dit beteken nie dat daar geen regverdiging 
is vir ’n bietjie pret en plesier nie. 

Elkeen van ons se lewens sal uiteindelik sy konklusie 
bereik. Om uit te gaan met al jou wapens wat vuur, ongeag 
presies wat dit beteken vir elke persoon wat hierdie slagspreuk 
aanhang, is een manier om te gaan. As jy daarin kan slaag 
om ’n bietjie pret te hê terwyl jy op pad is na die uitgang, dan 
soveel beter. 

Butch en The Kid het ’n stortvloed van ’n duisend koeëls 
binnegestorm, hul eie wapens vurend tot die stilte op hulle 
neergesak het soos ’n swaar gordyn, totdat hulle lewelose 
vingers van die snellers afgegly het. Nero het probeer om die 
gille van brandende burgers stil te maak deur te pluk aan sy 
viool. Ek doen my huishoudelike take, leer ’n paar Chinese 
karakters, skryf ’n paar reëls poësie, maak my fiets reg 
wanneer dit nodig is, verf my mure en deure effens 
verskillende variëteite eierdopwit, en beplan my repatriasie uit 
ballingskap. En ek is redelik seker daarvan as ek hard genoeg 
soek daarvoor, ek weer daai middel “C” op my goedkoop 
elektroniese klawerbord sal kan vind. 

Dis steeds lewe, en steeds jou toewyding 
waardig 

Vrydag 13 Februarie 2004 

Ek is besig om teks te redigeer wat ek geskryf het in Suid- 
Korea. Een stukkie dateer van Saterdag 14 Maart 1998: “Ek 
is bang om te commit tot enige iets waar sukses nie 
gewaarborg is nie. Om die waarheid te sê is ek onwillig om te 
commit tot enige iets waar mislukking net ’n vae 
moontlikheid is.” 

Hoe voel ek nou daaroor? 

Ek het sover vyf jaar in Taiwan gespandeer as ’n Engelse 
onderwyser, in ’n stad wat geen rang het in die wêreld nie. (Ek 
praat van Fengshan, nie die groter omgewing van Kaohsiung 
nie, wat die vierde grootste verskepingshawe in die wêreld is.) 

Ek sou waarskynlik nie op 14 Maart 1998 aan so ’n lewe 
gedink het as iets waaraan ek myself kon toewy nie, en indien 
miskien so ’n lewe, beslis nie op hierdie plek nie. Tog kan ek 
kategories verklaar dat, ten spyte van die prys wat mens betaal 
en die onvolmaaktheid daarvan, dit die tyd werd was. Of 
soos ’n karakter opmerk in die fliek Breakfast for Champions, 
“It’s all life.” 

Die alternatief is om ouer te raak by die jaar en jouself 
nooit aan enige iets toe te wy nie, omdat jy wag vir die 
ontwykende “volmaakte” projek, of “ideale” lewe. En wat 
gaan gebeur? Jy gaan te laat besef jy’t oud geword, jy beteken 
niks vir niemand nie, en jy’t niks gedoen met jou lewe nie. 

Raak besig met enige iets wat naastenby aan jou vereistes 
voldoen. Dis ’n miljoen keer beter as om jou lewe te laat 
verbygaan terwyl jy wag op “iets beters”. 

[DIE GROOT ONGETITELD] 

Dinsdag 24 Februarie 2004 
(16:50) 

Ons almal word gebore in ’n bepaalde era, in ’n samelewing 
wat volgens bepaalde reëls regeer word, in ’n kultuur met 
bepaalde waardes, konvensies, en idees van wat ’n goeie lewe 
is. Dit is altyd ’n ope vraag hoe elke individu gaan reageer op 
die wêreld waarin hy of sy gebore is en grootgeword het. Gaan 
hy die reëls aanvaar en meeste van die tyd daarvolgens speel? 
Gaan sy sommige reëls aanvaar en ander verwerp? Gaan hy 
soveel van die reëls verwerp dat hy in sy kort, ellendige 
bestaan konstant in konflik gaan wees met alles en almal om 
hom? Gaan hy of sy oorgelewerde waardes en konvensies, en 
idees oor wat ’n goeie lewe is, grootliks aanvaar en ’n eie lewe 
daarvolgens bou? Indien nie, wat is die alternatiewe? 

Ekself hang tussen die boom en die gras. Ek wil nie ’n 
“goeie job” - ’n vaste betrekking - hê nie. Ek weet ek moet 
geld maak, maar ek glo daar is talle maniere om dit te doen. 
Ek heg ook waarde aan die edel ambisie van ’n lewe toegewy 
aan studie, liefdadigheid en kreatiewe werke. Aan die ander 
kant hoop ek dat ek kan opeindig in ’n drie slaapkamer huis 
in ’n rustige voorstad of ’n groterige dorp, met ’n kleinerige 
tuin, ’n kar, en miskien ’n hond of twee. Ek hoop ook dat ek ’n 
vrou sal vind wat my sal bemin en my sal aanvaar soos ek is, 
vir wie ék kan lief wees, en saam met wie ek miskien twee of 
drie kinders kan produseer en grootmaak. 

Soms dink ek my weergawe van ’n goeie lewe is te 
idealisties. Dit is nie. 

Soms reken ek ook dat veral die “middelklas” deel van die 
storie moontlik nie vir my beskore is nie. Maar dalk is so ’n 
gedagtetrant net die gevolg van ’n paar persoonlike ervarings, 
en ’n vermoede dat ook dít my nie gelukkig sal maak nie. 

Wat is die altematief vir my weergawe van ’n goeie lewe? 

Die altematief is ’n mik-en-druk, ’n notaboek, ’n paar 
penne, en ’n liniaal (iets moet netjies gedoen word); geen 
besittings nie, geen huis nie, en geen intieme verhoudings nie. 
Ek sal reis van plek tot plek - in my eie land, want om oorsee 
te gaan kos geld, en jy’t ’n paspoort en visums nodig. Ek sal 
hier tyd spandeer, daar oornag, en uiteindelik my veertigste 
verjaarsdag vier op ’n bus of ’n trein êrens heen. 

Geen plek nie, toegewyd aan nik s en niemand behalwe ’n 
swerwersbestaan. 

(17:32) 

Sal ’n swerwersbestaan my gelukkig maak? 

Nie volgens my eie oortuigings nie. 

Ek streef nou al vir jare na die mees volmaakte lewe wat 
ek kan vind ten einde myself daaraan te kan toewy. (’n 
“Ronin”, terloops, is ’n “masterless samurai, one who’s 
master had died”. Was ek die afgelope meer as tien jaar ’n 
swerwende ronin, opsoek na ’n nuwe meester om te dien?) 
Hoe sou ’n volmaakte lewe lyk? Ek het al ’n bietjie tyd 
afgeknyp in die gejaag na daaglikse oorlewing om hierdie 
aangeleentheid te bepeins, en sover het ek vorendag gekom 
met drie moontlikhede (reeds genoem): toewyding aan ander 
- familie, liefdadigheid; die vryheid om vrye kreatiewe 
uitdrukking na te jaag; en die tyd, geleentheid en hulpbronne 
om jouself te kan toewy aan ’n lewe van studie. 

Gedurende die afgelope vyftien jaar het ek myself tot ’n 
groot mate toegewy aan laasgenoemde twee. My familie was 
nog altyd belangrik vir my, maar liefdadigheid is ’n saak wat 
ek tot dusver sover as moontlik ontwyk het. Hoekom? Ek weet 
nie. Maar ek glo wel dat ’n lewe van vrywillige, onbaatsugtige 
diens aan ander een van die edelste maniere is om jou bestaan 
te spandeer, en dat om jou eie lewe te verloor ter wille daarvan 
dat ander kan leef, die hoogste uitdrukking van hierdie 
toewyding is. 

Dit laat my met ’n vraag: Die lewe wat ek nou al vir jare 
probeer vermy, naamlik dié van die “gewone ou” wat trou, 

kinders kry en elke dag werk toe gaan, is dit nie aan die 
einde ’n pragtige manifestasie van toewyding aan ander nie? 

Miskien geniet die man (of vrou) die werk wat hy (of sy) 
doen, miskien nie. Maar hulle weet plesier in die werksplek is 
nie wat werklik saak maak nie; vir die werkende, getroude 
man of vrou is dit aan die einde van die dag hulle huwelik en 
kinders. Hulle is dus bereid om soms groter ambisies op te 
offer ter wille van toewyding aan dit wat “werklik” saak maak 
- naamlik hulle verhoudings met mekaar, en met hulle 
kinders. 

Hierdie is natuurlik ’n oorvereenvoudigde prentjie. In 
werklikheid is daar ambisie wat getroude mans en vrouens 
verhoed om tyd saam met hulle gesinne te spandeer; daar’s 
buite-egtelike verhoudings en egskeidings; mans en vrouens 
wat ’n konvensionele gesinslewe agterlaat na ’n paar jare om 
ander dinge na te jaag - of dieselfde dinge, maar saam met 
iemand anders. 

Kom ons keer vir die oomblik terug na ’n meer 
ongekompliseerde beeld van toewyding aan huweliksmaat- 
en-kinders, en inkomste-genererende aktiwiteite wat ten 
minste tot ’n mate geniet word. In beginsel blyk dit goed te 
wees, reg? Die beginsel is dan dat die volwasse man of vrou 
se lewe aan die einde van die dag toegewy word aan die 
volgende geslag - hulle seuns en/of dogters. 

Moet dit so aanvaar en die saak hier gelaat word? 

Dalk moet ’n addisionele vraag gevra word: Wátse tipe 
lewe word moontlik gemaak deur toewyding aan die volgende 
geslag? 

Ek wil dit waag om te sê meeste volwasse mans en 
vrouens knyp nie genoeg tyd af in hulle daaglikse lewens om 
hierdie aangeleentheid te bepeins nie. En selfs as hulle dit 
doen, met watse antwoorde kom hulle vorendag? Word die 
een geslag se lewens na die ander opgeoffer vir ’n lewe wat 
almal uitstel vir ’n volgende geslag om te defmieer? Hou te 
veel mense verbete vas aan die ou leuses, “Ons doen maar net 
die beste wat ons kan” en “Alles sal uitwerk soos dit moet”? 

(22:47) 


Of weet niemand van beter nie, so almal kyk maar om hulle 
rond en doen soos meeste ander van hulle tyd en kultuur? Is 
dit goed genoeg om te sê, “Ek het nie tyd om te dink aan sulke 
dinge nie, want ek is te besig by die werk (of by die huis) om 
alles aan die gang en kop bo water te hou”? 

Meeste volwasse mans en vrouens wat trou en kinders kry 
wy hulle lewens daaraan toe sodat hulle seuns en dogters ’n 
vae “beter” lewe kan lei; of indien dan nie beter nie, sodat 
hulle ten minste self as volwassenes kop bo water kan hou, en 
miskien van tyd tot tyd gelukkig kan wees. 

Is dit voldoende? Vir baie mense van my tyd en kultuur is 
dit. 

Kan dit genoeg wees vir my? 

Ek het nog nooit in my murg ervaar hoe dit voel om 
toegewyd te wees aan ’n volgende geslag van my eie bloed 
nie. Kan ek derhalwe regtig die vraag beantwoord? Watse 
waarde sal my antwoord in elk geval hê? Na vyf jaar van so ’n 
lewe vra ek myself dalk een Saterdagoggend of dit alles “die 
moeite werd” is? Moontlik gee ek ’n positiewe antwoord. As 
dinge so eenvoudig kan wees, sal dit die saak beslis vir die 
oomblik. Vra ek myself tien, of twintig jaar later weer die 
vraag, en ek antwoord weer dieselfde, wel ... dan móét dit 
seker die “moeite” werd wees. Gestel ek gee dié keer ’n 
negatiewe antwoord, hoeveel gewig sal hierdie antwoord dra? 
Moontlik kon iets gebeur het wat my geloof ’n knou toegedien 
het, en my bitter gemaak het teenoor my vroeër oortuiging. 
Selfs in hierdie geval sal die antwoord slegs vir myself geldig 
wees. 

Ek gooi ’n klomp bestanddele in die pot, maar iets smaak nog 
steeds nie reg nie. Die pruttende dis is eetbaar, maar ’n 
essensiële bestanddeel is nog afwesig. Ek skryf hierdie 
woorde. Ek dink hierdie gedagtes. Ek vra hierdie vrae. Ek, nie 
die muskiet wat my ’n minuut gelede gebyt het nie, nie die 
hond wat ’nuur gelede my fiets se agterwiel wou verskeur nie. 


35 



Hoekom dink ék oor hierdie dinge, en skryf ék hierdie 
woorde neer? Omdat daar iets is wat nie in plek is nie; omdat 
daar ’n antwoord is wat my bly ontwyk. 

* * * 

Sê die man op die fiets op pad terug van die Carrefour 
(Woensdag 25 Februarie, middag); “Write up what you can, 
and leave. To think that you too could lead a normal, happy 
life is ridiculous. Serve your purpose, and leave the show with 
your dignity in tact. To try and gain more out of life, is to lose 
your life.” 

Hoekom voel dit so reg? 

Slim gespreksgenote sou dalk vra: “Hoe kan jy so seker 
wees wat jou doel is? Miskien word dit eers oor tien jaar aan 
jou geopenbaar! En wat bedoel jy met Teave the show’?” 

Ek dink soms aan opgee. Ek reken ek sal die stof byt binne ’n 
jaar, en siende dat dit so sal gebeur, kan dit net sowel in my 
eie land wees. Beskikbare fondse, en liefdadigheid van familie 
en vriende (voor hulle geduld opraak) sal my aan die gang hou 
vir ’n paar maande. Daama sal dit parke en strate wees tot die 
einde toe. Notaboeke en uitgedrukte materiaal sal gelaat word 
by ’n betroubare vriend. 

Dit tref my altyd tussen die ribbes as ek dink daaraan. Dit 
ís my voorland as ek ophou probeer. Die feit dat ek nie 
gisteraand op ’n leë maag in ’n park aan die slaap geraak het 
nie, is te danke daaraan dat ek nie, sê nege maande gelede, 
opgehou het om te probeer nie. 

Nietemin, hoe doen mens dit, in praktiese terme? Hoe gee 
mens op? 

Jy hou op was. Jy hou op skeer. Jy hou op werk. Jy strek 
jou fondse uit tot op die laaste sent, en dan gaan staan jy 
bakhand voor vriende en familie tot ook húlle die deur beleefd 
in jou vuil, bebaarde gesig toedruk. Daarna is jy oorgelaat aan 
die elemente, kiiminele karakters, siektes, en ’n vinnig 
verslegtende fisieke toestand. Jy behoort die vertoning te kan 

verlaat binne moontlik nie veel meer as twaalf tot agtien 
maande nie - tensy jy natuurlik moed verloor met die opgee- 
storie, of weer moed kry vir die lewe. 

(Nuwe notaboek) 

Ons staan elke oggend op, gaan deur die gewone roetine, en 
as ons gelukkig is maak ons dit terug by die huis aan die einde 
van die dag. Slaap tot slaap. Meeste van ons weet nie werklik 
hoekom nie. Ons klou vas aan vae idees oor ’n “goeie lewe”, 
“gelukkig wees” en “vertrou en glo”. 

Ek doen dit ook: Staan elke oggend op, sit water op die 
gasstofie, spoel my twee asbakkies uit, gooi ’n teelepel 
kitskoffie in my geel beker, meng my vier ontbytpappe ... en 
die volgende oggend doen ek presies dieselfde. 

Miskien is dit nie so maklik om op te gee nie. Miskien 
verhoed die waardestelsel waarmee ons grootgeword het ons 
om daadwerklik stappe te doen om op te gee. Daar’s dalk 
geluide uit ons onderbewussyn wat ons ontmoedig; of dalk 
aanmoedig om voort te gaan met ons bestaan. Daar is wel 
selfmoord ... maar dit is onmiddellik, met geen kans op 
rehabilitasie nie - soos in die geval van iemand wat op ’n tyd 
opgegee het, en na maande (of jare) weer ’n aktiewe poging 
aanwend om te bly lewe. 

Die Duitse filosoof Arthur Schopenhauer het gesê, “Death 
is the true result and to that extent the purpose of life.” George 
Orwell het gesê, “Keep the aspidistra flying.” 

Ek glo albei is reg. Tussen hierdie twee stellings lê die 
menslike bestaan opgesluit. Die waarheid is dat ieder en elk 
van ons se lewens sal eindig in fisiese dood, en dit kan enige 
dag gebeur. Tot dan moet jy elke dag opstaan, jou gesig was, 
miskien skeer, water kook, ontbyt maak, en hoop op ’n goeie 
nagrus aan die einde van nog ’n lang dag. As jy slim is, tref jy 
dalk maatreëls soos om ’n huis te koop en geld te spaar en jy 
kry dalk ’n vaste betrekking om te verseker dat hierdie proses 
kan voortgaan vir so lank as moontlik. As jy minder gelukkig 


37 



is, hoop jy net om elke dag te oorleef. Die alternatief is om op 
te gee, langpad of kortpad. 

Donderdag 26 Februarie 2004 

(12:06) 

Ek ken die waarheid, maar my daaglikse lewe bestaan daaruit 
om maatreëls te volg om dit te vermy. Ek het nie geloof nie. 
Ironies genoeg word gebrek aan geloof gewoonlik verstaan in 
die konteks van geloof in God, maar dit is nie noodwendig die 
geval met my nie. My probleem is dat ek nie geloof het in die 
wêreld nie. Ek kan nog glo dat God my liefhet. Die wêreld, 
aan die ander kant, gee nie veel om of ek leef of sterf nie. En 
ek het begrip hiervoor, in dieselfde asem as wat ek dit 
kritiseer. Ek is deel van die wêreld wat nie veel omgee nie. Ek 
is beide ’n pleger van hierdie misdaad, en tot ’n mate ’n 
slagoffer daarvan. 

Ek het geen geloof in die mensdom nie. Volgens my is ’n 
groot persentasie van die mense op hierdie planeet niks meer 
as diere in klere nie. Nou, ek het niks teen diere nie, dis net 
dat ek glo die mens is - in beginsel, indien dan nie altyd in die 
praktyk nie - meer ontwikkeld as ander spesies. Maar wat 
beteken dit? Wat maak my meer as ’n stegiekat, of die rot wat 
wegskarrel van eersgenoemde? Onder andere my 
intelligensie, my vermoë om die omgewing te kan manipuleer 
(veel meer as enige dier), en vrye wil om óf te skep óf te 
vemietig (hoewel ook “vrye wil” aangehits en soms 
geïnhibeer word deur instinkte en vrese). 

Nietemin, ek bejeën die wêreld met agterdog, en het min 
vertroue in my medemens. 

* * * 

Ek kontempleer deesdae alternatiewe. Een is om my hare te 
skeer, ’n oranje rok te koop en by verkeersligte te gaan staan 

met my ontbytbakkie in die hand. As dit nie uitwerk nie, kan 
ek aansluit by ’n Boeddhistiese sekte. 

Benewens bogenoemde opsies is daar twee ander wat 
hulleself sporadies by my opdring as van die min 
moontlikhede wat werklik werd is om te oorweeg: 1) om ’n 
bebaarde, alleen reisende voltydse skrywer te wees; en 2) om 
genoeg geld te maak om ’n vrou te kan oortuig om as my 
metgesel haar dae in gemak te slyt. 

(12:46) 

As onverfynde wysheid en pittigheid geruil kon word vir geld, 
was ek dalk ’n ryk man. As ’n sekere moegheid vir die wêreld 
gemaak het dat vrouens vleiende skinderstories oor ’n man 
versprei, en dat ander mans hulle koppe respekvol vir hom 
knik in die straat, sou ek heel moontlik meer rede gehad het 
om te glimlag. Maar nou sit ek met ’n sterk vermoede dat ek 
óf die res van my dae in toenemende armoede en eensaamheid 
gaan deurbring, óf dat ek myself gaan “regruk”, een plus een 
bymekaar gaan tel, en hoop twee is goed genoeg vir ’n paar 
jare se geluk. 

Ek dink te veel, en doen te min. Ek vermoed te veel, en glo te 
min. Oorlog is een ding, vrede is ’n ander saak. O ja, en ek 
is ’n lafaard wat nie genoeg maatreëls tref om my lewe te 
verskans vir so lank as moontlik nie, maar wat die dood net- 
net meer vrees as middelklas geluk. 

(16:32) 

Jy weet, as jy ’n hond gehad het vir, sê twee of drie jaar, en jy 
ken die hond, jy weet wat hom kwaad maak, waar sy irritasie 
drumpel lê. Dan eendag sê jy iets vir die hond, of jy doen iets, 
en skielik grom hy vir jou. Miskien voel jy effens seergemaak, 
moontlik verontwaardig. “Ek het gedink ek ken die hond,” sal 
jy sê. 

* * * 


Mense wat nie opgee nie, het iets om voor te leef. Wat het ék 
om voor te leef? Finansiële stabiliteit met ’n vrou en kinders? 
En dis as ek my dobbelstene reg gooi en ek het geluk aan my 
kant! Alternatiewe vir hierdie toekoms-scenario bestaan ... as 
kompensasies en as maatreëls om eksistensiële angs onder 
beheer te hou. 

“Jy verwerp dinge nog voor jy weet hoe gelukkig dit jou 
sal maak,” sou iemand dalk sê. 

“Jy’s reg,” sal ek antwoord. “Maar wat sê jy? Finansiële 
stabiliteit plus huwelik plus kinders is gelyk aan geluk? Dan 
ís die lewe mos wiskunde en wetenskap! Dan ís my huidige 
toestand bloot die resultaat van vermiste mense en gebroke 
kontantvloei.” 

“Jy laat toe dat huidige omstandighede jou geloof en hoop 
ondermyn,” sal die persoon terugkap. Dan sal hy die sigaret 
teen die rand van die asbakkie tik. 

“Huidige omstandighede werp lig op sekere 
aangeleenthede,” sal ek reageer, en trek aan die sigaret. 

Dan sal ek ’n eenvoudige versoek maak. “Dis Donderdag 
26 Februarie om 4:49 in die namiddag. Sê my nou, op hierdie 
oomblik, wat die waarheid is.” 

“Ek weet nie,” sal my gespreksgenoot antwoord. “Of 
miskien weet ek, maar ek kan nie onthou nie. Of miskien kan 
ek onthou, maar ek is nie lus om te sê nie.” 

En die sigaret word doodgedruk. 

Vrydag 27 Februarie 2004, twaalf minute na middernag. 

Ek ken die waarheid al vir meer as vier en ’n halwe ure lank. 
Dit was aan my geopenbaar terwyl ek op die mat van ’n 
vertrek in ’n naskoolsentrum gesit het, besig om ’n sesjarige 
Taiwannese tweeling ’n paar Engelse sinne te leer. Die klein 
gesiggies, die onskuld, die woeligheid, die warmte van 
handjies wat jou vinger vasgryp as jy na ’n flitskaart wys ... 
het my amper hardop laat uitroep: “Dít, om jou eie kinders 

groot te maak, om hulle te sien grootword elke dag, om hulle 
onvoorwaardelike liefde te ervaar, en onvoorwaardelik vir 
hulle lief te wees, dit moet tog alles die moeite werd maak!” 

En toe tref dit my: Dis ál waarna ons soek, moontlik die 
beste waarvoor ons ooit kan hoop! Liefde, kuns, vermaak, 
seks, geld, vakansies, kreatiewe vryheid, studie, samesyn - 
alles dinge wat ons najaag om die lewe die moeite werd te 
maak! 

Ons almal weet hoe weerloos ons is, hoe die dood soos ’n 
duisend peste in ’n duisend verskillende manifestasies orals 
rondkruip. En selfs al vermy ons dit sover vir twintig of dertig 
of tagtig jaar, kry sal dit ons kry! 

Maar as dit net die dood was wat ons gevrees het, was dit 
nog een ding. Tussen geboorte en dood wag daar pyn, 
hartseer, honger, siekte, armocdc, leed, onvervulde begeertes, 
verlange, vernedering, skete, en ouderdom wat hare laat 
uitval, vingers laat kromtrek, oë laat verdof, ore doof maak en 
harte laat oppak. 

As dit moontlik kon wees om tyd te vries vir ’n oomblik 
en al die data van elke mens wat op daai oomblik leef op te 
vang, om al die pyn, lyding, honger, verlange, vernedering, en 
alle ander emosionele en fisieke ongerief te kon vat, en dan 
ook al die blydskap, geluk, liefde, al die mooi en wonderlike 
dinge van die lewe, as jy aan alles ’n spesifieke gewig kon 
gee, sou die gevolgtrekking gewees het dat die gemiddelde 
menslike lewe op die planeet Aarde gevul is met meer pyn as 
liefde, met meer ellende en verlange en honger as geluk en 
tevredenheid. 

Enige mens kan moontlik die geldigheid van hierdie punt 
protesteer, of verklaar dat hulle reken die mooiheid en geluk 
is die pyn en ellende werd wat ’n mens soms ervaar, al ervaar 
jy die mooiheid en geluk vir net ’n oomblik of net ’n dag. 
Miskien sal ek saamstem, miskien nie. Maar selfs hierdie 
mense sal vind dat ook húlle die Waarheid bevestig - dat die 
mooi en goeie dinge die pyn en ellende (soms) die moeite 
werd maak (en as hierdie mense verder wil gaan kan hulle 
selfs byvoeg, “vir sommige” - want vele ander gaan 

lewenslank gebuk onder diepe oortuiging van die 
teenoorgestelde). 

Alles wat ons doen is ’n bewustelike of onbewustelike 
poging om die “beste te maak” van ons lewens - asof ons 
weet, diep binne ons, dat die storie meestal nie goed eindig 
nie. 

Diere - sommige troeteldiere uitgesluit - leef gewoonlik ’n 
bestaan gevul met gevaar, voedsel, plesier, en dood weens 
siekte, ongeluk, ouderdom, of aan die kaak van ’n ander, 
sterker dier. 

Mense, aan die ander kant, word gebore, leer hoe om te 
oorleef in die omgewings waaruit hulle bestaan gespruit het, 
en begin van kleins af aksies te neem en maatreëls te tref om 
soveel as moontlik geluk uit die lewe te kry. 

Meeste volwassenes bereik ’n punt waar hulle besef 
mense gaan soms makliker dood as vlieë, en dat mens soms 
jare se tyd en energie spandeer om iets op te bou wat jy in ’n 
oogwink kan verloor. Meeste weet, en erken, die uiteinde van 
(fisiese) lewe is dood. 

Dié onder ons met ’n goeie waarnemingsvermoë besef 
ook dat om so lank as moontlik uit te hou op hierdie planeet 
eindig, as ons gelukkig is, in ’n ouetehuis of ’n gastekamer by 
familie, of - in minder gelukkige gevalle - in ’n 
hospitaalkamer, met buisies injou neus, jou vel ineengekrimp, 
en jou sig en gehoor net ’n ffaksie van wat dit voorheen was. 

Soms etiketteer ons dié wat ons herinner aan hierdie 
waarhede as pessimiste, smartvrate en ellendelinge. Maar 
ongeag of jy dink daaraan of nie, die kans is skraal dat jy kan 
sê jy’s nie net ietwat onrustig oor die moontlikheid dat jy oor 
drie dae dood kan wees nie. En wie kan sê hulle kan nie wag 
om sestig, of sewentig of tagtig te slaan nie? Kan enige 
iemand uiteindelik die waarde ontken wat geluk inhou vir die 
meerderheid inwoners van hierdie planeet as troos vir die 
onaangename waarhede van die lewe? 

Waar pas God in hierdie waarheid in? Ek weet nie, maar ek 
weet wel dat ateïste, panteïste, monoteïste, Christcnc, 
agnostici, Hindoes, Moslems en Boeddhiste almal siek raak, 
pyn ervaar en dood gaan. Die Waarheid geld vir almal. Dis 
universeel. 

Vyfhonderd jaar gelede het almal behalwe ’n paar 
eksentriekes geglo die aarde is plat. Die feit dat mense heftig 
geprotesteer het teen die idee dat die aarde rond was, het die 
aarde nie ’n millimeter platter gemaak het nie. 

ONTKEN DIT OF AANVAAR DIT - TERWYL 
BLOED IN ONS ARE VLOEI, DOEN ONS ALLES WAT 
ONS DOEN TER WILLE DAARVAN OM ONS LEWENS 
DIE MOEITE WERD TE MAAK. 

Wat sê dit van my kritiek oor die middelklas wat ek tot 
vervelens toe resiteer? ’n Middelklaslewe is dan mos net ’n 
eerlike poging om die lewe die moeite werd te maak! Wat sê 
dit van my voorkeur aan ’n lewe toegewy aan kreatiwiteit en 
studie? Ook dít is net ’n poging om te kan sê: hou aan probeer, 
dit kán die moeite werd wees ... 

(Dis Vrydag 27 Februarie 2004, om agt minute oor een in die 
vroeë oggend.) 

* * * 

As bogenoemde die waarheid is, wat is dan die verskil 
tussen ’n “goeie lewe” en ’n “edel bestaan”? 

’n Goeie Lewe is een waar lewe vir die betrokke persoon 
die moeite werd is, en as hy of sy ’n bydrae kan maak daartoe 
dat die lewe die moeite werd is vir mense wat húlle lewens die 
moeite werd maak, soveel te beter. 

Die strewe na ’n Edel Bestaan kan gedefmieer word as 
aktiewe deelname aan ’n stryd om die lewe die moeite werd 
te maak nie net vir jouself en jou geliefdes nie, maar ook vir 
ander met wie jy geen persoonlike verbintenis het nie. 

Wanneer jou lewe toegewy word aan (onder andere) die 
verbetering van ander se lewenskwaliteit, slaag jy daarin om 
meer waarde te gee aan jou eie lewe as wat die geval sou wees 
as jy bloot nog ’n enkele organisme was wat gestreef het na 
eie behoud. 

Om aksies te neem wat bevorderlik is daarvoor dat jy, en 
selfs ’n uitgesoekte groepie betekenisvolle ander, oortuig kan 
wees dat die lewe die moeite werd is, maar wat ander ontneem 
van ’n oortuiging dat die lewe die moeite werd is, of wat 
hierdie oortuiging kompromitteer tot ’n ernstige graad, is 
om ... jou lewenswaarde te beperk tot slegs jouself, en ’n 
uitgesoekte groepie betekenisvolle ander. 

Die aksies van ’n persoon wat ander sporadies, en in 
wisselende grade beroof van oortuiging dat die lewe vir húlle 
die moeite werd is, maak die permanente of tydelike isolasie 
van die betrokke persoon en die beëindiging van sy 
destruktiewe aktiwiteite (op wettige wyse) ’n edel strewe vir 
mense wat dit najaag om nie net die lewe die moeite werd te 
maak vir hulleself en vir betekenisvolle ander nie, maar wat 
ook ’n oortuiging dat die lewe die moeite werd is, wil fasiliteer 
vir lede van die breër gemeenskap. 

Die lewe is ’n stryd? Ja, ’n stryd om oorlewing, en ’n stryd om 
die lewe die moeite werd te maak. ’n Goeie Lewe is om te 
slaag in hierdie stryd. ’n Buitengewoon Goeie Lewe is relatief 
tot wat vir jou die lewe die moeite werd maak. (As om te reis 
na onbekende plekke iets is wat vir jou die lewe die moeite 
werd maak, is om gereeld en moontlik vir uitgerekte periodes 
op reis te gaan, iets wat jou lewe buitengewoon goed maak - 
vir jou). ’n Edel Bestaan is om ánder individue - selfs 
vreemdelinge - by te staan in húlle stryd; ook om aktief te 
wees in die verkondiging van die oortuiging dat lewe die 
moeite werd is, of kan wees. Om jóú lewe te verloor sodat 
ander kan leef, is 

Saterdag 28 Februarie 2004 

Ek vra dus nie meer net na die betekenis van my lewe nie. Die 
vraag wat eers beantwoord rnoet word is, “Hoekom moet mý 
lewe iets beteken?” 

Die antwoord op hierdie vraag is, indien jy glo dat jou 
lewe iets beteken, sal jy rede hê om te leef; en as jy rede het 
om te leef, is dit heel waarskynlik omdat jy glo jou lewe het 
betekenis. 

Nie een van ons het gekies om hier te wees nie. Meeste 
van ons weet alte goed dat die lewe nie altyd maklik is nie, en 
op tye kan dit bitter ellendig wees. Meeste mense is ook bewus 
van verskeie maniere om hulle lewens te beëindig. Dit sal dus 
nie onvanpas wees nie om op hierdie punt die gevolgtrekking 
te maak dat dit van die allergrootste belang is om redes te vind 
HOEKOM 
JY 
WIL 
LEEF. 

Terloops, die laaste sin wat ek gister begin skryf het (“Om jóú 
lewe te verloor sodat ander kan leef...”) is steeds onvoltooid 
omdat almal aan hulle eie naamwoorde of frases kan dink om 
die sin mee klaar te maak. Moontlikhede sluit in, “... is om ’n 
held te wees”, “... is om ’n gewer van lewe te wees”, 
ensovoorts. Mense wat self rede insien hoekom húlle wil leef, 
maar steeds op die ingewing van die oomblik, of na lang 
bepeinsing besluit om die risiko te neem om moontlik hulle 
eie lewens te verloor ter wille daarvan dat ander kan leef, 
verdien om geëer en onthou te word. 

Die ander rede hoekom ek nie gister die sin voltooi het 
nie, was omdat ek moeg was vir daai spesifieke gedagtegang. 

Ek kan wel dink aan heelwat redes hoekom ék wil leef: 
samesyn met familie en vriende, liefde, moontlik my eie gesin 
eendag, om kreatief te wees, om meer van die wêreld te leer 
en te verstaan. Op die oomblik gee sommige van hierdie dinge 

vir my rede op ’n daaglikse basis om voort te gaan met my 
bestaan. Ek is egter ook genoodsaak om ander dinge te doen 
wat nie op ’n daaglikse basis op hulle eie goeie redes is om 
voort te gaan met my bestaan nie, maar wat met die verloop 
van tyd hopelik ’n nuwe omgewing en bestaanstoestand sal 
bewerkstellig wat, so glo ek tans, vir my nog meer rede sal 
gee om te leef. 

* * * 

Om op te som en af te sluit: 

Elkeen van ons word gebore in ’n bepaalde era en in ’n 
samelewing met sekere reëls en heel moontlik ’n bepaalde 
dominante kultuur, met ’n verskeidenheid hulpbronne om ons 
behoeftes mee te bevredig, en wisselende hoeveelhede 
daarvan. Teen die tyd dat ons ’n sekere fisiese en 
verstandelike volwassenheid bereik het, het ons gewoonlik ’n 
paar dinge geleer oor die lewe: dis soms hard, dis soms lekker; 
dis soms sleg, en soms is dit goed. Die mooiste dinge kom 
soms oor ons pad, en soms gebeur die teenoorgestelde. Ons 
raak ook bewus van die feit dat almal uiteindelik doodgaan, 
maar dat dit ook maklik genoeg is om ons eie dood te verhaas. 
Diep onder die invloed van al voorafgenoemde dinge besluit 
ons met die verloop van tyd WAT ons met ons lewens wil 
doen, WAAR, en moontlik SAAM MET WIE. Ons 
kontempleer ook moontlik die betekenis van ons lewens, en ’n 
moontlike doel vir ons bestaan. 

Terwyl ons antwoorde op hierdie vrae probeer uitwerk, of 
moontlik ná ons reeds ’n paar bevredigende antwoorde 
geformuleer het, of soms nog vóór ons enige moontlikhede 
oorweeg het, moet ons weet of ons WIL lewe. (Ek sê “weet” 
eerder as om te sê ons moet dit “kontempleer”, want hoewel 
dit sekerlik ’n algemene verskynsel is dat mense dink oor sake 
soos wát jy met jou lewe wil doen, wáár en saam met wié, 
reken ek nie soveel mense gaan sit onder ’n boom of op ’n klip 
en kontempleer die vraag of hulle inderdaad wil lewe nie. 

Soms sal mense ’n punt bereik wanneer hulle bewus raak 
van ’n gebrek aan entoesiasme om voort te gaan met hulle 
bestaan. Tot iemand hierdie punt bereik, aanvaar hulle dit 
egter heel moontlik as vanselfsprekend dat hulle wíl lewe, 
siende dat dit reeds die bestaande realiteit is, en hulle ervaar 
wat beskou kan word as ’n aanvaarbare mi nimum entoesiasme 
vir hulle eie voortbestaan.) 

As jy bewus is van ’n mate van bereidwilligheid om die 
lewe ’n kans te gee, of selfs ’n graad van entoesiasme, volg 
dit dat jy redes sal oorweeg hoekom jy sal wil voortgaan 
met ’n bestaan wat begin het sonder dat jy ’n keuse gehad het 
oor die dag, plek, en ander detail wat ’n deurslaggewende rol 
speel in wie en wat jy is. 

Wil jy dus voortgaan met jou lewe? 

Indien wel, hoekom? 

Indien jy nié wil voortgaan met jou lewe nie en verkies 
om dit te beëindig, is jy bereid om verantwoordelikheid te 
aanvaar - terwyl jy steeds bewus is daarvan - vir die gevolge 
wat jou besluit sal hê vir die betekenisvolle ander persone in 
jou lewe? 

* * * 

Aan die einde het ons net onsself, ons verhoudings met ander 
mense, en wat ons in glo. Die hoop is altyd dat ons iéts sal 
vind om aan vas te hou, iets wat ons sal oortuig dat alles aan 
die einde van die dag die moeite werd is. Die hoop is verder 
dat hierdie goeie dinge ons pad na die afgrond sal blokkeer, 
sou ons dit wel ernstig oorweeg om op te gee. 

Beginsels, stellings, en ’n vraag 

Maandag 12 April 2004 

Ek het hierdie knaende vermoede dat ek my eie grootste held 
is, die ou wat aanhou vorentoe storm al is die slag reeds beslis. 
(Ek weet dus hoe om te bly funksioneer.) 

1) As jy nie afgetrek word nie, bly jy staande. 

2) As jy nie staande gehou word nie, val jy. 

* * * 

Ek weet hoe om “normaal” te wees - hoe om te funksioneer 
in die omgewing waarin ek myself bevind sonder om my 
kanse op oorlewing te veel te benadeel. 

Dinsdag 13 April 2004 

Stelling 1: Vele mense raak na jare bewus van die feit dat “the 
odds are loaded against them”, en selfs al draai dinge oukei 
uit vir hulle, is daar massas ander vir wie dit nooit goed sal 
uitdraai nie. Die mens is ook bewus van sy bogemiddelde 
intelligensie onder die diereryk - wat onder andere beteken 
dat hy weet hoe om sy eie lewe te beëindig. Redes hoekom hy 
dit nie doen nie sluit in gebrek aan durf om voor ’n trein in te 
spring, besorgdheid oor geliefdes, of selfs vae idees oor wat 
met sy “siel” kangebeur. Maatreëls word getref om “dinge die 
moeite werd te maak” ... 

Stelling 2: Om te beweer dat goeie dinge nie met mens kan 
gebeur nie, is eenvoudig nie waar nie. 

En ’n vraag ... Hoeveel premie moet mens plaas op jou ideale 
visie van hoe dinge moet wees, jou ideale plek en omgewing, 

en jou idecile rol in die samelewing? Hoeveel premie moet 
mens plaas op dinge wat “altyd moontlik is”, as die feit dat dit 
nie in die proses is om gerealiseer te word nie, jou daagliks 
meer neerdrukkend maak? Of is dit die “duiwel” wat 
kleingelowigheid in my oor fluister? 

Eindkontemplasie III 

Saterdag 1 Mei 2004 

Toe kry ek my verdiende loon vir gedagtes oor persoonlike 
geluk, en vir die doodslag wat ek ’n verwaande, dapper 
kakkerlak toegedien het net voor ek gaan slaap het - ek droom 
die heelnag van die dood! 

Staan moeisaam op nege-uur, en ry om ontbyt te gaan 
koop. Son skyn lekker, ry tussen die mense deur by die 
oggendmark, en ek dink toe sinies, “Dis nou wat mens kry as 
jy reken jy voel gelukkiger deesdae - en as jy ’n kakkerlak 
doodgetrap het.” 

Toe, om die volgende draai, wag ’n Halleluja-koor en ’n 
neon reklamebord wat nog ’n brokkie waarheid aankondig op 
my pad na verligting: “Ons moet streef daarna om gelukkig te 
wees juis omdat die dood elke dag op ons spoor is!” 

Die enkeling en die gemeenskap 

Sondag 9 Mei 2004 

Was gisteraand uit - Mama Mia’s en toe Pig & Whistle ... 
almal wat ek gedink het van die aardbol af verdwyn het, was 
daar - die twee jong dames met wie ek gesosialiseer het 
verlede Maart, die een se broer, en ’n dame van die Green 
Jungle. 

Een van die twee jong dames het my gegroet van waar sy 
gestaan het aan die anderkant van die kroegtoonbank. In 
gebrek aan iets beters om te sê, antwoord ek met, “Tyd gaan 
verby, nê?” Die broer het ’n opmerking gemaak wat 
veronderstel was om aan te dui dat hy my ken, en die dame 
van die Green Jungle het amper aan my lies gevat. 

Teen die tyd wat ek oor die brug gery het wat die stad van 
my woonbuurt skei, was die lug vyfuur-in-die-oggend blou. 
Ek het verbasend goed gevoel ten spyte van die volgende 
vraag: Wat doen jy as mense ’n beskouing van jou het wat 
onakkuraat is, of wat nie belangrike aspekte van jou lewe in 
ag neem nie, of wat eenvoudig uitgedien is? 

Ek reken jy het drie opsies: 1) Jy gaan na die plekke waar 
hierdie mense tyd spandeer, en manipuleer en intimideer hulle 
tot hulle jou die respek gee wat jy reken jy verdien. 2) Jy kruip 
weg, en probeer vergeet daarvan. 3) Tensy dit jou oorlewing 
bedreig, laat jy dit verbygaan, en jy glo indien jy kan aanvaar 
dat sommige mense ’n onakkurate, onvolledige of uitgediende 
siening van jou het, jy een stappie nader is aan waar jy hoop 
om te wees. 

* * * 

Baie mense se selfvertroue - soos gemanifesteer in, 
byvoorbeeld, die manier hoe hulle ander mense groet en dan 
wegstap - is gebaseer op een ding: lidmaatskap aan ’n gi'oep. 

Ek sê: ontmoet my persoon tot persoon. 

Ek kan verder gaan en byvoeg dat ’n oppervlakkige 
vertoning van selfvertroue my nie meer beïndruk nie. Solank 
ek glo jou sogenaamde selfvertroue is gebou op niks meer as 
lidmaatskap aan ’n groep nie, het ek geen rede om jou te 
behandel met meer as die minimum beleefdheid waarmee ek 
meeste mense behandel nie. Wys my jou selfvertroue sonder 
die ondersteuning van jou groep, dan praat ons. 

Kan dit wees dat ek die skyn van selfvertroue begeer wat 
groeplidmaatskap mens gee? Kan dit verder wees dat ek 
mense beny wat wél die voordeel geniet van 
groeplidmaatskap? Dis moontlik. Maar soos in vele ander 
gevalle herhaal ek die oortuiging dat ek glo my opinie, of my 
punte van kritiek, is geldig, en het waarde, ten spyte van die 
moontlike motiverings vir my opinie, of my ki itick. 

Sondag 23 Mei 2004 

Hierdie jaar blyk te wees ’n tyd van her-etikettering. 

Voorheen was kerkgaande, dogma-resiterende mense 
“gelowiges”, en ék die “ongelowige”. Voorheen was ek die 
“alien” en almal wat nie soos ek is nie, “normale mense”. 
Voorheen was ek ’n wese van ’n ander tyd en plek, wat soms 
simpatie ontlok by mense omdat ek ook moet sukkel met 
dinge soos “ons aardbewoners”. 

Nou sê ek, fok dit. Ek is die gelowige. Ek is die mens. En 
ek weier om verder beledig te word deur mense wat gebuk 
gaan onder ’n swak verbeelding of ’n onderontwikkelde 
intellek, wat hulleself blindstaar teen hul eie ontoereikende 
verwysingsraamwerk. 

Verligte gees 

Maandag 17 Mei 2004 

Waar pas spirituele verligting in op die spektrum van 
persoonlike ontwikkeling? Wat is spirituele verligting? Is dit 
om jouself los te maak van ’n materiële bestaan in uitsluitlike 
strewe na spirituele reinheid, om jou gees, of siel, te “bevry” 
van die “cycle of birth and death”? 

Een interessante aspek van sogenaamde spirituele 
verligting en om jouself los te maak van hierdie wêreld, is dat 
dit 100% selfsugtig is. Jy gaan op ’n missie waar die res van 
die mensdom nóg minder saak maak as vroeër ... behalwe 
natuurlik as dit is spirituele verligting nie deur jouself los te 
maak van die wêreld nie, maar deur betrokke te raak in en met 
die wêreld. Is dit enigsins ’n moontlikheid? 

Wat beteken intellektuele verligting? Dit beteken jy bevry 
jouself van onkunde, vooroordele, en oortuigings wat 
gebaseer is op vrees eerder as rede. Jy leer ook om jou intellek 
te gebruik as ’n instrument om jou eie kanse op oorlewing te 
verbeter; ook om die ontwikkeling van jou persoon te 
fasiliteer, wat insluit om uit te werk wat jy met jou lewe wil 
doen wat verder strek as net blote fisieke oorlewing. Dit 
impliseer begrip van jouself en die mens as spesie asook 
begrip van jou omgewing - begrippe wat waarskynlik meer 
gevorderd is as opvattings wat gehuldig word deur ’n 
meerderheid van die bevolking. 

Ek weet wie ek is, deel twee 

Vrydag 28 Mei 2004 

Mense wat dink ek hou daarvan om alleen te wees, moet hulle 
koppe laat lees. Maar watse alternatief is daar vir die persoon 
vir wie alleenheid ’n daaglikse realiteit is anders as om sy 
waarde as individu te bevestig volgens sy eie standaarde? 

Hierdie persoon sal poog om sy waarde as ’n enkeling te 
bevestig in ’n gemeenskap waar lidmaatskap aan ’n groep een 
van die gesogste pryse is wat ’n individu vir homself kan 
toeëien. 

Om een lid te wees van ’n intieme twee-lid groep word 
egter veral hoog op die prys gestel, want dit impliseer onder 
andere dat die individuele lede seksueel aantreklik is vir ten 
minste een persoon. Dit weer beïnvloed die aansien van 
hierdie twee lede in die groter sosiale groep waarbinne hulle 
beweeg, en ook in die breër gemeenskap, want seksuele 
aantrckkingskrag (en die gepaardgaande bevrediging van ’n 
ander persoon se behoefte aan plesier) is saam met finansiële 
vermoëns van die belangrikste faktore wat ’n individu se 
waarde bepaal in die wêreld waarin ons van hierdie tyd leef. 

As jy dus nie ’n gewaardeerde lid van ’n sosiale 
groepering is nie, en jou seksuele aantrekkingskrag is nie van 
so ’n aard dat mense fisieke gemeenskap met jou begeer nie 
(op wyses wat vir almal duidelik is), is daar slegs een 
moontlike etiket vir jou persoon, naamlik ENKELING- 
ALLEENLOPER. (As jy egter, as ENKELING- 
ALLEENLOPER, oor sigbare finansiële vermoëns beskik, sal 
jy wel mense aantrek wat die voordele wat jou finansiële 
status inhou, begeer.) 

Om ’n ENKELING-ALLEENLOPER te wees, veral een 
sonder sigbare finansiële vermoëns, is uit die aard van die saak 
nie so genotvol soos om saam met iemand te wees nie. Dit het 
ook geensins ’n kalmerende effek op enige eksistensiële angs 
wat jy dalk ervaar nie. Dit is ook ’n persoonstoestand wat lei 

tot geniepsige aanvalle op jou waardigheid, wat weereens jou 
bewussyn van andersheid beklemtoon, wat jou kanse nog 
verder verminder om wel emstig opgeneem te word in ’n 
groter sosiale konteks. 

Wat staan jou te doen? Moet jy voor ’n trein inspring? 
Moet jy ander mense eindeloos verveel met jou 
selfbejammering? Wat jy doen, is om jou waarde te bevestig 
volgens jou eie standaarde, wat soms in konflik is met dié van 
die gemeenskap wat enkelinge met agterdog bejeën en 
lidmaatskap aan sosiale groepe aanmoedig. ’n Kritiese 
beskouing van sommige van die gemeenskap se standaarde is 
dus te verwagte. 

Terloops, vir wie maak ek hierdie aantekeninge? Selfs die 
moontlikheid dat dit net vir myself is, is ondraaglik. 

En ek weet waar hierdie nuutste stukkie sosiale kritiek 
vandaan kom: Dit voel sleg om alleen te wees, so nou vleg 
ek ’n sweep uit woorde waarmee ek die gemeenskap kan 
wetter (of ’n sweep wat ek kan klap ’n veilige afstand van die 
naaste piekniektafel af - ek wil nie my kanse op ’n bietjie 
gemeenskap te erg in die wiele ry nie). 

Ek trek nie ’n enkele woord terug van wat ek gesê het in 
die voorafgaande paragrawe nie, maar dit is ter wille van 
intellektuele eerlikheid weereens belangrik om te erken dat ek 
weet wat my kritiek aanvuur. 

Ek is vasgevang in ’n dilemma. Die kloof tussen hoe ek 
myself sien, en “die gemeenskap” se beskouing van my - soos 
gemanifesteer word in die reaksies van mense op wat ek met 
my lewe doen, en wat ek soms in hulle gesigte kwytraak - 
raak toenemend onoorbrugbaar. 

Twee moontlikhede: a) ek moet die erkenning kry van die 
gemeenskap wat ek glo ek verdien, of b) ek sal voortgaan om 
die gemeenskap met toenemend venynige minagting te 
bejeën. (Dit moet noodwendig so wees - as “hulle” nie saam 
met my is nie, is ek teen hulle. En die malhuis of die tronk 
kruip nader ...) 

Hou ek die gemeenskap verantwoordelik vir my 
eensaamheid? Nee. Ek is reeds skuldig aan sinisme, ek kan 
nie bekostig om nog onnosel ook te wees nie. 

[...] 

Nietemin, soos jy die gras soms skud om ’n slang te laat 
uitki'uip, so glo ek my eie gebrek aan gereelde intieme kontak 
en my afgeslotenheid van die gemeenskap is die medium 
waardeur ek sekere insigte bekom oor die posisie van die 
enkeling in die gemeenskap. Die bitterheid waarmee ek soms 
skryf daaroor, bevestig dat dit nie net ’n interessante 
onderwerp is wat ek met die objektiwiteit van ’n akademikus 
bestudeer nie. Ek weet waarvan ek praat. 

Weereens kan ek verklaar dat ek weet wie ek is. Weereens kan 
ek vir mense wat tyd op hulle eie so ver as moontlik vermy, 
vra of hulle weet wie húlle is - buiten die kombinasie van na- 
apings om suksesvol te kan funksioneer binne ’n spesifieke 
sosiale gemeenskap. 

Ek kan ook verklaar dat wie ek is nie altyd goed is nie, en 
definitief nie altyd lekker nie. Mens wonder ook soms wat dan 
so goed is aan breedvoerige selfkennis as die resultaat daarvan 
is dat jy jou dae en nagte alleen slyt ... 

Nuwe benadering I Toewyding I Aanvaar 
jouself 

Maandag 7 Junie 2004 

’n Nuwe benadering? 

Ek hoor daar’s cool Mexikaanse hip-hop, maar selfs al koop 
ek daarvan, is daar cool Oesbekiese musiek waarna ek nooit 
in my lewe sal luister nie. En selfs al luister ek eendag 
Oesbekiese musiek, sal ek nooit ’n Oesbeek wéés nie. En selfs 
al trou ek met ’n Oesbekiese vrou en ons gaan woon in Indië, 
sal ek nooit ’n Indiër wees nie. En selfs al emigreer ons 
Amerika toe, sal ek nooit ’n gebore en getoë Amerikaner wees 
nie. En selfs al woon ek in New York vir dertig jaar, sal ek 
nooit ’n Fransman wees nie. En al gaan woon ek in Parys, sal 
ek nooit in Swede woon nie. En al woon ek vir tien jaar lank 
in Stockholm, sal ek nooit in Japan woon tydens die 14de eeu 
nie ... 

Voorwaarde vir toewyding: As jy eers aanvaar dat jy ’n 
spesifieke mens is, kan jy jouself verbind tot ’n spesifieke 
lewe. 

Dinsdag 8 Junie 2004 

Aanvaar jouself - al is dit net om tyd te spaar 

Ek aanvaar die partikulariteit van my agtergrond. Ek dink en 
skryf meeste van die tyd in Afrikaans, my vel is “wit”, my 
gelaatstrekke gedikteer deur die gene afkomstig van my 
hoofsaaklik Germaanse voorouers. 

Ek kan verander hoe ek lyk. Ek kan ook moeilik wees en 
my taalagtergrond verwerp - omdat ek dit nie gekies het nie, 
en myself dwing om net in Engels te dink en te skryf. Ek kan 
selfs meer radikaal wees en ’n ander taal (as Engels) kies, die 

taal bemeester, en uiteindelik net in daai taal dink en skryf. 
Aan die einde van so ’n proses - wat jare se harde werk sal 
verg - sal ek ’n pragtige illustrasie wees van ’n “self-made 
man”. 

Ek is egter bereid om so ’n radikale illustrasie te laat vaar 
ter wille van tyd en energie, en bloot die partikulariteit van my 
fisiese voorkoms, en my moedertaal en kulturele agtergrond 
merendeels te aanvaar soos dit is, en as goed genoeg te ag as 
instrumente wat die proses van self-ontdekking en self- 
formulering fasiliteer. 

Net sodat die skare weet | Die lewe is ’n 
plesier-rit 

Dinsdag 8 Junie 2004 

Net sodat die skare weet 

Om in ’n liefdevolle verhouding te wees, is wat die lewe die 
moeite werd maak vir vele mense. Ek is nie in ’n liefdevolle 
verhouding nie, so ek moet heelwat harder probeer om my 
lewe die moeite werd te maak. My pogings mag uiteindelik 
blyk onvoldoende te wees, maar tot daai dag kom, neem ek 
voor om my kraag teen die wind te hou. En aan te hou stap. 

Die lewe is ’n plesier-rit 

Ek reken ek gaan dit dalk nie maak nie. 

Ek weet hoe was my tienerjare. Ek weet hoe was my 
twintigs, en ek draf die dertigs nou jaar-vir-jaar kaf. Hoe gaan 
my veertigs wees? My vyftigs? Gaan ek dit maak tot veertig? 
Wil ek dit maak? 

Feit van die saak is dit, ek wed alles waarin ek glo, al my 
hoop, die waarde en betekenis van my lewe, en wat my lewe 
nog die moeite werd gaan maak, ek wed alles op die 
wonderwerk van betekenisvolle verhoudings met enkele 
ander mense! 

* * * 

Dit is hoe dit is: Adam het alleen in die Paradys gewoon. Hy’t 
gemeen dat dit ’n goeie plek was, maar tog het hy eensaam 
gevoel. Toe maak God vir hom ’n vrou. Toe’s hulle gelukkig, 
en dis waar die storie moes eindig. 

Maar toe doen hulle iets verkeerd - hulle eet. 

Van die boom. 

Van kennis. 

* * * 


Op pad terug van die dorp af, en ek reken: ek sál dit maak. 
Baie van dié wat ek elke dag sien, gaan nie, maar ék sal dit 
maak. 

Resultate van ’n lewe 

Vrydag 11 Junie 2004 

Die vraag bly, wat is die verskil tussen “my, nou” en “my, tien 
jaar gelede”? Watse verskil maak dit dat ek myself nou 
“beter” ken, of beter gedefmieer het? 

Ook, wat is die verskil tussen my en iemand anders wat 
nie sy SELF so goed ken of gedefinieer het nie? Maak dit my 
gelukkiger? Meer tevrede met myself? Stel dit my in staat om 
makliker vrede te vind met ander mense in my omgewing? 

Kyk ek ’n groot waarheid mis? Hoe belangrik is 
RESULTAAT? Is dit wat die kunstenaar van die 
salaristrekker onderskei (as albei kinders het, wat kan tel as 
resultate van jou lewe, of albei nie kinders het nie)? Is dit wat 
die persoon wat tyd en geld opoffer vir ’n goeie saak onderskei 
van die persoon wat hoofsaaklik vir homself leef? 

Ons kom uit Niks, en ons keer terug na Niks. Wat ons 
agterlaat is wat ons met ons lewens gedoen het - ons 
“handewerk”, dit wat aan ons lewens waarde gee, terwyl ons 
lewe. (Terloops, dis vreemd dat sommige mense die “Niks” 
verwysing as ateïsties beskou, en tog is die lyn “stof is jy, en 
tot stof sal jy terugkeer” sentraal aan die Christelike 
begr afnisritueel.) 

Nog ’n vraag: Hoe beïnvloed die vlak van VERLIGTING 
wat ’n INDIVIDU bereik tydens sy of haar leeftyd, die 
RESULTATE wat hy of sy agterlaat? 

* * * 

Op Vrydagaand, 11 Junie 2004 om 23:15 ag ek die volgende 
twee vrae as van die belangrikste wat enige persoon hom- of 
haarself kan vra: 

1. WAT MAAK JOU LEWE DIE MOEITE WERD? 

2. WATSE RESULTATE LAAT JY (OP DIE HUIDIGE 
OOMBLIK) AGTER VAN JOU LEWE? 

Dis net ’n spel, en die reëls is ontsyferbaar 

Sondag 20 Junie 2004 

Ek dink ek is gereed om te verklaar dat die lewe tot ’n groot 
mate ’n spel is. 

Dit werk soos volg: jy defmieer vir jouself ’n karakter uit 
die mens-karakter materiaal wat jy waarneem in jou 
omgewing en ook waaraan jy blootgestel word uit ander 
bronne (of jy wees hoofsaaklik ’n karakter wat jou omgewing 
op jou afdwing of van jou vereis), en jy speel dan ’n rol wat 
jy vir jouself definieer of kies uit die moontlikhede (of jy speel 
hoofsaaklik ’n rol wat jou omgewing op jou afdwing of van 
jou vereis). 

Verskille tussen VERLIGTE INDIVIDUE en ANDER 
INDIVIDUE kan gevind word in bogenoemde uiteensetting: 
Eersgenoemde defmieer tot ’n groot mate hul eie karakters 
asook die rolle wat hulle wil speel, terwyl laasgenoemde 
hoofsaaklik die rolle vervul van die karakters wat die 
gemeenskap op hulle afdwing of van hulle vereis. VERLIGTE 
INDIVIDUE weet wie en wat hulle is, omdat hulle in 
praktiese uitdrukking van vrye wil onder talle moontlikhede 
die rolle en karakters gekies het wat hulle goedvind vir hulself. 
Hulle kan ook verduidelik hoekom hulle daai spesifieke rolle 
en karakters gekies het, en nie iets of iemand anders nie. 

Hoe goed hierdie twee tipes individue funksioneer in die 
wêreld hang af van hoe goed hulle die Reëls Van Die Spel 
Van Die Lewe ken, en hulle bereidwilligheid om daarvolgens 
te speel. 

Dit is dan ook so dat vele sogenaamde VERLIGTES nie ’n 
hoë dunk het van die Reëls nie. Nietemin, slegs ’n redelike 
graad van intelligensie word vereis om die reëls van die 
Hoofspel, asook van die verskeie sekondêre spele waaraan 
beide VERLIGTES en ANDER soms verplig is om deel te 
neem, te ontsyfer. Daar is dus altyd hoop. 

[Ekstra nota: Die rol en karakter wat gekies word deur die tipe 
persoon wat ek die “verligte” noem, is nie noodwendig beter 
- in ’n morele sin - as die rol en karakter wat van ’n ander 
individu vereis word deur sy of haar gemeenskap, of wat hulle 
gedring voel om te kies ten koste van ander ambisies wat hulle 
moontlik mag gekoester het nie. Die rol in laasgenoemde 
geval mag dalk een wees van leierskap in ’n uitsonderlike 
moeilike tyd vir die gemeenskap, terwyl die gekose rol en 
karakter van die sogenaamde verligte in ’n soortgelyke tyd 
een mag wees wat gekenmerk word deur nie-betrokkenheid. 
Ek noem hierdie moontlikhede omdat, ten spyte van die feit 
dat die “verligte individu” my gekose heldefiguur is, ek nie 
blind is vir heldedade van sogenaamde ander individue nie.] 


[Nog ’n ekstra nota: Net omdat ’n persoon nie sy of haar eie 
karakter en rol kies of definieer nie, is nie te sê dat hulle nie 
“verlig” is nie. So ’n persoon mag dalk ten volle bewus wees 
van alternatiewe karakters wat hulle kon wees of word, en 
alternatiewe, selfs meer genotvolle rolle wat hulle heeltemal 
bekwaam is om te speel. As gevolg van die beste van redes 
aanvaar hulle dalk hul voorgeskrewe rol en karakter (of dan 
die rol en karakter wat die gemeenskap van hulle verwag), ter 
wille van diens aan die gemeenskap, en ter wille daarvan om 
positiewe resultate van hul bestaan agter te laat.] 

Die formule wat lei tot resultaat 


Sondag 27 Junie 2004 

Wat is die verskil tussen my en Josef Stalin, of tussen my en 
Bill Gates? Die verskil is resultate van ons lewens. 

Ek, Josef Stalin, en Bill Gates was al drie gebore in 
partikulêre plekke, op partikulêre tye, in gemeenskappe met 
partikulêre behoeftes. As Stalin in 1979 gebore was in plaas 
van 1879, in dieselfde dorp in Georgië, met ’n relatief 
soortgelyke huislike agtergrond (aangepas vir 1979 
werklikheid), sou sy lewe ander resultate opgelewer het. 
Dieselfde kan gesê word as ek in 1771 gebore was, en nie in 
1971 nie. Die belangrikheid van noodlotsdata - waar jy 
gebore is, wanneer, en as wie se kind, asook gebeure later in 
jou lewe waaroor jy geen beheer het, of gehad het nie - asook 
die behoeftes van die gemeenskap kan NOOIT onderskat 
word as bydraende faktore tot die eindresultate van ’n 
partikulêre mens se lewe nie. 

Die enigste ander faktor wat ’n betekenisvolle rol speel, is 
keuses. Stalin het gekies teen die pad wat sou gelei het daartoe 
dat hy ’n priester sou word, en gekies ten gunste van 
aansluiting by Lenin en die Bolsjewiste. So ook het ek 
byvoorbeeld gekies teen watse betrekking ek ook al in Suid- 
Afrika kon losslaan, en gekies ten gunste van English teaching 
in Taiwan om myself aan die lewe te hou. Die keuses wat 
Josef Stalin gemaak het, het ’n dramatiese invloed gehad op 
wie en wat hy geword het, en op die resultate wat hy 
bewerkstellig het van sy bestaan. Die keuses wat ek sover in 
my lewe gemaak het, het ook ’n dramatiese invloed gehad op 
wie ek is op die huidige oomblik, en op die resultate wat ek 
sover bewerkstellig het van my bestaan. 

Die volgende formule kan dus voorgestel word: 
RESULTAAT VAN JOU LEWE = NOODLOT + 
BEHOEFTES VAN DIE GEMEENSKAP + PERSOONLIKE 
KEUSES. 

Saterdag 3 Julie 2004 

Die ONVERLIGTE sê: Dit is wie en wat ek is, so ek moet dit 
maar net aanvaar. 

Die VERLIGTE sê: Hier is die kaarte wat aan my gedeel is, 
en hier is die hulpbronne tot my beskikking. Hierdie is my 
vermoëns en beperkinge, en hierdie is my belangstellings. In 
ag genome al hierdie dinge, verklaar ek ’n bepaalde visie van 
WIE en WAT ek WIL wees, en WAAR ek sal verkies om dit 
te wees. Laat die werk dus begin. 

Woensdag 7 Julie 2004 

Om gelukkig te wees, is in die eerste plek ’n sintuiglike 
aangeleentheid. 

Dink vir ’n oomblik daaroor: Waama kyk jy op die 
oomblik? Wat ruik jy? Wat proe jy? Wat hoor jy? Waaraan 
raak jy? 

Net so belangrik, en dalk belangriker: Waarna kyk jy niel 
Wat ruik jy niel Wat proe jy niel Wat hoor jy niel Waaraan 
raak jy niel 

En dan, as geluk tot ’n groot mate afhanklik is van hoe jy 
jou onmiddellike omgewing ervaar: Waarna wil jy kyk? Wat 
wíl jy ruik? Wat wil jy proe? Wat wil jy hoor? Waaraan wíl jy 
raak? 

Aangetrokkenheid tot stilte 

Sondag 15 Augustus 2004 

Ek is skielik baie aangetrokke tot stilte, soos om by of in ’n 
oop stuk veld te sit, en net te luister, en miskien met myself ’n 
fluistergesprek te voer. 

Mens sal moontlik reken dit het te make daarmee om nie 
te wil verskyn nie, en die instink om jouself te beskerm. Ek 
glo dat ek toenemend vervreemd raak van mense omdat 
meeste mense wat ek ontmoet, nie op dieselfde reis is as ek 
nie - intellektueel gesproke, maar dit kan ook gesien word 
as ’n spirituele proses. 

As ek myself byvoorbeeld bekeer het tot ’n ortodokse 
weergawe van Judaïsme, sou my verhouding met familielede 
en sommige ou vriende op ’n soortgelyke vlak van 
vervreemding gewees het as wat nou die geval is. Maar nou is 
die oortuigings wat ek vir myself uitgewerk het, my eie 
geloof, met geen eksterne parafernalia soos kleredrag en 
spesifieke styl gesighare wat gedeel word met ander in ’n 
geloofsgemeenskap nie, soos in die geval van byvoorbeeld 
ortodokse Jode. Ekprobeer dus steeds herkenbaar wees (“soos 
julle my nog altyd geken het”), maar dit raak toenemend 
moeilik. 


[Tot ’n mate neem ek nie my familie kwalik nie. Hulle is lief 
vir my, en wens moontlik dat ek “meer soos ander mense kon 
wees” omdat hulle oortuig is van die feit dat ek miserabel is 
meeste van die tyd. Dit is ook moontlik dat as ek nie so 
hardkoppig was nie, en nie soveel vreemde oortuigings 
gehuldig het nie, hulle miskien makliker met my kon 
vereenselwig. 

In terme van baie dinge waaroor ek praat is ek 
inderdaad ’n vreemdeling vir húlle wat my al ’n leeftyd ken, 

en omdat hulle nie die proses dag-in-en-dag-uit met my 
saamleef nie, weet hulle nie aldag waar ek uit die 
spreekwoordelike bus val nie.] 

Verveling, en aksies wat kompenseer (en my 
Engelse klas op ’n Maandagmiddag) 

Maandag 13 September 2004 

Ek is oukei teen 16:25: gemoed is hanteerbaar; woonstel is 
netjies; planne, nuut en oud, interessant genoeg vir ’n 
Maandag. 

Binne ’n halfuur met ’n gi'oep sewejariges (wat nie 
vreeslik onstuimig of lawaaierig is nie), oorval die verveling 
my, die absolute klug van wat ek besig is om te doen. Kort 
daarna begin my gedagtes in allerhande donker gange 
afstorm: Wat is die punt van alles? Waarheen is ons op pad? 
Staar die feite in die gesig! Ensovoorts. Standaard 
Maandagmiddag, 16:30 tot 18:00 verskynsel. 

Ek reken toe, mens het sekere dinge nodig. As jy dit nie 
kry nie, gaan jy óf fisies en emosioneel agteruit, óf jy raak 
verveeld, óf albei (afhangende van jou spesifieke situasie, en 
van watse spesifieke behoeftes mens praat). 

AKSIES OM TE KOMPENSEER kan die nadelige effek 
van die situasie verlig, maar as hierdie tipe aksies nie geneem 
kan word nie, is dit fisiese en/of emosionele agteruitgang, óf 
verveling en frustrasie, óf al voorafgenoemde. 

Dit is hoe ek vir die soveelste maal my huis-ure, alleen, 
kan beskryf, en dan ook die resultaat van ’n gebrek aan aksies 
om te kompenseer, op ’n Maandagmiddag tussen 16:30 en 
18:00. 

Dinsdag 28 September 2004 

As ek op Woensdag 28 Julie 2004 opgehou eet het, was ek 
heel waarskynlik nou dood. Een van die redes hoekom ek dus 
steeds lewendig is, is omdat ek nie opgehou eet het twee 
maande gelede nie. 

Vrydag 1 Oktober 2004 

Ek het gisteraand vir my tandestokkies, nuwe 
skeerlemmetjies, tandeflos en cotton buds gekoop. 
Vanoggend het ek ontbyt geëet, en toe later by die 
oggendmark gekoop wortels, appels, iets vir middagete, en 
twee 500 milliliter koppies groentee. Toe gaan haal ek water, 
en terug by die huis het ek my twee bottels volgemaak, en in 
die yskas gesit. 

Wat beteken al hierdie dinge? Watse waarde het dit op die 
Groter Doek van My Lewe? Alles - die tandeflos, die wortels, 
die water, en ai die ander dinge - is maatreëis wat bevorderlik 
is vir oorlewing. Dit alies dui daarop dat ek ook sover vandag, 
Vrydag 1 Oktober 2004, nog nie besluit het om op te gee, en 
“te laat gaan” nie. 

’n Kronkelgedagte 

Woensdag 13 Oktober 2004 
01:27 

Maandagmiddag om 16:45 het die bewoording van ’n gedagte 
by my opgekom. Die gedagte het my ietwat ontstel. Ek het 
gereken, as ek teen 18:00 steeds die gedagte onthou, dan kan 
ek dit neerskryf by die huis (ek was in ’n klas toe die gedagte 
uitgebroei het). Nie net het ek steeds die gedagte onthou nie, 
maar ook die gemoedstoestand wat aanleiding gegee het tot 
die gedagte het steeds geheers teen die afgesproke uur. 

Nietemin, ek was by die huis, ek kon ’n bietjie TV kyk, 
op die rekenaar werk, musiek luister ... en ek het ’n vars, 
warm boksie gebraaide rys en garnale gehad om my aptyt mee 
te versadig. Die gedagte was steeds nie genoteer teen die tyd 
wat ek gaan slaap het nie. 

* * * 

Hierdie naweek gaan ek weer ’n verskyning maak tussen 
mense waartydens ek so laag gaan daal as om verleë te voel 
oor die groeiende kaalheid van my hoof. Ja, daar gaan ek 
staan, kaalkop, kaalvoet*, 33-jarige property-less, credit card- 
less, car-less, non-corporate, independent, unpublished 
“writer”. 

Ek sal moontlik een of twee dames vir ’n rukkie kan 
vermaak met my intelligente en - siende dat ek nie myself kan 
losmaak van die idee om ’n spesifieke dame uit te vra vir 
koffie nie - ietwat sjarmante geselskap. Kort voor lank sal ek 
egter opsy geskuif word ten gunste van ’n ander manlike 
karakter wat so geseënd is om hare op sy hoof te hê, en klere 
in sy kas waarin verskynings veel meer indrukwekkend, en 
volgens die mode van die dag gemaak kan word. 

Ek sal dus, na ek weer my skoene styf vasgeveter het aan 
my voete, spore maak terug na die veiligheid van my woonstel 
wat ruik na eensaamheid, en ou sigaretrook. Ek sal miskien ’n 
bietjie TV kyk, aan ’n projek werk op die rekenaar, FreeCell 
speel, musiek luister, tee drink, en nog sigaretrook teen die 
mure en plafon blaas terwyl ek die volhoubaarheid van my 
huidige lewe kontempleer. 

* [In Taiwan is dit die gebruik dat almal hul skoene uittrek 
voor hulle ’n woning betree.] 

* * * 

(Terug by die voorlaaste notasie) 

Dit bring ons by Woensdagmiddag om 16:26, amper 48 ure 
na die oorspronklike gedagte - of die nuutste verskyning 
van ’n ou gedagte, want nuut is dit wragtag nie. 

* * * 

Verstaan iets, mis iets ... insigte, onkunde ... dis alles 
dieselfde ... 

23:48 

My lewe, soos dit tans is, is nie die moeite werd nie, en ek het 
nie die geloof of oortuiging om die nodige veranderinge aan 
te bring om dit die moeite werd te maak nie. 

Ek is besig om my geloof te verloor. Ek het die einde van 
die pad bereik, en niks aan die einde is so rooskleurig soos 
onkunde en blinde geloof nie. 

Ek dink aan seks en geld, asof ek desperaat glo dat dít die 
bestanddele is wat alles “anders” sal maak. Wat sê dit as dit 
my enigste oorblywende geloof is? 

Ek hoop om mórc-oggcnd op te staan, omdat ek honger 
sal wees, en lus vir koffie en ’n sigaret. Ek sal klas toe gaan 

omdat dit minder stresvol is as om die telefoon op te tel en aan 
die skool te verduidelik dat ek nie lus is om te gaan nie. Plus, 
as ek nie die moeite doen om werk toe te gaan nie, sal ek weet 
die klein rooibaksteenhuis wat die uiterlike struktuur en 
fasade van my lewe is, begin te verkrummel. 

Is ek werklik na aan ’n afgrond? Die snaakse ding is, ek 
weet nie. Ek is soos iemand wat geblinddoek op ’n pikswart 
nag op ’n krans staan - ek weet die afgrond is êrens in my 
omgewing, maar ek weet nie of dit een, of ’n honderd meter 
weg is nie. Hoekom nie? Omdat hierdie gemoedstoestand al 
heers in my lewe vir ... tien jaar? A1 wat hierdie toestand hok 
geslaan het 15 jaar gelede, was godsdienstige oortuiging. 

Ek kan hierdie dinge met niemand bespreek nie. 

(Ons sien nie altyd die dinge wat ons al nader aan die 
afgrond stoot nie. Ons sien nie die gesigte raak vir wie hulle 
werklik is nie.) 

* * * 

Hoop. Nie eens geloof is enige iets werd sonder hoop nie. 

* * * 

(Wie kan verstaan?) 

Dit mag vreemd klink, maar ek glo actually aan die bestaan 
van God - ek weet net nie wie of wat God is nie. Een van die 
redes hiervoor is my gebrek aan vertroue in mense; niemand 
wat oor God praat, is geloofwaardig genoeg in my oë nie (al 
is baie van hierdie gelowiges goeie en opregte mense). 

Ek glo, en vertrou ook nie oorgelewerde waarheid nie. 
Wie moet ek immers glo? Protestante? Katolieke? Moslems? 
Hindoes? Jode? Almal het hul eie agendas, en daar is redes 
hoekom al hierdie gi'oepe “gelowiges” verskillende 
“waarhede” aanhang, hoekom hulle glo soos hulle glo. Redes 
goed genoeg vir húlle orn te glo, maar nie goed genoeg vir my 
nie. (Reeds Donderdag 01:26) 

Geloof, hoop, en liefde - en die noodmaatreëls 
om op te maak vir die afwesigheid van hierdie 
dinge 

Donderdag 14 Oktober 2004 
Op die trein (09:22) 

Ek weet nou dat ek al vir maande al - of afhangende van hoe 
jy daarna kyk, jare al - besig is om my geloof te verloor: 
Geloof in die oorgelewerde “waarhede” van my jeug, geloof 
in mense, geloof daarin dat “dinge sal uitwerk”. 

Dit is ook so dat vele mense daagliks dwelms misbruik om 
(onder andere) hierdie probleem te bekamp, of om op te maak 
vir die negatiewe effek daarvan op hulle lewens. 

Ander mense, of soms dieselfde mense, gee hulleself 
(ook) oor aan kriminele aktiwiteite om (weereens) op te maak 
vir die afwesigheid van (onder andere) geloof in hoe hulle na 
die lewe kyk, en om aan hulle die vermaak, opwinding en/of 
geld te verskaf om hul lewens die moeite werd te maak. 

Ek haat dwelms. Dit maak my dronk in die kop, en ek 
vermoed - en weet in een spesifieke geval - dat dit my meer 
angstig sal maak eerder as om my te laat ontspan. En ek wil 
myself nie oorgee aan kriminele aktiwiteite nie. 

So, my ballas hang tussen ’n skêr en ’n woedende 
skerpioen. 

Terloops, ek het die hele tyd gewonder wat dit beteken om te 
sê, “My lewe is nie die moeite werd nie.” Ek bevredig tog talle 
van my behoeftes elke dag, my werkslading is nie te sleg nie, 
en ek het nie drukkende finansiële probleme nie. Wat is dan 
die probleem? 

Die probleem, en ek het nog nooit voorheen so daaraan 
gedink nie, is dat ’n mens drie dinge nodig het (behalwe 
natuurlik om nooit die grootste gebod te oortree nie, naamlik 

om nooit sonder geld te wees nie): Jy het nodig geloof, jy het 
nodig hoop, en jy het liefde nodig. 

Ek, “Brand Smit”, leef sonder liefde. Ek leef al vir tien 
jaar in verskillende grade van ongeloof, en selfs die geloof wat 
ek vir myself uitgekerf het as my eie die afgelope paar jaar, is 
besig om waarde, vir my, te verloor. A1 wat ek dus oor het om 
myself aan die gang te hou, is hoop. 

En hoop sonder geloof en liefde kan Thanatos net vir so 
lank by die tuinhekkie besig hou. 

Kan ’n mens oorleef - fisies aan die lewe bly - sonder 
geloof, sonder hoop, en sonder liefde, en dan ook sonder 
verdowingsmiddels of vermaak om die pynvolle afwesigheid 
van geloof, hoop en liefde teen te werk? 

Ek reken ... nee. 

As jy nie geloof, hoop of liefde in jou lewe het nie, sal 
jy ’n sterk drang voel om jouself oor te gee aan die misbruik 
van verdowingsmiddels en/of om jouself oor te gee aan enige 
aktiwiteite, ki iminccl of andersins, wat aan jou onophoudelike 
opwinding en vermaak kan verskaf. 

Enkele punte op Maandag 18 Oktober 2004 


Ek het grootgeword met die God van die Rykes, wat jou 
beproef met armoede, en beloon met rykdom. Hoe sou die 
God van Armes dit doen? Jou beproef met rykdom en beloon 
met armoede? 

* * * 

My laagste punt op ’n Maandag kom deesdae tydens my 16:30 
tot 18:00 klas. Vandag het ek egter ’n redelik vreedsame 90 
minute met die sewejariges gehad. En die klas was vreedsaam 
nie omdat ek onverwags getref was deur positiewe 
gedagtestrominge nie - inteendeel, ek het gedink aan my 
ouers, en hoe dinge na al die jare steeds nie vir hulle uitwerk 
nie. 

Dit lei my toe tot die gedagte dat, ten spyte van ons 
neiging om hoop te kies bo niks (gevolg deur fisiese dood), 
mens soms moet erken dat “dinge” nie altyd in almal se 
gevalle “uitwerk” nie - wat ons dalk nie so ver kan kry om op 
te gee op ons hoop nie, maar dit staan steeds as ’n verifieerbare 
een-plus-een-is-gelyk-aan-waarheid tipe feit. 

Ek dink toe hoe dit wil voorkom asof ek dieselfde 
probleem het as my ouers. Dis toe dat ek die konneksie maak 
tussen God en geld - dat dit wil voorkom asof dié met geld 
beloon word met dinge wat uitwerk, en dat dié wat arm is maar 
net aanhou hoop en glo dat dinge miskien ook vir húlle sal 
uitwerk. 

Ek het verbasend vreedsaam gevoel na ek hierdie gedagtes 
gedink het, asof ek dit al vir ’n geruime tyd wou sê, maar 
miskien geglo het ek mag nie; dat dit sal kwalifiseer as rebellie 
teen God, strafhaar met die verdoemenis van my siel. 

’n Uur of wat later - na aandete, besig om ’n bubble tea 
oorkant die coffee shop te drink - reken ek dis totaal 
aanvaaibaar om die gedagte te bedink van die God van die 

Rykes, en die Middelklas, want hierdie god is in diens van die 
rykes en die middelklas, en derhalwe nie die Ware God nie. 

[Hoop is ’n snaakse ding. Iemand kan dalk sy hand opsteek en 
sê, “Kyk na my lewe. Wat van as ek een van daai mense is vir 
wie dinge nie gaan uitwerk nie? Waar laat dit my?” 

Ek glo nie die lewe is ’n draaiboek wat ons soos 
marionette of tweederangse akteurs vertolk en dan gaan ons 
dood nie. As jy nóú al van mening is dat dinge nie vir jou gaan 
uitwerk nie, dan neem jy vir alle praktiese doeleindes ’n reuse 
sprong in presies daai rigting. 

Nog ’n ding: my held is nie verniet die ou wat aanhou glo 
nie; die ou wat hardkoppig vashou aan sy hoop, al het hy ’n 
sterk vermoede die slag is reeds so te sê beslis.] 


Noam Chomsky het die volgende gesê in ’n onderhoud: “You 
basically have two choices: you can give up hope, feel 
hopeless and therefore ensure that the worst is going to 
happen, or you can have hope, and then try to realize the hope, 
and then there’s a chance that things will improve.” 

Saterdag 30 Oktober 2004 

Ek is oor die algemeen gelukkig met wie ek is, met wat ek 
doen, en met waarheen ek glo ek op pad is. 

Die nare ding is, these things don’t necessarily add up to 
happy Mondays. Ek ervaar veels te veel dae - ten spyte van al 
die sogenaamde tevredenheid - wat ek wonder of dit die 
moeite werd is. Ek moet ook soms die feite in die gesig staar 
dat dinge doodgewoon nie altyd vir almal uitwerk nie, en dat 
die punt in jou lewe “that rnight be as good as it’s gonna get” 
nie noodwendig goed genoeg is vir jou nie. 

Dinsdag 16 November 2004 

Ek het vandag by [die skool vir volwassenes] effens verleë 
gevoel oor hoe ek verskyn het. Dit het alles te make gehad met 
my uiterlike voorkoms: ou, voos belt, en ’n kakkerige ou 
kortmouhemp. 

Ook hierdie saak kan beredeneer word tot jou belt 
uiteindelik van jou middellyf afvrot. maar ’n elementêre 
waarheid bly staan: indien jy, om watter oppervlakkige rede 
ook al, verleë is oor hoe jy verskyn, vat dit net daai edge van 
jou selfvertroue af. Die teenoorgestelde is ook waar: as jy 
goed voel, om watter oppervlakkige rede ook al, oor jou 
uiterlike voorkoms, dan gee dit jou net daai ekstra boost in 
selfvertroue. 

In ag genome hierdie besonderse insig. wat staan my te 
doen? Ek moet more vir my ’n nuwe belt gaan koop; ek moet 
gaan kyk na ’n paar hemde, en ek moet die knoop vaswerk aan 
my groen broek. 

Om te word wat jou sal bring waar jy moet 
wees 

Woensdag 29 Desember 2004 

Feit is, ek fimksioneer nou beter as ’n mens as wat vier jaar 
gelede die geval was. Ek is meer bewus van die Reëls van die 
Spel, en ek het geleer hoe om volgens die reëls te speel sonder 
om myself te verloën. Ek is meer oortuig van my relatiewe 
waarde in die Breë Gemeenskap, en dan spesifiek ook in die 
Gemeenskap van Partikulêre Taal en Kultuur waaraan ek 
verbind is met die spreekwoordelike naelstring. Ek is meer 
oortuig van wie ek is, en ook van wie ek wil wees. Ek verstaan 
meer van waar ek vandaan kom, asook wat die waarde 
daarvan is vir die beantwoording van vrae oor wie ek is en 
waarheen ek op pad is. Ek verstaan ook die redes en 
motiverings vir hierdie spesifieke toekomsvisie. Ek is 
derhalwe meer oortuig van my plek in die Groter Wêreld, en 
rneer oortuig van my eie self as ek in ’n plaaslike kroeg of 
eetplek instap, of arriveer by ’n braai. Laastens, omdat ek 
nou ’n bietjie Chinees kan lees en praat, kan ek beter 
funksioneer in die partikulêre omgewing waar ek elke dag 
woon en werk as wat die geval was ’n paar jaar gelede. 

Dit is uiteindelik so prakties soos die verskil tussen ’n 
fietswiel wat probleme gee, en een wat werk soos hy 
veronderstel is om te werk. Enige een wat al ooit fiets gery 
het, sal die verskil kan waardeer tussen ’n wiel met gebreekte 
speke, ’n deurgeloopte buiteband en ’n lekkende binneband, 
en ’n wiel met nuwe speke, ’n nuwe, goeie kwaliteit 
buiteband, en ’n splintemuwe binneband. Die een is 
doodgewoon beter. Die een is eenvoudig meer geskik om jou 
te bring waar jy moet wees. 

Maandag 3 Januarie 2005 

Tot ’n groot mate kom dit ook daarop neer hoe jy jou brein 
aanwend, nie net oor die algemeen nie, maar gedurende enige 
spesifieke periode van, sê 15 minute. 

As jy vir 15 minute lank jou brein aangewend het om te 
besluit hoe jy jou sitkamer gaan skuif ... dan’s dit goed en 
wel, maar daai 15 minute is dan opgebruik, weg, jy kan dit nie 
herwin nie. So ook met die volgende 15 minute, of enige ander 
kwartier van jou lewe. 

Woensdag 5 Januarie 2005 

Ek is vol entoesiasme vir hierdie jaar. Hoekom? Want ek 
leef... en ek weet no one makes it out alive, maar tot dan leef 
ek. En dit beteken ek kan elke dag van my bestaan, elke uur, 
elke week en maand, en ook my hande, my voete, my brein, 
my oë en my ore aanwend tot iets, tot projekte, tot dinge 
waama ek aan die einde sal kan terugkyk en sê, “Dis goed.” 

En wat betref die onvermydelike minder goeie? Wel, die 
lewe is ’n stryd, en solank jy staande bly, val jy nie. 

Donderdag 10 Februarie 2005 

Punt van Krag: Vanoggend op Kaohsiung lughawe gereken 
dat elke mens ’npunt van krag het. Alles wat jy doen, waar jy 
dit doen, hoe jy jou daaglikse bestaan voer, saam met wie jy 
jou bestaan deel, en hoe jy kies om jou lewe aan te wend, sal 
óf hierdie punt versterk, óf verswak. 

[02/06/15: Dink aan jou bestaan as ’n salf, of ’n room, of iets 
dergeliks. As jy “Tiger Balm” is, mors jyjou lewe asjyjouself 
smeer aan ’n stuk hout. Wend jy jouself aan tot ’n insekbyt, is 
jy op die regte spoor - korrekte toepassing van ’n spesifieke 
waarde.] 

Waarin mens moet glo 

Dinsdag 12 April 2005 

Het die afgelope paar ure (weer) bewus geraak van ’n paar 
dinge: 

- die lewe is ciltyd ’n stryd - aanvanklik (of voortdurend) vir 
oorlewing, en daarna vir óf die handhawing van ’n goeie 
bestaan, óf vir iets beters - ’nbuitengewone lewe, volgens jou 
eie beskouing; 

- daar is soveel dinge om te vrees dat dit amper ’n 
wonderwerk is dat ons nie so vreesbevange is die heeltyd dat 
dit ons funksionering belemmer nie; 

- in ag genome die vorige punt kan dit gesê word dat 
selfvertroue die kenmerk is van ’n dwaas - maar as 
uitstekende illustrasie van die teenstrydighede van die lewe, 
sal jy fokkol uitgerig kry as jy nie selfvertroue het nie; 

- ek kom absurd voor aan myself in die klaskamer - ek wat 
by die huis my selfbewussyn en vermoëns aanwend tot 
produktiewe en meestal interessante arbeid, wat dan skielik 
verskyn in ’n omgewing met reëls en regulasies en konvensies 
en ’n hemp wat uitgekies is om by ’n broek te pas, en swak 
Chinese uitspraak, en opgemaakte “professionele” Engelse 
aksent. 

Ook baie bewus geraak van wat ek nog wil doen, maar nie 
tans doen nie; wat ek nog wil weet, maar nie tans weet nie; 
vaardighede wat ek wil bemeester waaroor ek nie tans beskik 
nie; vrae wat ek het waarop ek nie die antwoorde ken nie - 
soos, wat die verskil is tussen ’n aartsbiskop en ’n kardinaal 
(trein arriveer, 21:30). 

Woensdag 13 April 2005 

Mens moet glo dat dit MOONTLIK is 
vir JOU 

om FINANSIEEL ONAFHANKLIK te wees 

en dat dit verder MOONTLIK is 
vir JOU 

om GELUKKIG te wees 

en dat dit verder MOONTLIK is 
vir JOU 

om ’n POSITIEWE BYDRAE te maak 

Te veel mense glo in slegs een ding: dat dit wat vir hulle 
“gegee” is, insluitende sosio-ekonomiese status en 
gepaardgaande rol, funksie, en relatiewe waarde vir die 
gemeenskap, die beste is wat hulle ooit uit die lewe kán en sál 
kry; dat dit selfs verwaand sal wees om ambisies te koester 
wat verder as dit strek. Hierdie oortuigings, glo ek, is tot ’n 
groot mate verantwoordelik daarvoor dat dit hulle werklikheid 
sal bly. 

Poging en beloning I Persoonlike realiteit 

Donderdag 14 April 2005 

Ek reken ek kan dit regverdig dat ek tans in ’n slegte bui is. 
Ek kyk na die hoeveelheid arbeid, die hoeveelheid maande, 
weke, dae en ure se arbeid wat gedurende die afgelope vier 
jaar gesaai is op die landery van projekte met finansiële gewin 
as primêre doelwit. 

Ek kyk ook na my huidige finansiële vermoëns. 

Laastens kyk ek na uitgawes wat ek graag wil aangaan om 
my lewenskwaliteit te verbeter en reise wat ek wil onderneem, 
en dan praatjies wat ek maak oor hierdie twee aangeleenthede; 
ook die feit dat ek steeds vasgevang is in die “proses”, met 
vrugte en eindresultate steeds net in teorie op ’n horison altyd 
net ’n paar dagreise ver. 

Ek sê nie ek is moedeloos nie; ek sê bloot ek reken dis 
oukei as ek ’n bietjie murmureer daaroor ... 

Maandag 18 April 2005 

’n Amerikaanse ontwikkelingswerker (vrou met die naam van 
“Marla”) is die naweek oorlede in Irak (bom langs die pad). 
Sy was heel waarskynlik in vele opsigte ’n doodgewone vrou 
- net so gewoon soos meeste van ons. Wat wel buitengewoon 
was aan haar, was haar waarde vir ’n sekere gemeenskap van 
mense wat vasgevang is in ’n primitiewe stryd om oorlewing. 
Wat buitengewoon was aan haar, was haar bereidheid om haar 
lewe te verloor vir hierdie stryd. 

Dinsdag 19 April 2005 

Ek is op die oomblik, glo dit of nie, besig om ’n sensitiwiteit 
te ontwikkel oor die korrelasie tussen pogings en beloning wat 
betref die arbeid wat ek verrig by die huis. Ek meen, ek werk 
nou al vir hoe lank aan sekere projekte? Wat al hoeveel geld 

ingebring het? En presies hoeveel mense het al gelees wat ek 
skryf? En dit help nie dat my fiets enige oomblik in sy tien 
onderdele gaan dekonstrueer op pad na die treinstasie toe nie, 
of dat my TV se klank steeds neuk, of dat my rekenaar al hoe 
stadiger raak, of dat ek nog steeds nie by die tandarts was 
nie ... maar jy bly staande solank jy nie val nie, en die stryd 
is daagliks. En om te kla oor sulke nonsens is immers 
middelklas. 

Donderdag 21 April 2005 

Walter Reuther (1907-1970), Amerikaanse vakbondleier: 
“There is no greater calling than to serve your fellow man. 
There is no greater contribution than to help the weak. There 
is no greater satisfaction than to have done it well.” 

Vrydag 22 April 2005 

12:01 

Die vraag is nie of elkeen van ons ’n dwaas is nie, die vraag 
is wat ons doen met ons lewens ten spyte van die feit. 

Die vraag is ook nie of elkeen van ons gaan sterf nie ... 

18:15 

Tyd gespandeer in enige plek was die spreekwoordelike 
moeite werd as jy die tyd aangewend het om positiewe 
resultate te bewerkstellig. Die idee dat jy moontlik ook op ’n 
ander plek soortgelyke resultate kon bewerkstellig, is van 
verbygaande belang en dalk nie eens nodig om genoteer te 
word nie. Wat bclangrik is, is die proses, die doel, die 
eindresultaat. Die plek is óf bevorderlik, óf nie bevorderlik 
nie, en moet volgens hierdie maatstaf beoordeel word. 


84 





Vrydag 29 April 2005 

Geloof in jou medemens en in die lewe, is dwaasheid. / 
Dwaasheid is noodsaaklik vir geloof in jou medemens, en vir 
geloof in die lewe. 

Stem van die Anderkant 


Maandag 11 Julie 2005 
12:34 

Ek weet dit nou: jy stap nie weg van tien dae se amper 
onophoudelike pyn en ongemak in jou gesig sonder ten 
minste ’n kraak in jou moraal nie. [Ek het tien dae tevore ’n 
verstandtand laat verwyder.] 

12:51 

Laaste paar dae se notas maak dit duidelik dat ’n gedagte aan 
die broei was. Ek is kwaad vir myself, en dit het te make met 
een ding: my lewe - en met lewe bedoel ek die ure wat ek 
wakker is elke dag - is gevul met take, doelwitte, projekte wat 
afgehandel moet word sodat ek meer take kan uitdink, en meer 
projekte kan begin, en meer doelwitte kan nastreef. En dan 
tref ’n bus my, en waaroor sal ek die spytste wees? Geluk. 
Daar’s so min geluk in my lewe dat dit my naar maak. En ek 
het so ongelooflik baie geleentheid vir geluk. 

Die afgelope twee weke was bevorderlik vir hierdie insig 
- die pyn in my mond, [N.] se afwesigheid, al die take wat ek 
afgehandel het, my nuwe rekenaar, die hersieningswerk aan 
“Persoonlike Agenda”, en tog ... daar’s altyd nog take, nog 
projekte, nog doelwitte! Daar’s geen einde daaraan nie! Ek 
bekommer myself vrek oor geld en wanneer ek weer Suid- 
Afrika toe gaan en hoe ek verskyn! Staan op, werk, dink, 
skryf, eet (bekommer my daaroor om nie vetter te raak nie!), 
kyk bietjie TV (nie te veel nie want daar’s werk en take wat 
wag), en dan gaan slaap ek weer. En dan staan ek weer op en 
stort en werk, en eet en streef doelwitte na en dan tref ’n bus 
my. En dis alles oor. En die vrou by die teestalletjie maak 
steeds tee elke dag, en kinders gaan nog steeds Engelse klasse 

toe, en nuwe TV-programme word gemaak, en hierdie 
Sondagaand is daar ’n nuwe feature movie op HBO. 

En aan die ander kant van die Groot Rivier staan ek, en ek 
besef: take is belangrik; doelwitte is belangrik; projekte lewer 
resultate van ’n betekenisvolle lewe op. Maar as dit jou nie 
geluk gebring het nie, nie net in jou “lewe” nie, maar in jou 
ure elke dag, was dit dan werklik ’n lewe wat die moeite, die 
swaarkry, die vernederings, die verleenthede, en die tandpyn 
werd was? 

14:50 

Die tyd het aangebreek om ’n nuwe stem te kultiveer: Die 
Stem van die Anderkant. 

Die Stem van Rede sal byvoorbeeld sê: X=2. Die Stem 
van die Anderkant sal sê hoeveel dit saak maak - van die 
ander kant af. 


87 



Jy wen, al is daar chaos 

Donderdag 22 September 2005 
09:32 

Vir ’n geruime tyd nou al kerm ek oor skottelgoed en stof en 
wasgoed en vuil teëls en chaos wat elke dag dreig om op my 
ineen te stort. 

Besef ek gist’raand toe ek weer iets regpak of weggooi: 
Dit is ’n stryd, en ek wen solank chaos nie op my ineenstort 
nie. En hierdie stryd, is ’n daaglikse uitdaging. 

21:34 

Die oomblik van herstel is nie wanneer jy 100% gemotiveer 
is en weer aktief is nie, dit is wanneer jy van die rusbank 
opstaan, die lig bokant jou werkspasie aanskakel, en 
voortgaan om deur die aksies te gaan. 

Vrydag 23 September 2005 

1. Ek is uitvoerder van gedrag, konstruktief en/of destruktief, 
met Doel X in gedagte, en/of in die naam van Persoon Y, en/of 
ter wille van Persoon Z. 

2. Alle kontemplasies en redenasies kom neer daarop dat ons 
óf die uitvoerders is van ’n plan wat ons bestaan pre-dateer, óf 
ons moet baie slim wees met ons lewens. 

Triomf! Ten spyte van my veronderstellings 

Woensdag 12 Oktober 2005 

Ek word gekonfronteer met [N.] se Stellenbosch ervarings, en 
na aanleiding van kriptiese beskrywings word ek weer die 
slagoffer van ’n bitter onaangename sensasie: teleurstelling, 
selfs ’n sin van mislukking. 

Hoekom?! 

Daai vuil aartsvyand, die groot sondebok, is weereens 
verantwoordelik! Veronderstellings! 

Feit is, om universiteit toe te gaan, en om Stellenbosch toe 
te gaan, was nie oorspronklike aksies van my kant af nie. 
“Universiteit” was nie ’n konsep wat ek uitgedink het een 
middag in 1987 nie. “Stellenbosch” was nie ’n fiktiewe dorp 
waarmee ek een aand in 1989 vorendag gekom het terwyl ek 
in die bad gelê en week het nie. Albei konsepte het bestaan, 
vol kleurvolle beelde en implikasies lank voor ek, Brand Smit, 
begin dink het daaraan om op Stellenbosch te gaan studeer. 
En van die oomblik wat ek daaraan begin dink het - teen ’88 
of ’89, het veronderstellings in my kop vorm aangeneem oor 
hoe dit sal wees. 

Ek het myself gesien met ’n boeksak oor die skouer, 
stappend saam met vriende van die kafeteria na een of ander 
klas toe. Ek het myself gesien in ’n sogenaamde studentehuis. 
Ek het myself gesien met ’n mooi meisie, en ons wat hande 
vashou terwyl ons na klas langs die Eersterivier gaan stap, of 
waar ons onder eikebome op ’n bankie sit en gesels. Ek het 
myself gesien op ’n fiets - my eie fiets! - of in ’n goedkoop 
motorkar. 

Dit was die beelde, die veronderstellings. 

Mý Stellenbosch was aan die einde gevul met kommer en 
angs en finansiële probleme en eensaamheid en verlange. My 
eerste kamer was by ’n familie wat totale vreemdelinge was 
vir my tot enkele dae voor ek ingetrek het. Na ses weke het ek 
al hoe ongemakliker begin aansit vir aandete, wetende dat my 

eerste maand se huur nog nie betaal is nie. Na twee en ’n 
halwe maande kon nie eens die eikeblare my laat vergeet van 
my agterstallige huur nie. Ek het Kaap toe gegaan onder 
andere om nader te wees aan ’n jong dame wat ’n jaar tevore 
my hart laat stilstaan het, en toe weer aan die gang geskok het 
met die uitlating dat sy van my hou. Ses maande na ek in 
Stellenbosch aangekom het, het ons ooreengekom dat ons 
eerder net “vriende” moet wees. 

Vriende? Middagetes by die kafeteria? My eie fiets? ’n 
Motorkar? Ek het teen die einde van my eerste jaar gewoon 
in ’n buitekamer wat net-net groot genoeg was vir my én die 
bed. Ek het lensiesop met een aartappel in gekook op ’n stofie 
wat in die stort gestaan het. Geld om ’n meisie uit te vat op ’n 
date? Koffie en koek in die dorp? Ha! 

So, mý Stellenbosch ervaring was ’n teleurstelling? Kan 
mens verder gaan en sê dit was ’n mislukking? Net omdat dit 
anders was as hoe ek veronderstel het dit sou wees? Omdat dit 
anders was as wat dit móés wees? Watse tipe mens laat toe 
om soveel jare na die tyd steeds geboelie te word deur 
veronder stellings ? 

Ek sê: mý Stellenbosch ervaring was ’n triomfantlike 
sukses! Ek-nou is gebore uit daai ervaring! Was dit ’n 
pynvolle geboorte? Ja. Is die volwasse resultaat van daai 
swangerskap en geboorte ’n mislukking? Wat is die 
standaard? Wat is die veronderstelling? Eiendom, vaste 
betrekking, huwelik, kinders, skoolfonds, rekeninge, 
braaivleis op Saterdagaande saam met ou vriende? Is dit die 
veronderstellings van sukses as ’n volwassene, steeds? As dit 
is hoe dit is, is ek inderdaad fokken teleurgesteld! 

Wil ek na al hierdie jare sê dat ek, Brand Smit, niks meer 
sal wil hê as om in ’n tydmasjien te klim en terug te reis tien, 
vyftien jaar in die verlede in nie? Sal ek wierook brand voor 
die altaar van die hoofstroom establishment, en mooi gebede 
resiteer voor die gode van Jan en Sannie Alleman, en 
mooitjies in my spoor trap om nie perdalks iets te ervaar wat 
nie strook met Hoe Dinge Behoort Te Wees As Jy Op 
Stellenbosch Studeer nie? 

Is dit die saad van selfverloëning wat al die jare groei in 
my binneste sedert my Stellenbosch ervaring suid gedraai het? 
Is ek steeds teleurgesteld dat my studentejare nie gevul was 
met genoeg geld en ’n nice klein woonstelletjie en 
handjiesvashou langs die rivier en lag saam met vriende nie? 
Ek is wat ek is, vandag, omdat my studentejare nie so was nie! 

Dis tyd om my vuis te lig, en uit te roep: “Triomf!” 

Dis tyd om op ’n dak te klim en uit te skree: “My ervaring 
was bra kak, dis waar! Maar dank die gode daarvoor, anders 
was ek nie die mens wat ek vandag is nie!” 

Dis tyd om, weereens, te sien dat ek lank reeds die einde 
van die tonnel bereik het, dat ek gebore is, dat ek geword het, 
dat ek nou in ’n posisie is om die bron van onnodige 
teleurstellings uit te wys ente sê, “Daar! Daar’s die skuldige!” 

Die lewe is ’n stryd, en solank jy staande bly, wen jy. En 
ek, Brand Smit, het staande gebly. Ten spyte van my 
veronder stellings. 

Donderdag 13 Oktober 2005 
17:42 

Dog vir ’n oomblik dis 21 November. Toe onthou ek dis nou 
eers 13 Oktober. Ek het 38 dae gekry! Gratis en verniet! Om 
te geniet soos ek wil! Om te doen soos ek goedvind! 

17:58 

Nog een: ouderdom, en die ongemaklike sensasies wat 
daarmee gepaard gaan. 

Bereken die rol en die negatiewe uitwerking van 
veronderstellings en kompetisie met ander mense van jou 
ouderdom en kulturele agtergrond. 

Wat sou die resultaat wees daarvan as mens beide begin 
ignoreer - as jy ignoreer wat jy reken jy veronderstel is om te 
doen op ouderdom X of al moes gedoen het, en jy verloor 
belangstelling in hoeveel beter of slegter jy doen as ander 
mense van jou tyd en kultuur, en jy leef werklik op jou eie 
ritme, en volgens jou eie oortuigings? 

Maandag 19 Desember 2005 

As jy nie opstaan en loop nie, sal jy opeindigplat op jou gesig. 
Mense - vriende, familie, en ’n paar vreemdelinge - sal jou 
help tot op ’n punt. Maar na ’n ruk sal ook hulle hul eie reise 
voortsit. Dit is eenvoudig hoe die lewe is. 

’n Lewensbeskouing om oor verleë te voel 

Donderdag 26 Januarie 2006 
20:13 

Vrees vir verleentheid: die groot, verskuilde oorsaak vir ’n 
sekere benadering tot die lewe wat ek nog nooit kon skud nie. 
Ek het nog altyd gedink as mens kom op jou sterwensoomblik, 
en jy’t vyf minute te vore nog rondgespring en gelag van 
blydskap dat jy lewe, hoe verleë jy nie moet voel in daai 
oomblik voor jy jou laaste asem uitblaas nie. Dink net hoe laf, 
hoe simpel jy sal voel! Amper asof jy vir die Engel van Dood 
wil sê, “Jammer dat ek vyf minute gelede nog so ligsinnig 
was ... as ek geweet het... en ek moes geweet het! As ek maar 
op daai oomblik gedink het daaraan dat ek oor vyf minute my 
laaste asem sou uitblaas ... sou ek soveel ernstiger gewees 
het! Ek sou nie grappies gemaak het en opgewekte musiek 
geluister het nie! Ek het inderdaad Dood disrespekteer deur so 
ligsinnig te wees! Kyk nou na my! Ek voel so ontsettend 
skaam ...” 

So dan is ’n mens maar emstig die heeltyd. Of indien dan 
nie die heeltyd nie, sorg jy dat jy gereeld genoeg dink aan die 
dood, en aan slegte dinge wat kan gebeur, en aan al die 
situasies wat dreig met moeilikheid as jy nie oppas nie, sodat 
wanneer jy in die moeilikheid kom, of nog erger, as jy Dood 
in die gesig staar, jy ten minste nie skaam hoef te wees nie. 
Sodat niemand, minste van almal jyself, op daai laaste 
oomblik kan sê nie, “Ja, en om te dink jy’t oomblikke gelede 
nog so lekker gelag!” Of, “Jy was nou die dag nog so 
gelukkig. Kyk hoe simpel lyk jy nou!” 

Vrees vir verleentheid - hoeveel kommervrye dae, 
hoeveel geluk offer ek nie op, op die altaar van hierdie vrees 
nie? 

* * * 

Wat is vrees vir verleentheid? Wat is skaamte? Is dit nie om 
ontbloot te word vir wat jy is nie - naak, klein, weerloos, bang, 
en aan die einde, sterflik, soos ’n plant of ’n insek? Dit ten 
spyte van ons beste pogings om onsself te laat verskyn as beter 
en meer gesofistikeerd as insekte of plante of ander diere. 

“Is ons dan nie belangriker as ’n plant of ’n insek nie?” 
mag jy dalk vra. 

Natuurlik is ons, sal vele argumenteer. Maar op watter 
punt word Belangriker As ’n Plant of ’n Insek ons ondergang? 
Op watter punt raak trots en selfliefde die oorsake van ons 
vrees om ontbloot te word? 

Aan die einde: Wat is ons werklik? Wat is ons werklike 
waarde? Hoe word dit gemeet? En is ’n laaste oomblik van 
skaamtelose erkenning van ons sterflikheid dit werd om die 
heeltyd in ons spoor te trap om nie te gelukkig te wees nie? 

20:43 

Asof ’n mens verder sal val wanneer Dood en Onheil jou tref 
terwyl jy hard probeer het om jouself oor minder te bekommer 
en dalk ’n bietjie gelukkiger te wees, en so nou en dan geslaag 
het daarin. 

Bly dan maar sukkelend, bly maar arm, kmip maar voort 
in die modder ... ten minste sal jy nie so ver val nie. 

En droom! Ja, droom van baie geld en lekker tye en doen 
wat jy wil! Drome is goedkoop! Moet net nooit hard genoeg 
daaraan werk om dit waar te maak nie. Want as jy eers baie 
geld het, as jy sien hoe lekker dit is ... dat dae verby gaan wat 
jy nie bekommerd is oor enige iets nie, wat jy reis en 
interessante plekke sien en tyd spandeer met familie en dinge 
doen wat jy geniet ... gaan jy al hoe hoër klim ... gaan jy al 
hoe verder val. 

Twintig jaar gelede sou ek gedink het God kyk na my met 
kwaai oë as ek te hoog wil klim. Nou is dit Dood en Onheil. 
En jy moet hulle respekteer. “Bly laag,” sê jy vir jouself. 
“Sukkel. Maar droom voort. Dit maak in elk geval nie saak 
nie ...” 

Tyd weg uit die plek wat ek ken 

Maandag 10 April 2006 

Elke mens het ’n omgewing waar hy of sy optimaal 
funksioneer - waar jy op jou beste is, of waar jy jou beste werk 
produseer. Die omgewings waar ek tans vakansie hou, vereis 
van my ’n bepaalde verskyning - om beleefd te wees, om 
goeie geselskap te wees, om ’n goeie gas te wees, ensovoorts. 
Hoewel ek reken ek oukei doen daarmee, is ek bewus daarvan 
dat hierdie nie die omgewings is waarin ek optimaal 
funksioneer nie. Ek doen geen werk hier nie; ek produseer 
niks; ek skep niks. En hierdie is dinge waaraan ek waarde heg 
om myself te definieer en myself te onderskei van ander 
mense rondom my. 

Donderdag 13 April 2006 

’n Week in die Kaap, amper twee weke uit Benewelde Lig, 
sien die volgende gedagte as resultaat: 

Religie - ritueel - omgewing met kernpunt - omgewing 
verander - ritueel word nie geadministreer nie vanweë afstand 
van kernpunt - religie word ondermyn 

Identiteit - aksies wat identiteit bevestig- omgewing met 
kernpunt - omgewing verander - aksies wat identiteit bevestig 
kan nie gedoen nie vanweë afstand vanaf kernpunt - identiteit 
word ondermyn 

Resultaat: selfvertroue word ondermyn, spanning verhoog, 
potensiaal vir interpersoonlike konflik neem toe 

Kort-termyn oplossing: geloof 

* * * 


95 



Ek voel soms soos ’n marionet wie se verstand lewendig 
geraak het (die idee kom uit Fritz Leiber se boek, You ’re All 
Alone ): intelligent genoeg om te sien wat ek sien, maar 
onbevoeg om die volle waarheid te weet of te verstaan, 
vasgevang in ’n skemeragtige half-lewe. 

Watse advies sou ek gee vir iemand in my posisie? 

Ek sal sê, vat wat jy wel weet en verstaan, en poog om 
resultate van jou bestaan te bewerkstellig wat meer positief is 
as negatief. 

Ek reken dis goed genoeg vir ’n mens vasgevang in die 
skemer, of hoe? 

Vrydag 16 Junie 2006 

Sewe jaar gelede het ek gesê twee ellendes jaag my al vandat 
ek kan onthou. Alleen is ek nie meer nie, tog is eensaamheid 
iets wat maar altyd met ’n mens is omdat selfs dié met wie jy 
intiem betrokke is, nie altyd jou vrese en jou sorge deel nie. 
Armoedc, of dan om platsak te wees, is ’n ellende waarmee 
ek nog stry dat die bloed spat. 

“Brand Smit” en ’n beter lewe 


Dinsdag 4 Julie 2006 

As iemand op hierdie oomblik vir my moet vra, “The whole 
truth, nothing but the truth, hoe gaan dit?” wat sal ek 
antwoord? 

As ek sê dit gaan goed, sal dit ’n positiewe antwoord wees 
wat ekself sal waardeer. Die waarheid is dat ek sekere dinge 
sal ignoreer met so ’n stelling: Ek moet redelik dringend by ’n 
tandarts uitkom; my fiets mag dalk nog een keer die kafee 
haal, maar hy sal dit heel waarskynlik nie terug maak nie; en 
ek het maande laas genoeg geld gehad om te spandeer op 
genotvolle aktiwiteite soos om by ’n behoorlike restaurant te 
gaan eet. 

Aan die ander kant, as ek sê dit gaan sleg, sal dit ’n uiters 
negatiewe stelling wees wat een belangrike ding sal ignoreer: 
Ek het ’n maat gevind, ’n vrou wat my liefhet, wie ek bemin 
meer as enige vrou voor haar, met wie ek alreeds baie goeie 
tye gedeel het, en met wie ek die res van my dae op aarde wil 
spandeer. In my boek is die teenwoordigheid van so ’n 
persoon teenstrydig met ’n algemene stelling dat dit “sleg” 
gaan. 

Donderdag 6 Julie 2006 

“En so kom ons aan die einde van nog ’n dag in die lewe van 
Brand Smit. Vandag was die mees onlangse in ’n reeks van 
duisende dae in hierdie man se lewe, sommige soortgelyk aan 
vandag, sommige veel beter, ander - veel slegter.” 

Dinsdag 18 Julie 2006 

Snaaks hoe dit wil voorkom asof my brein oortyd werk as ek 
effens koorsig is. My berekeninge blyk dan ook altyd 
dieselfde te wees: Ek gee voor cisofdie lewe dit werd is om te 

leef want om die waarheid in die gesig te staar, sal eenvoudig 
te veel wees om te hanteer. 

My nugter opinie oor hierdie sogenaamde berekening is 
eenvoudig: te hel daarmee. Stry daarteen wanneer jy gesond 
is, en stry daarteen wanneer jy siek en koorsagtig is. 

As ons so ’n pessimistiese siening aanvaar as die somtotaal 
van ons bewerkings, dan is ons slagoffers van kulkuns. Die 
hand was vinniger as die oog. Ons het nie goed genoeg gekyk 
nie, nie fyn genoeg opgelet nie, en die resultaat is dat ons iets 
gemis het. 

Dinsdag 25 Julie 2006 

Jy kan ’n verskil maak in mense se lewens - spesifiek in die 
lewens van mense wat sukkel om kop bo water te hou - deur 
sekere aksies te onderneem, sonder om fisies teenwoordig te 
wees in ’n bepaalde gemeenskap. 

Donderdag 27 Julie 2006 

Ek het nodig om te glo aan ’n beter lewe. Hierdie geloof moet 
gegrond wees in realiteit. Vir die geloof om gegrond te wees 
in realiteit, moet ek werk daaraan om hierdie realiteit werklik 
te maak. 

Dus, as ek nie werk nie, ondermyn ek die poging om my 
geloof te grond in realiteit. As my geloof nie gegrond is in 
realiteit nie, kan ek nie daaraan vashou nie. As ek nie hierdie 
geloof het om aan vas te hou nie, val ek. 

Dit is hoe dit is. My werk - skryfwerk, en ander arbeid - 
is my religie, in die mees praktiese sin. Ek is die pous, die hoë 
priester en die predikant van my eie religie. Werk is die rituele 
wat bevestig dat my geloof meer is as net fantasie. 

Saterdag 19 Augustus 2006 

“A man only needs one thing: to have someone to love. If you 
can’t give him that, give him some hope. If you can’t give him 
that, just give him something to do.” ~ aanhaling uit ’n fliek 
oor ’n vliegtuig wat geval het in ’n woestyn 

Waarde gemanifesteer I Natuurlike 
bestaanstoestand 

Donderdag 12 Oktober 2006 

Natasja is die tipe persoon wat ’n mens laat glo aan die lewe, 
en aan liefde. 

Ons almal weeg onsself op teen ander mense; ons kyk na 
wat hulle doen met hulle lewens, en hoe hulle hulleself sien. 
Op grond van hierdie observasies en gepaardgaande self- 
kritiek. bepaal ons ons eie waarde. In vele gevalle lyk die 
prentjie nie rooskleurïg nie. 

Tog, dit is juis in verhouding met ander mense wat ons 
waarde werklik gemanifesteer word. Bogenoemde stelling oor 
Natasja plaas haar in ’n uitgesoekte klas van edel 
aardbewoners: Een wat ’n Ander Mens laat Glo aan die Lewe, 
en aan Liefde. 

Die vreemde ding is, ons is baie keer onkundig oor ons eie 
waarde, tot ons hierdie persoon word vir iemand anders. 

Vrydag 13 Oktober 2006 

So teen 04:00 vanoggend gaan ek toilet toe. Soos ek heel 
onskuldig daar staan, vorm ’n gedagte in die bloedvate wat 
my brein is: “Ek is ’n onsuksesvolle entrepreneur.” 

Vir ’n oomblik was ek effens geskok, en ietwat verward. 
Om myself beter te laat voel, herinner ek myself daaraan dat 
voordat ek ’n onsuksesvolle entrepreneur geword het, ek ’n 
ongepubliseerde skrywer was. 

So much for that. 

* * * 

Miskien is die skrywer van daai een e-boek reg: die natuurlike 
bestaanstoestand vir die mens is geluk. 

Dit beteken om ellendig te voel en gedurig onder stres te 
verkeer, is onnatuurlik, en moet ten alle koste bestry word 
as ’n gruwel. 

’n Vry man se persoonlike stryd 

Maandag 20 November 2006 

Ek is moeg. Ek is moeg vir sogenaamde geld-projekte wat óf 
nooit klaarkom nie, óf drie stappe vorentoe gaan, en 2.999 
stappe terug. 

Ek is lus - ek het nodig en ek het lus om vir net aand te 
vergeet van geld, of vir net een aand en ’n dag, of miskien 
selfs vir een aand en die res van die week. Want op hierdie 
stadium, op hierdie aand, sal selfs sukses te veel wees vir my. 

Woensdag 22 November 2006 

Brand dink sy lewe is vervelig en hy spandeer nie genoeg tyd 
aan dinge wat hy geniet nie. Die enigste manier hoe hy sy 
daaglikse bestaan draaglik kan maak, is om homself te oortuig 
dat dinge anders sal wees oor ses maande. Oor ses maande sal 
sy lewe meer opwindend wees; oor ses maande sal hy meer 
tyd kan spandeer aan die dinge wat hy geniet - skryfwerk, 
studie, en so aan. 

Wat Brand egter nie besef nie - of wat hy miskien tog 
besef maar waaraan hy skynbaar magteloos of onwillig is om 
enige iets te doen - is dat “ses maande” elke ses maande hemu 
word. Elke ses maande word daar dus opnuut gesweer: “Oor 
ses maande ...” 

Dalk nader aan die werklikheid: Elke dag is ’n vorige ses- 
maand periode verby. Elke dag verbind hy homself plegtig tot 
die volgende ses maande. 

Elke dag, elke maand, elke jaar. Elke ses maande. 

Is hy magteloos om hierdie skynbaar oneindige siklus te 
verbreek? Gaan hy 37, en 40, en 45 en 50 jaar oud word en 
steeds glo dat alles beter gaan wees binne ses maande? 

Niemand kan kwalik geneem word as hulle dink, “Ek is 
bly ek is nie hierdie Brand-ou nie.” 

Ek, aan die ander kant, het nie daai opsie nie. Ek moet 
eenvoudig myself in die spieël kyk en sê: “Dit is ek, hierdie 
‘Brand’. Dit is ek wat nie my doelwitte kan realiseer nie.” Of 
kan ek? (Moes net vra, anders lyk dit asof ek nie geloof in 
myself het nie.) 

Vrydag 24 November 2006 

Die studente skryf, so ek sit hier en doen niks nie. Ek het niks 
om te sê nie. Ek is moeg, en ’n bietjie moedeloos. Ek is 35 
jaar oud. My grootste skryfprojek tot dusver is afgehandel, en 
ek weet hoe om ’n lesersmark te bereik - selfs hoe ek mense 
kan kry om te betaal vir wat hulle lees. Ek moet wel fokken 
baie geld in die hande kry om te kan betaal vir proeflees en 
sulke goed. Ek moet ook fokken baie geld in die hande kry om 
te kan betaal vir - en hier is ek opreg as ek sê ek is geseënd - 
my en Natasja se troue [ons het onlangs verloof geraak]. Ook 
moet ek fokken baie geld in die hande kry om my tande te laat 
regmaak, skuld af te betaal, my bokse in Suid-Afrika uit te 
sorteer, en vroeg volgende jaar op vakansie te kan gaan. Ook 
moet ek fokken baie geld in die hande kry om my ouers uit 
hulle suffering te (probeer) red. Ook moet ek fokken baie geld 
in die hande kry om te belê in projekte wat in die toekoms kan 
voortgaan om vir my baie geld te gee sodat ek kan voortgaan 
om te wees wat ek nou is: ’n vry mens. 

Saterdag 25 November 2006 

As jy streef na persoonlike vryheid, maar jy doen dit ten koste 
van ’n ander persoon se strewe na vryheid, dien jy nie die saak 
van vryheid nie; jy dien eenvoudig jou eie selfsugtige 
behoeftes. 

Vrydag 8 Desember 2006 

Dit wat ek wil word, dit wat ek wil wees, die leefstyl wat ek 
my eie wil maak, die tipe dae en nagte wat ek kenmerkend wil 
maak van my lewe, is nie vir almal beskore nie. 

Hier is my advies - aan myself, en aan enige ander 
persoon met ’n droom: Hou aan om te glo daaraan, werk 
daaraan, vertroos jouself as jy lang dae en nagte werk aan 
projekte met geen einde in sig nie, met geen vrugte wat wag 
om gepluk en geniet te word nie. Smeer salf aan jou 
ífustrasies, tye wat jy reken jy ’n Moses is wat die Beloofde 
Land sal sien maar nooit sal betree nie. 

Dinge sal bymekaar kom. Glo dit ... en gaan voort om te 
werk daaraan om dit waar te maak. 

Dinsdag 27 Februarie 2007 

Groot verandering vind plaas in ’n mens se lewe, en die aarde 
bly draai sonder om een asemteug te mis. Jy wil skree, “Hou 
vas daai bal! Son, gee my ’n sekonde! Almal haak net vas - 
ek moet net ’n bietjie dink ...” 

Helaas, hier is hoe dit gebeur: ontbyt, middagete, aandete, 
TV, slaap, ontbyt, massiewe verandering, middagete, aandete, 
TV, slaap, ontbyt, rniddag, kos, TV, nag, slaap, ontbyt ... 

Sondag 18 Maart 2007 

HUIS is nie noodwendig ’n enkele geografiese plek nie. HUIS 
is waar jy die vermoë het om te kan doen wat jy wil. HUIS - 
is waar jy vry is. 

Donderdag 5 April 2007 

’n Idee tref my ’n paar dae gelede: Almal is weerloos. Almal. 
Daar is nie ’n enkele siel op hierdie planeet wat nie op een of 
ander manier, op een of ander tyd, weerloos is nie. 

Dit dwing ’n mens dalk om te erken dat ons almal in die 
moeilikheid is - of in alternatiewe Afrikaans, tlwt we are all 
fucked. Is dit nie so nie? 

Slegs een moontlikheid bly oor: om uit te kyk vir mekaar. 

Veg vir die Vegtende Gees 

Dinsdag 22 Mei 2007 

Ek gesels ’n paar dae gelede met [iemand na aan my], en sy 
vertel hoe sleg dit gaan - geld, eiendom op die mark, tweede 
kind op pad, man wat nie stres kan hanteer nie. Ek besef toe 
ek kon nie regtig identifiseer met haar probleme nie, en omdat 
ek nie kon identifiseer nie, was my opsies vir bemoediging en 
advies beperk: “Byt vas!” is nie altyd van toepassing nie. 

Wat sê ’n mens dan? Sê jy een ding, dan sê die ander 
persoon iets anders wat die toepaslikheid van jou advies, of 
die effektiwiteit van jou bemoediging ondermyn. Jy vind 
jouself in ’n posisie waar jy soek na iets waarteen niemand 
kan argumenteer nie, iets wat nie afhanklik is van iets anders 
wat moet gebeur voor die advies of bemoediging geldig kan 
wees nie. Byt vas ... want, wat? Dinge sal verander? Verander 
dit nie, klink die “Byt vas!” ook maar na niks. 

“Fight for the fighting spirit,” sê ek toe, die oortuiging 
terug in my stem, “for the sake of fighting for the fighting 
spirit! Hierop sal ek nie kompromitteer nie.” 

Hoekom? Dit is absoluut. Dit is nie afhanklik van iets 
anders soos beter tye om die draai om dit geldig te maak nie. 
Dit is geldig, want die alternatief is ondenkbaar. As jy nie 
meer veg vir die Vegtende Gees nie, sterf die Vegtende Gees. 
En as dit gebeur, sal jy nooit weer lewe nie. 

Selfs al is beter tye werklik net om die draai. 

Vrydag 25 Mei 2007 

Natasja kom mórc terug, so ek is besig om my woonstel skoon 
te maak - spesifiek die wanorde wat ek ’n stoorkamer noem. 
Kom af op ’n warm plaat, ’n boeksak wat nog nooit gebruik 
is nie - en my huidige een is juis emstig uitgerafel, en ’n 
pakkie uitgedrukte papiere wat dateer van ’n reeks klasse wat 
ek in Julie en Augustus 2005 gedoen het. 

Tussen die gewone vervelige lyste, woordeskat, 
sinskonstruksies en dialoë, die volgende nota van Dinsdag 2 
Augustus 2005: “Van die oomblik wat jy jou oë oopmaak in 
die oggend, tot die oomblik wat dit toeval laat in die nag, is jy 
gewikkel in ’n stryd om oorlewing - en om geluk, om die 
oorlewing die moeite werd te maak.” 

Donderdag 30 Augustus 2007 

Die Mag van Een Persoon - nie net die mag wat een persoon 
het om ander mense se lyding te verminder nie, maar die mag 
van een persoon wie se lyding verminder is. 

Maandag 19 November 2007 

“Hy het dit in hom om sukses te behaal, maar het hy dit in 
hom om suksesvol te weesT' ~ deel van ’n gesprek in my kop 

Dinsdag 18 Desember 2007 

Ek kan dit vat om te verloor. ’n Pyn wat ek enige tyd sal wil 
systap, aan die ander kant, is ontnugtering. 

Woensdag 9 Januarie 2008 

Nou net onthou wat ek geskryf het ’n paar maande gelede: 
“Fight for the fighting spirit, for the sake of fighting for the 
fighting spirit.” 

Hoekom? Hoekom staan jy op elke keer na ’n 
teleurstelling of ’n terugslag? 

Jy staan op, want wat anders gaan jy doen? Opgee? 
Oudword binne weke, skielik sieklik, geïrriteerd, lus vir niks? 
Fok dit. Count me in for another round. 

Gereed vir nog ’n dag se reis 

Donderdag 8 Mei 2008 

Teen Woensdag of Donderdag of Vrydag raak herhaling van 
dieselfde vervelige aksies en gebrekkige kreatiewe 
vervulling ’n probleem. ’n Goeie manier om dit te verwerk, is 
om uit te gaan vir ’n bier, te gaan tennis speel, of om ’n frlm te 
gaan kyk. 

Ek dwing myself egter terug in my kantoorstoel, en sit die 
roetine voort - wat ook al die roetine is daai week. My 
gemoedstoestand is derhalwe vatbaar vir enige foute wat ek 
maak, resultate wat nie so goed is as wat ek verwag het nie, 
selfs vir goeie resultate wat “te min, en te stadig” is. 

Die uiteinde is voorspelbaar: “Dit” werk nie. Ek moet 
“iets anders” doen. “Dit” is te stadig. Dalk moet ek weer na 
“dit” of “dat” kyk. 

As ek net gaan sit het - op die groen rusbank, en gelees 
het, of ’n frlm gaan kyk het, was ek na ’n paar ure, of die 
volgende dag, weer op pad. Uitgerus. Gereed vir nog ’n dag 
se reis. 

Hoe ék egter die probleem benader, is soos iemand wat op 
die pad is sedert kort na ontbyt. In plaas daarvan om ’n motel 
te soek wanneer dit begin donker raak, na tien of so ure op die 
pad, ry die man voort, sonder stop. Tot hy in ’n trok of ’n 
telefoonpaal vasry. 

Solank ek nog staande is 

Maandag 22 September 2008 

Ons hoor gereeld onsself en ander mense dinge sê soos, “My 
lewe behoort beter te wees,” “X moet eintlik Y wees,” “A 
moet eerder B wees.” Mens herinner jouself ook gereeld 
daaraan dat die lewe nooit heeltemal werk soos jy dit wil hê 
nie. Jy doen jou bes, en jy probeer tevrede wees met wat jy 
het. Tog streef jy elke dag vir ’n beter lewe, om dinge te 
verbeter. 

Meeste van ons weet die lewe is ’n stryd - vir ’n hoër 
bestaansvlak. Soms slaag jy in hierdie stryd, en jou lewe is 
beter van daai dag af. Soms sukkel jy vir wat voel soos ’n 
ewigheid, en jy bly skaars staande. Maar - en ek weet ek het 
hierdie beeld rneer as ’n paar keer al gebruik, maar hier kom 
dit weer - as jy nie op die grond lê nie, beteken dit jy staan 
nog. En solank jy nog staande is, stry jy voort. 

Sondag 5 Oktober 2008 

“Iemand het klappers geskiet in die straat, toe raak jy 
deurmekaar en val by die venster uit. Toe gryp ek jou arm, 
skop vas teen die vensterraam en trek jou terug. Toe raas ek 
met jou.” ~ wat Natasja vanoggend vir my vertel het sy 
gedroom het gisteraand. 

Om meer te doen, of minder 

Woensdag 8 Oktober 2008 

Ek raak ’n bietjie moeg daarvoor om elke dag en nag te sukkel 
om ’n wonderwerk uit my rekenaar te trek. Dit voel asof ek 
voor ’n keuse staan: vat dit rustiger, of stry voort tot ek 
doodgaan, of dood neerslaan. 

As ek oppervlakkig daarna kyk, of propagandisties wil 
wees, sal ek moet sê dan stry ek maar tot ek doodgaan, of dood 
neerslaan (of sukses behaal; ek het vergeet om dit by die 
oorspronklike moontlikhede te voeg - ’n mens stry immers vir 
iets). Maar ek sou graag wou weet wat presies dit beteken om 
dit “rustiger” te vat. Beteken dit dat jy opgee en ’n luiaard 
word? Beteken dit dat jy heeldag TV kyk totdat jy uiteindelik 
jou rusbank en jou TV moet verkwansel vir kos? 

Kan ’n mens dit rustig vat, en net dalk meer gedoen kry - 
en net dalk langer leef, en gelukkiger wees? 

Woensdag 15 Oktober 2008 

Ek wil altyd meer doen, terwyl minder in soveel gevalle beter 
is. 

Notas in die Januarie van nog ’n jaar 

Maandag 12 Januarie 2009 

Hier is my raad aan ander mense wat wil skryf: skryf jou gat 
af aan alles wat jou pla, en alles wat jou gelukkig maak. Skryf 
asof jy mal in die kop is; redigeer later. En wees beskeie. 
Opinies oor jou eie belangrikheid, dat die wêreld nie sonder 
jou sal funksioneer nie, dat jy oor kennis en insig beskik 
waaroor niemand anders beskik nie, vervaag soos die jare 
aanstap, en raai wat: dan sit jy maar weer op ’n klip langs ’n 
stowwerige pad, en jy moet maar weer jou eie kaart teken 
met ’n stomp potlood op ’n stukkie ou koerant, en jou tas vol 
stop met grond en gras en ’n bottel afgewaterde no-name 
brand cola in die hoop dat alles sal verander in iets beter as jy 
lank genoeg daarop sit. 

Die lewe is ’n reis. Moet niks as vanselfsprekend neem 
nie. Stry voort. 

En om te dink dis nou eers Maandag. In Januarie. 

Sondag 18 Januarie 2009 

Presies ’n dekade na ek in Taiwan aangekom het. 

Kruispad, weer: Ek kan óf soos ’n nat klapper ’n laaste 
paar vonkies uitspoeg, of ek kan vlamvat vir nog vyf... of net 
miskien, nog tien jaar. 

Maandag 19 Januarie 2009 

Mismoedigheid is ’n monster wat sy bewerige vingers om jou 
strot sal vleg en die lewe uit jou sal wurg - tensy jy hom 
doelbewus, en daagliks, systap, en sy herhaaldelike pogings 
aktief teenwerk, en ondermyn. 

Dinsdag 20 Januarie 2009 

Mite 1: Arm mense wat daagliks stry om te oorleef en niks as 
vanselfsprekend ag nie, raak nooit verveeld nie. Verveling is 
die eksklusiewe reg van die bourgeoisie. 

Mite 2: Geluk is ’n luuksheid wat jy net kan bekostig as jy ryk 
is, of as jy onnosel is en nie van beter weet nie. 

Jou getroue dienskneg, Amper Man 

Donderdag 12 Februarie 2009 

Oorgelaat aan my eie lot, aan my eie genade, oorgelaat aan 
my eie toesig, is ek goed vir ’n paar dinge. Ek kon nog altyd 
notas maak tot die pen opdroog, of skryfwerk redigeer asof ek 
nege lewens het om dit klaar te maak. Ek is ook goed met 
navorsing. Ekkan dosyne PDF’s van die mees obskure bronne 
vind en aflaai, en dis nie asof ek dan die dokumente net los 
in ’n donker hoekie van my hardeskyf en daarvan vergeet nie. 
Ek kan myself absoluut verdiep in die uitsortering van 
inligting en die kategorisering daarvan. 

En as ek my oë uitvee, het nog vyf weke verbygegaan. 
Whatever. 

Om geld te maak op die Intemet, word ’n mens geleer om 
spesifieke dinge op spesifieke maniere te doen, en jy moet 
gereeld genoeg, genoeg daarvan doen. Werk hierdie 
geldmaak-op-die-Internet-stories werklik, of is dit alles net ’n 
slenter? Is dit alles net stories wat sogenaamde Internet 
bemarkers spin om jou helder oordag te beroof van jou 
hardverdiende kontant? 

Gebaseer op my ervaring moet ek sê die moontlikheid is 
werklik genoeg. Die feit dat ek feitlik die hele Januarie oorleef 
het - ontbyt geëet het, aandete geëet het, tandepasta kon koop, 
tee kon koop, saam met Natasja kon gaan koffie drink en 
selfs ’n versnapering saam met my koffre kon geniet, en dat 
ek al die ander items en aktiwiteite kon bekostig wat ’n mens 
se lewe alledaags maak - is te danke aan ’n paar dollar wat ek 
gemaak het omdat ek ’n paar dinge op ’n spesifreke manier 
gedoen het, en dit ten minste op ’n stadium gereeld genoeg 
gedoen het, en genoeg daarvan. 

(Word vervolg ...) 

Maandag 30 Maart 2009 


Ses weke en vier dae later. (word vervolg) was veronderstel 
om te eindig met, “Ek het ’n bestuurder nodig, want ek is 
soos ’n rock band wat goeie musiek kan ski'yf as hulle op hul 
eie gelaat word, maar die rock band het ’n bestuurder nodig 
om optredes te reël, en vervoerreëlings te tref, en die band op 
die lughawe of bus- of treinstasie te kry sodat hulle by een of 
ander dorp of stad of land kan kom om op te tree en geld te 
maak. 

(20 minute later) 

Ek voel asof ek met ’n geheim rondloop, ’n persoonlike 
geheim wat ek altyd bang was iemand anders ontdek. Enigste 
verskil is, ek brcind om hierdie geheim uit te blaker. 

Saterdagmiddag sak ek vir ’n oomblik neer in die 
rottangstoel in die kombuis en ek dink, “Ek moes lankal gerol 
het in die geld met alles wat ek weet, en alles wat ek kan 
doen.” 

Die rede, reken ek toe, hoekom ek nie rol in die geld nie, 
is omdat ek nie in staat daartoe is om myself te verkoop nie. 
Ek kan dit nie doen nie; of, ek kan, maar dit skaaf so teen my 
dat ek onbewustelik altyd die proses sal bederf. 

Wat bedoel ek met “verkoop myself’? Ek bedoel om na 
myself te kyk, my belangstellings, my natuurlike aanlegte, my 
aangeleerde vermoëns, en dan te kyk na die ope arbeidsmark 
en te oorweeg waar en hoe ek myself en my dienste kan 
aanbied teen vergoeding; hoe ek my arbeid, en die potensiële 
waarde daarvan vir die koper, op die tafel kan plaas in die 
hoop en verwagting van redelike kompensasie. 

Goed en wel, dit is tot ’n mate presies wat ek gedoen het 
toe ek Noordoos-Asië toe gekom het - maar omdat 
taalsentrums in lande soos Korea en Taiwan gretig is om 
universiteitsopgeleide Westerlinge so te sê op eerste blik te 
huur en in ’n klaskamer te druk en redelik goed te betaal vir 
hulle moeite, het ek nooit nodig gehad om baie hard te probeer 

om myself te verkoop nie. Ek was ook gelukkig genoeg in die 
verlede dat ek genoeg klasse aangebied is om my hele skedule 
te vul. Daar was enkele gevalle waar ek gereageer het op 
geadverteerde aanbiedings van werk - Korea 1996, en ’n 
skool in Kaohsiung wat geadverteer het in die plaaslike 
koerant in die somer van 2001. A1 die ander Engelse klasse 
wat ek oor die jare gedoen het, was vir my persoonlik 
aangebied. Ek sou gewoonlik ’n telefoonoproep kry van 
iemand wat my nommer by iemand anders gekry het, en hulle 
sou verduidelik dat hulle dringend ’n Engelse onderwyser 
nodig het. My interne reaksie was altyd, “Verdomp! Moes dit 
nou gebeur het?” Maar, ek is ’n redelike mens. Ek weet ek het 
geld nodig, so in rneeste gevalle sou ek ’n paar dae later inval 
by die nuwe werk, en natuurlik na die eerste paar weke gretig 
besit neem van die kontant wat my kant toe gekom het as 
vergoeding vir my arbeid, en vir my vrye tyd wat ek opgegee 
het. 

Van die werk wat ek oor die jare gedoen het, en steeds 
doen, is vervelig. Soms glo ek dit is benede my. Maar ek doen 
dit, as gevolg van die kompensasie. En as my telefoon nou 
moet lui, met ’n stem aan die ander kant wat my werk aanbied 
wat ek reken vervelig sal wees, en moontlik by tye benede my, 
sal ek weereens heel waarskynlik die werk aanvaar. Want ek 
het die ekstra geld nodig. En ek is ’n redelike mens. Ek dink 
soms ek is spesiaal, maar nie so spesiaal dat ek ’n geleentheid 
van die hand sal wys om van my tyd te verkwansel vir harde 
kontant wat ek nogal redelik kwaai nodig het op die oomblik 
nie. 

Bereidwilligheid om sekere werk te doen, is een ding. 
Probleem is, ek kan myself nie sover kry om myself te 
adverteer nie. Ek is bekwaam op ’n paar gebiede. Daar is 
individue en besighede wat wins kan maak, of dinge vir 
hulleself geriefliker kan maak, of hulle eie situasies kan 
verbeter, deur gebruik te maak van my kennis of arbeid. En 
hulle sal my vergoed vir my kennis of arbeid - as hulle net 
geweet het my kennis en arbeid is beskikbaar. 

Dit bring my by die geheim wat ek in my binneste 
ronddra, die geheim wat brcmd om uitgeblaker te word aan 
almal vir wie dit sal saak maak. Ek dink nie my finansiële 
situasie gaan verbeter binne die volgende paar weke nie. Ek 
dink ook nie my finansiële situasie gaan veel beter lyk oor 
twee of drie maande nie. Teen einde Junie? Julie? Teen 
September? Desember? Volgende jaar? 2011? Ek kan aanhou 
nommers en maande uitgooi, vol hoop dat ek teen daai maand, 
of teen die middel van ’n ander jaar daarin sou slaag om beter 
te doen as wat ek tot nou gedoen het. Maar die opinie sal 
dieselfde bly. 

As ek op hierdie oomblik mismoedig was, of onder die 
invloed was van ’n gemoedstoestand wat ek voorheen sou 
assosieer met ’n Sondagaand, of’nMaandag, of Maartmaand, 
dan het ek hierdie nota afgeskryf as die resultaat van emosie, 
en dit soos ’n swak gedig onder ’n klomp ou rekeninge 
ingedruk. Feit van die saak is, ek is nie mismoedig nie, en ek 
gaan nie tans gebuk onder ’n gebrek aan geloof of entoesiasme 
nie. As ek dit nie nodig gevind het om op hierdie oomblik 
hierdie nota aan myself te skryf nie, kon ek vol oorgawe 
gewerk het aan enige van ’n halfdosyn projekte. 

Dat ek nie glo my finansiële situasie gaan verbeter oor die 
volgende twee tot drie dekades nie, is ’n berekende opinie. Ek 
glo dit sal bly soos dit nou is, tot een of ander krisis die storie 
onderste-bo gooi. Dan sal ek skop en spartel en mooi praat net 
om dit weer so goed te hê soos nou. Want beter sal dit nie 
wees nie. 

Moet dit noodwendig so wees? 

Die versoeking is daar om te sê: Ja. Brand Smit het sy bes 
gedoen. Hy’t die einde bereik van sy natuurlike talente. Dis 
soos om te ry en te ry en te ry, en dan stop die pad skielik, in 
die middel van nêrens. Of soos wanneer iemand vir jou in 
Kazak ’n komplekse wetenskaplike vraag vra. A1 wat jy kan 
doen is om verleë te glimlag, want die vraag is in ’n taal wat 
jy nie praat nie - en selfs al kon jy gebroke Kazak praat, sou 
jy in elk geval nie die vraag kon beantwoord nie, want jy weet 
nie genoeg van wetenskap nie. In kort, skaakmat. 

Maar dan, die dowwe, soms irriterende stem van rede: Is 
dit skaakmat? Hoekom is dit skaakmat? Wat kan gedoen word 
om die naderende krisis af te weer? Kán iets gedoen word om 
die naderende krisis af te weer? 

1. Die krisis sou lankal ’n doodsknal toegedien kon word 
as ek myself beter geken het. (En ek hoor die skrywer van 
“Persoonlike Agenda” stik in sy springmielies en tee.) 

2. Daar sou nie ’n krisis gewees het as ek met ander mense 
kon saamwerk nie - nee, as ek ander mense kon nader en hulle 
kon oortuig om saam met my te werk nie. 

3. Die krisis voed op homself. As ek nie die heeltyd nodig 
gehad het om my fokus te verander na iets wat “vinniger” geld 
kon maak nie, het ek moontlik lankal meer geld gemaak. Of 
dalk nie - maar dis moontlik. 

4. Ek gaan waarskynlik vir die res van my lewe arm bly, 
bekend staan aan myself en ander as Amper Man. Jare van 
nou af sal ek sê, “As ek maar net ...” - wat aan my die 
alternatiewe titel sal besorg van As Ek Maar Net Man, wat 
dalk handig sal inkom wanneer Amper Man afgesaag raak. 


Genoeg slim praatjies. Feit is, ek gaan arm bly tot ek iets kan 
bewerkstellig om meer gereeld geld te maak as wat nou die 
geval is, en meer geld te maak as wat ek tans maak. Daar is 
ander maniere hoe ek dit kan verwoord, maar dit het nog altyd 
neergekom op dieselfde ding. 

Arm, tot dan 

Jou getroue dienskneg 

Amper Man 

Dink aan kerk, en wees soos water 

Donderdag 12 Maart 2009 

Die Chinese frlmregisseur, Chen Kaige, praat van “cinema as 
church” - waar ’n klomp mense in die donker gaan sit, voor 
hulle uitstaar, en nie net vermaak word nie, maar iets ontvang. 

Dit wat hulle ontvang, is nie soseer boodskap nie, maar 
stimulus, iets wat hulle krities laat kyk na hul eie lewens, wat 
maak dat hulle wonder, en dink, en hulle eie toekoms 
kontempleer. 

Donderdag 8 April 2009 

“Be like water,” resiteer Bruce Lee steeds in my kop. Dit kan 
ook toegepas word op geldmaak. 

Ek weet ek kan geld maak deur een of ander produk te 
bemark of deur dinge te verkoop, maar as ek dink aan myself 
as ’n verkoopsverteenwoordiger, ’n glorified door-to-door 
salesman, dan is ek nie soos water nie. Dan is ek soos dik, 
klipperige modder wat jy deur ’n nou papiertregter moet gooi. 

Aan die ander kant, as ek dink daaraan om hulpbronne 
beskikbaar te stel of aan te beveel wat ander mense se proses 
tot ’nbeter lewe sal fasiliteer, of om my vaardighede en kennis 
teen ’n redelike prys aan te bied om ander mense te help waar 
hulle vasbrand, dan raak die modder waterig, en die klippe 
verkrummel. 

Identifying and removing the obstacles in your way will 
increase the probability of you achieving your goal; it will 
significantly enhance the possibility of you reaching your 
destination in good time. As nie Bruce Lee óf Confucius dit 
gesê het nie, is ek seker daarvan iemand anders het. 

Die pad wat agter my lê 

Donderdag 6 Augustus 2009 

Ek oorleef. Ek eet baie groente, en hoender en vis, en ek drink 
baie tee en water. Ek ry fiets en doen oefeninge in die 
oggende. Ek drink min alkohol, en ek het opgehou rook. 

Ek oorleef, maar ek sal nie sê ek handhaaf dieselfde 
kwaliteit lewe as voorheen nie. Ek het min sosiale kontak met 
my tydgenote, en ek geniet min sosiale ontspanning van ’n 
aard wat algemeen is onder mense wat oppervlakkig as my 
sosio-ekonomiese gelyke beskou kan word. Ek het amper 40 
maande gelede laas my familie gesien. Ek het geen kontant 
om op terug te val sou ek per ongeluk van my fiets afval, of 
wat meer waarskynlik is, as een van my tande dalk uit my 
mond uitval nie. Laastens skuur ek meer as ooit tevore elke 
maand deur op die naat van onderbroeke vol gate - en ek is 
nie meer 19, of 28 nie; ek het in alle eerlikheid verwag om 
teen 38 ten minste deur te skuur op beter kwaliteit onderklere. 

[Redakteursnota: Die laaste verwysing was ’n onbeplande 
gemengde idioom van die Engelse “flying by the seat of your 
pants” en “pulling through by the skin of your teeth”. Wat ek 
bedoel het om te sê, was natuurlik dat my finansies redelik 
knap was, oftewel, dat dit “broekskeur” gegaan het.] 

Donderdag 27 Augustus 2009 

Kom ons wees eerlik: Wat ek deurgemaak het sedert 2006 
kwalifiseer volgens vele standaarde as ’n volslae en algehele, 
mees betekenisvolle en diepgaande mislukking. 

Ek sê dit met die grootste agting vir myself. Ek sê dit ook 
met ’n ope hart en ’n goeie gemoed, want ek weet die pad 
vorentoe lyk goed; ek weet ook die pad wat agter my lê, is 
deel van my lewensverhaal. 

Maandag 5 Oktober 2009 


In die woorde van Koos du Plessis: “Ek het soveel vermoed, 
geglo, so min bewys.” Of, om Steven Wright aan te haal: “If 
at first you don’t succeed, destroy all evidence that you tried.” 

Nou ja, ek hét baie geglo, en veel gepropageer. Ek hét baie 
probeer, en probeer steeds, en wat genoem kan word 
konvensionele sukses ontglip my steeds - net-net, sal ek bysê. 
Ek glo altyd ek is warm op die spoor. 

Laastens, ek dra my mislukkings en my verleentheid 
soos ’n bokser sy littekens dra - dit is nie wie ek is nie, maar 
dit sê wel: Ek was al in die kryt. Ek steek nie die bewys 
daarvan weg nie, en ek dra nie ’n masker nie. 

Geld en selfrespek 

Maandag 23 November 2009 
20:46 

Ek het net een ding nodig wanneer ek oor drie weke en vyf 
dae Suid-Afrika toe gaan, en dit is nie ’n klomp geld nie. My 
enigste versoek is dat ek kalm vertroue in myself sal 
manifesteer. 

Dit is wel so dat geld gewoonlik ’n bron is van 
oppervlakkige selfvertroue. Vele mense se koppe spin ook 
van verwarring as jy kalm en selfversekerd is ten spyte van 
die feit dat jy nie baie geld het nie. 

Die vraag is, kan jy jouself respekteer as jou beursie aan 
die dun kant is? Kan jy regtig kalm vertroue in jouself 
manifesteer as jy jou sente ’n paar keer moet omdraai voor jy 
dit spandeer? 

Daar is uiteindelik baie redes hoekom iemand nie rol in 
die geld, of dik in die krediet is nie. As ander mense dit 
moeilik vind om jou te respekteer as jy nie geld het nie, is dit 
hulle probleem. As jy steeds jouself kan respekteer al is 
finansiële hulpbronne skaars, is kontantvloei jou enigste 
probleem. 

21:41 

Diere kan vrees ruik, en reageer onwillekeurig daarop. So ook 
het meeste mense ’n aanvoeling vir gebrek aan selífespek in ’n 
ander persoon. Ook dan, is die reaksie onwillekeurig. 

Dinsdag 3 November 2009 

Almal is op hulle eie reise. Almal se stryd is anders, en ewe 
werklik. Almal weet iets, baklei met iets, sukkel met iets, 
probeer iets oorleef, of probeer om iets na te streef, waarvan 
jy niks weet nie. (Dieselfde kan natuurlik oor jou, vir iemand 
anders gesê word.) 

Voor jy jouself vergelyk met iemand anders, vra jouself: 
Begryp jy die kompleksiteit van die ander persoon se lewe? 

Ek probeer om radikaal te wees, sonder my 
blou kitaar 

Woensdag 3 Maart 2010 

11:58 

Twee (moontlik) onverwante gedagtes: 

1. My blou elektriese kitaar wat ek in 2000 aangeskaf het 
in ’n maniese periode toe ek gedink het ek gaan ’n popster of 
iets word, het uiteindelik sy ware doel en waarde ontbloot: om 
na tien jaar verkoop te word vir kosgeld wat moontlik so lank 
as twee weke sal hou. 

2. Vir as ek dit gemis het, die punt is opvoeding, en meer 
spesifiek, ek wat ander mense se opvoeding fasiliteer. Ek 
reken die onderwerp is voor die hand liggend: finansiële 
onafhanklikheid. (Hoe werk dit, as ek self sukkel om kop bo 
water te hou? Ons leer uit mekaar se foute, en uit wat ons 
wysraak op pad êrens heen.) 

20:39 

Dit is beter om psigoties te wees en/of in ’n waan te leef as 
om op te gee. “One can never be radical enough; that is, one 
must always try to be as radical as reality itself,” het Lenin 
blykbaar op ’n dag gesê. 

Vrydag 5 Maart 2010 

Drie beelde: 

- die suksesvolle persoon - familie en vriende ag hom as 
suksesvol, so ook kollegas en kennisse, maar bowenal ag hy 
homself as suksesvol 

- die een wat opgegee het - trek lewensenergie uit enige 
een wat nog probeer om iets te doen; skiet alle pogings en 
idees af; versuur ander mense se hoop; kritiseer alles; bitter 

- die een wat aanhou probeer - selfs as dit op ’n punt kom 
wat sy vriende en familie begin dink dat hy dit nooit sal 
“maak” nie, selfs al slaag hy nie daarin om sy doelwitte te 
verwesenlik in die redelike tyd wat hy vir homself gestel het 
nie, sal hy aanhou werk daaraan, en hy sal heel waarskynlik 
aanhou tot die dag wat hy verwelk en in die niet verdwyn 

Sondag 21 Maart 2010 

Niks beklemtoon jou skande en verleentheid heeltemal soveel 
soos om absoluut geen kontant in jou beursie te hê nie, en nie 
genoeg geld in die bank om dit wat jy het, by ’n OTM te trek 
nie. 

Vrydag 26 Maart 2010 

Ek toon al vir jare hierdie neiging om ongemaklik te wees oor 
die moontlikheid van oormatige geluk. 

Sê ’n stem in my kop: Jy doen op die oomblik omtrent 25 
of 30% op die geluk-skaal. Baie mense kan gaan tot so 80% 
voor hulle ongemaklik begin raak. Jy kan self gaan tot so 60 
of 65% voor jou kop sal ontplof, so ten minste vir die 
afsienbare toekoms het jy niks om oor bekommerd te wees 
nie. 

Maandag 29 Maart 2010 

Beskerm die gees - dit is jou primêre verantwoordelikheid. 
Wanneer die gees begin kwyn, begin alles ontrafel. 

Selfs wanneer jy besig is om te verloor, kan jy 
wen 

Dinsdag 10 Augustus 2010 

Dit kom nou al ’n paar maande. ’n Week of twee gelede wou 
ek ’n nota daaroor maak: die Waarheid. 

Die Waarheid is vibrerende subatomiese deeltjies. Dit - 
dit is die werklike, eindpunt-na-jy-al-die-res-afgestroop-het, 
werklik-soos-wat-werklik-kan-wees waarheid. 

Wat ons dink en wat ons doen as deel van hierdie “Uber” 
Realiteit, word óns realiteit, óns lewens. 

Vrydag 27 Augustus 2010 

Jou realiteit is, tot ’n baie groot mate, wat jy BESLUIT dit is. 
“Dis baie waar,” sal iemand ingedagte opmerk. 

Dan, eendag, tref dit soos ’n betonmuur. 

Woensdag 15 September 2010 

Ek dink ek is besig om ’n les te leer. Dit het te make met die 
hele besigheid van my wat probeer geldmaak op die Internet 
sedert 2006. Ek reken verder ek is nog nie klaar met die 
leerdery nie. 

Die LES: Ek moet ophou om mense te probeer oortuig dat 
ek van beter weet, en dat rný manier vinniger en beter resultate 
oplewer. Soms het ek nie die vaagste benul waarvan ek praat 
nie, en as ek dan voorgee ek weet meer as wat ek werklik weet, 
dek ek net die tafel vir my eie vernedering. Ek moet eenvoudig 
meer beskeie wees. 

Donderdag 23 September 2010 

Sedert 2006 het ek net een ding op die brein gehad, een 
obsessie, een projek: maak geld van die huis af. 

Ek kry egter die idee dat daar parallelle storielyne is. Een 
praat van hernude self-ontdekking. Nog een praat van 
praktiese opleiding. Die kersie op die koek is ’n storielyn wat 
sê, al my avonture (of gebrek daaraan) sedert 2006, was die 
beste ding wat met my as skrywer kon gebeur. 

Maandag 27 September 2010 

“That’s what learning is ... not whether we lose the game, but 
how we lose and how we’ve changed because of it and what 
we take away ffom it that we never had before ... losing, in a 
curious way, is winning.” ~ Richard Bach, skrywer van 
Jonathan Livingston Seagull 

Die noodtoestand is verby 

Woensdag 9 Februarie 2011 

’n Noodtoestand het geheers in my lewe die afgelope vyf jaar. 
Hierdie eksistensiële toestand dikteer dat ek moet ... dat ek 
nodig het ... dat ek absoluut verplig is om eers geld te maak 
voordat ek kan bekostig om weer enige ernstige tyd te 
spandeer aan my skryfwerk. Dit impliseer dat skryfwerk ’n 
luuksheid is wat ek nie kan bekostig in ’n tyd van nood nie. 

Wel, ek dink dit is pynlik duidelik dat die noodtoestand 
nie werk nie. So, ek gaan dit laat vaar. (Of het ek die 
noodtoestand nodig om myself sover te kry om werk te doen 
wat geld maak? Ek glo: Nee.) 

Waarop kom dit neer? Dit beteken eerste skof van die dag, 
na ontbyt tot aandete, werk ek aan literêre projekte. Tweede 
skof, na aandete tot slaaptyd: besigheid, insluitende Engelse 
klasse. 

Ek het ’n goeie idee wat ek moet doen met al my 
besigheidsprojekte. Indien van die projekte egter soveel werk 
behels dat ek nie aan enige iets anders kan werk nie, sal dit 
beteken ek byt te veel af. Ek sal in so ’n geval eenvoudig ander 
mense moet betaal om van die werk te doen, en as ek dit nie 
kan bekostig nie, sal ek dit moet laat gaan. 

Feit van die saak is, sonder my ski'yfwerk is ek net ’n ou 
wat sy bes probeer om geld te maak. Soms slaag hierdie ou, 
soms misluk hy. Die res van die tyd lees hy sy 
geskiedenisboeke en kyk hy TV. Is dit ek? Dalk oor vyf jaar, 
in alle eerlikheid, of oor tien. But I’ll be doomed, if not 
damned as well, as ek my skryfwerk verlore laat gaan. 

“Maar jy werk mos aan jou skryfprojekte - soort van,” sal 
my denkbeeldige gespreksgenoot van vele jare laat hoor. 

Nie regtig nie, sal ek antwoord. Die bietjies werk wat ek 
so nou en dan doen, kan vergelyk word met die droë korsies 
en bene wat iemand vir ’n hond onder die tafel voer. Dis nie 

genoeg nie. Dis nie genoeg om ’n hond wat veronderstel is om 
wag te hou, lewendig te hou nie. 

Ek kies nie my skryfwerk hier bo pogings om geld te 
maak, of soos ek dit graag noem, “besigheid” nie. Ek kies 
beide. Ek weet wat ek moet doen. Ek doen dit. Ek hoef nie die 
heeltyd myself daaroor te bekommer nie. En ek hoef beslis nie 
te glo dat ek een of ander geldgod moet beïndruk met hoe hard 
ek probeer nie. 

Ek herhaal: Ek weet wat ek moet doen, ek is reeds besig 
om dit te doen, en ek sal voorgaan om ses dae per week te 
werk daarvan. Maar die tyd het gekom om weer aandag te gee 
aan iets wat verder strek as net geld. 

Elke man het sy plafon 

Donderdag 19 Mei 2011 

My fiets se binneband het gisteraand op pad huis toe ontplof, 
so ek moes vanoggend die fiets stoot na my ou buurt toe waar 
my “kantoor” is. Toe ek by die fretsherstelwinkel kom naby 
my ou woonstel, was dit nog toe. So ook toe ek twee ure later 
weer gaan kyk het. Derhalwe moes ek vanmiddag skool toe 
stap. En terug. Op pad terug loop ek toe verby die fietswinkel 
- wat toe uiteindelik oop is. Tien minute later is ek daar met 
my fiets en die gebarste binneband. 

“NT$450,” probeer die ou my beroof toe ek hom vra 
hoeveel dit sal kos om die binneband te vervang. 

Sekondes later stoot ek toe maar weer my fiets kantoor 
toe, en kort daarna pak ek weer die twee kilometer aan terug 
huis toe. In my sandale. 

Twee insigte: 

1. Dis ’njammerlike waarheid dat nie elke do nk er wolk ’n 
silwer randjie het nie. Maar as jy nie die silwer rand raaksien 
nie omdat jou houding verkeerd is, moet jy jouself afvra: Is 
my probleem terminaal, of kan ek iets daaraan doen? 

2. “Every man has his price, Bob, and yours was pretty 
low,” sing Roger Waters. So het elke persoon ook sy plafon 
waar hy sê: “Ek kan nie verder nie. Ek kan nie meer nie ...” 

Vraag is: Waar is jou plafon? 

Dalk is jou bitter ervaring iets van die verlede oor vyf 
minute, of oor twee dae, of oor ’n week. Gaan jy dan, wanneer 
dit verby is, terugkyk en verleë sê: “Deksels, ek wens ek het 
nie so gou ingegee nie ... Ek wens ek het nie so gou opgegee 
nie ... Ek wens ek het nie op daai punt al so hard begin kerm 
en kla nie ...” 

Naby aan die einde van my stappery vanmiddag was my 
bene al stokstyf, en ek het ’n dosyn klein klippies opgeskep 
met my sandale soos ek geskuifel-stap het. Ek het gedink aan 
soldate wat kilometers ver moes marsjeer in haglike 

omstandighede, net om die volgende oggend in ’n sloot te 
moet lê, en op ander stappers te moet skiet. 

Dis toe wat ek dink aan die Roger Waters lirieke: “Every 
man has his price ... and yours was pretty low.” 

Ek besef toe, as ek op daai punt hard aan die kerm gegaan 
het, sou dit my plafon gewees het. En dit sou pretty damn laag 
gewees het. 

Donderdag 2 Junie 2011 

As jy nie gelukkig is nie, sal sy jou help om die hindernis uit 
die weg te ruim, om jou probleem op te los. Sy sal aandring 
daarop - selfs, as dit nodig is, ten koste van haar eie geluk. 
Maar as jy nie saamwerk nie, as jy nie jou deel bybring om 
jouself gelukkig te maak nie, dan kan jy in jou moer in vlieg. 

Nota nommer 517 aan myself 

Donderdag 3 November 2011 

Hou op om met elke man en vrou op straat te baklei. 

Hou op om met elke persoon wat jy teëkom ’n argument 
aan te knoop. 

Hou op om elke geleentheid wat jy kry aan te gryp om 
rusie te maak. 

Hou op om die hond te wees wat elke kat jaag wie se reuk 
die wind na hom toe aanwaai. 

Hou op om die hond te wees wat by ieder en elke boom 
op blaf, of daar ’n kat in is of nie. 

Stry die stryd waar jy ’n redelike kans het om te wen. 

Vrydag 23 Desember 2011 

As mens in ’n betekenisvolle verhouding is ... Of, kom ek 
maak dit meer persoonlik. Ek vind my verhouding met 
Natasja maak dit vir my makliker om myself toe te laat om 
gelukkig te wees. Die rede is omdat ek weet die geluk van die 
vrou wat ek liefhet en vir wie se welsyn ek omgee, hang tot ’n 
groot mate daarvan af of ék gelukkig is. 

As jy nie jouself toelaat om gelukkig te wees nie, gaan die 
mense naaste aan jou geaffekteer word daardeur. As jy omgee 
vir die mense naaste aan jou, as jy opreg hoop dat hulle 
daaglikse bestaan ’n graad van geluk sal insluit, sal jy jouself 
dit vergun om gelukkig te wees. 

Dis die onbaatsugtige ding om te doen. 

Tyd om op te gee 

Woensdag 22 Februarie 2012 

Een van die min populêre frases wat ek aanhang soos ’n 
universele waarheid, is dat mens nooit moet opgee nie. Ek glo 
dit nou al vir baie jare, en resiteer dit gereeld aan myself asof 
dit gebed is. Almal wat ek respekteer wat enige iets te sê het 
oor die lewe, bevestig dit ook. Jy gee nie op nie. Jy mag nooit, 
ooit opgee nie. As jy opgee, is dit verby. Jy sit plakkate teen 
jou mure op wat jou daaraan herinner. Jy koop vir jou T- 
hemde met bewoording wat dit bevestig. Jy stuur skakels aan 
na video’s wat dit preek. Jy deel kort stories op Facebook 
sodat ander mense dit nie dalk vergeet nie. En as dit nodig is, 
skryf jy dit met ’n swart pen op jou tekkies se sole: “Never 
give up.” 

Die opgee waarna ek hier verwys, is die fatale tipe, die 
eksistensiële tipe. Ek verwys hier na ’n besluit om nie meer 
dinge te doen nie - jy’s klaar met alles, klaar met probeer. 

Tog, ten spyte van die lewensnoodsaaklike oortuiging wat 
so na aan ’n mens se hart lê, het jy soms nie veel van ’n keuse 
nie. Verskil is, dit wat jy opgee is nie lewe nie, en dit beteken 
nie dat jy nooit weer sal probeer nie. 

Soms moet ’n mens opgee op dinge wat nie meer werk 
nie, of nog nooit regtig gewerk het nie. Soms gee mens op 
op ’n verhouding, of op ’n huwelik. Soms, na jy jare lank 
probeer het om uit te hou by ’n maatskappy want die hemel 
alleen weet jy’t die geld nodig gehad, gee jy op. Jy bedank, en 
vee jou hande af aan iets waaraan jy jou bes gegee het om te 
laat werk. En soms los jy die stuur van projekte wat jy oor ’n 
duisend klipperige paaie gery het. Jy los die stuur, maak jou 
sitplekgordel los, en spring uit die kar uit voor dit oor die 
afgrond stort. 

Want soms moet mens opgee om te oorleef. 

Meetstok van jare se wegry van dieselfde plek 
af 

Donderdag 19 April 2012 

Ek ry vroeg vanaand weg by die skool waar ek al vir meer as 
dertien jaar werk en wonder hoe dit sal wees om die laaste 
keer daar weg te ry. ’n Paar draaie later dink ek hoe ek hierdie 
gewoonte ontwikkel het om te dink aan my lewe aan Taiwan 
wanneer ek wegry na ’n klas by hierdie spesifreke skool - die 
groot, breë tema van my lewe in Taiwan, nie spesifieke sake 
wat net relevant is tot daai dag of daai week nie. 

Ek werk toe uit dat ek al meer as 1 500 kere daar moes 
weggery het sedert vroeg 1999, wat beteken ek het seker al 
om en by ’n duisend keer my lewe in Taiwan gekontempleer 
nadat ek ’n paar ure tussen daai mure spandeer het. 

Dat hierdie spesifieke skool die mees stabiele, 
bestendigste aspek is, en sover was, in my meer as dertien jaar 
in Taiwan, was die volgende trok in die gedagte-trein. Niks, 
nie woonplek, vervoermiddel, wat en waar ek eet, met wie ek 
sosialiseer, wat ek doen in die aande, hoe laat ek opstaan in 
die oggende, die hoeveelheid geld wat ek verdien, my 
finansiële verpligtinge, of my verhouding-status het dieselfde 
gebly gedurende die laaste dertien jaar nie. Ek het selfs deur 
vier verskillende rekenaars gegaan! Wat dit dus nie verbasend 
maak dat ek neig tot groot gedagtes wanneer ek nog ’n keer 
my tydkaart pons by hierdie plek nie. 

Wat hierdie tipe konsekwentheid aan ’n mens gee, is ’n 
maatstaf. 

As ’n man na dertien jaar nog steeds dieselfde werk doen 
in dieselfde kantoor en dieselfde inkomste verdien - aangepas 
vir inflasie - sal hy tereg dink sy lewe het gestagneer, veral as 
hy sien hoe sy kinders in dieselfde tyd verander het van 
kleuters met vetkryt tussen hulle vingers tot tieners met 
iPhones in hulle hande. 

Met die skool ter sprake sou ek stagnasie waardeer. Die 
werklikheid is dat my situasie by hierdie skool toenemend 
versleg het soos die een jaar homself bo die ander jaar bly pak 
het. Ek het begin met ten minste 15 ure per week, wat my 
gegee het omtrent NT$30,000 per maand. Ek doen nou twee 
ure per week by die plek, wat my omtrent NT$5,000 per 
maand in die sak bring (ek gee darem ook klas by een of twee 
ander plekke, soos ek ook dertien jaar gelede gedoen het). 

As ek my lewe in Taiwan moet meet aan die maatstaf van 
die bestendigste deel van my lewe hier, is ek nie besig om te 
stagneer nie, ek is besig om agteruit te gaan. 

Ek kan sê dat dit onwetenskaplik is om jou lewe te meet 
aan net een maatstaf. As almal hulle lewens moet meet aan die 
een ding wat volhardend deel van hulle lewe gebly het vir ’n 
lang tyd - ongeag of hulle hou van hierdie ding of nie, sal 
meer mense dalk soos mislukkings voel. Ander sal dalk tot 
hulle verbasing besef dat hulle nie die groot mislukkings is 
wat hulle altyd gereken het hulle is nie. Mens moet jouself ook 
afvra waaraan mense hulle lewens meet as daar min of niks is 
wat konstant gebly het oor die laaste dekade of so van hulle 
lewens nie. 

Gelukkig vir meeste van ons bestaan die legkaart van ons 
lewens uit dosyne groot stukke, en honderde kleiner stukkies. 
Sommige van hierdie stukke is dalk dieselfde na vele jare; 
sommige is dalk al afgedop en vaal; ander is skitterblink nuwe 
stukke, gemaak uit die beste tipe materiaal waarin 
legkaartstukke kom. 

So is dit ook met my lewe. 

Ek sal nietemin erken, geoordeel aan my situasie by die 
plek waar ek al werk vanaf my eerste week in Taiwan, dat 
sommige aspekte van my lewe in hierdie land wel agteruit 
gegaan het. 

En as dit so is? Dalk as ek ’n bietjie terugstaan vir ’n 
oomblik, sal ek kan sien dat dit maar net is hoe die lewe soms 
is. 

Resultaat, Proses, Identiteit en Geluk 

Saterdag 11 Augustus 2012 

RESULTAAT is wat saak maak. En met RESULTAAT word 
nie net bedoel die bewerkings wat gemaak word die dag na 
jou dood nie, maar die resultaat van elke taak, elke 
onderneming, elke projek wat jy aanpak. 

PROSES is wat RESULTAAT voorafgaan. PROSES is óf 
bevorderlik vir goeie RESULTAAT, óf dis nie bevorderlik 
daarvoor nie. 

IDENTITEIT is wat jou in staat stel om te funksioneer in 
die historiese tydvak wanneer jou bestaan uitspeel, en in die 
plek waar jy gebore is, of waar jy jouself bevind as 
volwassene. Jou IDENTITEIT is goed genoeg as dit jou in 
staat stel om te oorleef, en as dit jou in staat stel om goeie 
RESULTAAT na te streef. 

GELUK is een van die kondisies wat PROSES die moeite 
werd kan maak. 

OM GELUKKIG TE WEES maak dit meer waarskynlik 
- hoewel daar altyd uitsonderings is - dat die PROSES sal lei 
tot goeie RESULTAAT. 


Voorgedagte: 

Ek het hierdie week my kantoorspasie begin oorskuif na ’n 
huis so vyftig meter van my ou woonstel af. Die nuwe plek - 
eintlik net twee leë vertrekke op die tweede verdieping van ’n 
huis waar die eienaars so een keer elke twee maande kom 
oornag as hulle besigheid in die stad het - is orraait, maar nie 
perfek nie. 

“Die resultaat van die proses is wat uiteindelik belangrik 
is,” het ek gedink op pad terug huis toe vroeg vanaand, “en 
die plek is goed genoeg om ten minste nie die proses te 
ondermyn nie.” 

Hou jouself staande, anders sál jy stof byt 

Woensdag 5 September 2012 

Mislukking, en die hernude indruk dat, omdat ek nie geld 
maak nie, ek nie werk nie. Dit ten spyte van boeke gepubliseer 
- beide persoonlike materiaal en kommersiële projekte, talle 
webwerwe en ander internet eiendomme, en jare se dag in en 
dag uit, week in en week uit, en maande aaneen se gesukkel 
met pogings om geld te maak wat opeindig as geskrapte 
projekte en pakke weggooipapier. 

Wat mens laat wonder hoekom jy nog probeer. Wat, 
presies, is die punt? Probeer, want dis beter as opgee? Dan 
spandeer ek eerder al my tyd daaraan om te skryf - oggend, 
middag en snags, weeksdag en naweek, twaalf maande van 
die jaar tot ek verstryk, en om te publiseer wat ek geskryf het, 
en te bemark wat ek gepubliseer het. 

Is dit nie genoeg nie? Wie doen beter? Mense wat kinders 
kry? Doen hulle noodwendig beter? Laat hulle meer agter? Is 
dit wat hulle agterlaat noodwendig goed? Wat van as hulle 
kinders fokops en ki iminclc word? Wat van as hulle kinders 
gierige, korrupte bedrieërs word, of dwelmslawe en 
alkoholiste? 

Ek probeer geld maak. Want dis die regte ding om te doen. 
Want ek hou daarvan om te eet. Want ek hou daarvan om met 
seep te was, en ek hou daarvan om ten minste twee keer per 
dag my tande te borsel. Want ek hou van skoon klere, al het 
my hemde en broeke beter dae gesien. 

Ek moet geld maak. En my vrou moet geld maak. Na werk 
kyk my vrou TV, of sy maak die huis skoon. Na werk, wat op 
hierdie stadium sinoniem is met verskynings as Engelse 
onderwyser want dis al wat ek skynbaar kan doen om geld te 
maak, doen ek meer werk, want ek wil nie méér verskynings 
maak as Engelse onderwyser nie, en dis in elk geval nie 
volhoubaar nie. Ek as ek klaar die ander werk gedoen het, 
moet ek verder skryf, en publiseer wat ek skryf, en bemark 

wat ek publiseer. Werk, werk, skryf - wat ook eintlik werk is, 
maar net tel as werk as dit geld maak. 

Elke dag byt mense stof. Elke dag. En die wêreld gaan 
voort. Dis nie dat mense nie omgee nie, dis net dat hulle eie 
lewens nie stilstaan net omdat iemand gesneuwel het nie. 

Elke dag byt mense stof, slagoffers van omstandighede, 
slagoffers van ander mense se bose dade, of slagoffers aan eie 
hand. 

Dis eenvoudig: Jy móét jouself staande hou, anders sál jy 
stof byt. En die wêreld sál voortgaan sonder jou. 

Kersdag is ’n bietjie soos die lewe 

Dinsdag 25 Desember 2012 

Kersdag is ’n bietjie soos die lewe. 

As ’n hele tafel vol kos voorberei word op die vyf-en- 
twintigste dag van die twaalfde maand van die jaar, ’n spesiale 
boom die sitkamer binne gesleep word en vol liggies en 
balletjies en poppies en sterretjies gehang word, speelgoed vir 
die kinders gekoop word en toegedraai word in kleurvolle 
papier, ’n paar liedjies dalk gesing word, en almal hulleself 
trommeldik eet en lag enkuier en gesels, dan’s dit “Kersfees”. 

As jy nie bogenoemde dinge doen nie, is dit net die vyf- 
en-twintigste dag van die maand, en die maand is toevallig die 
twaalfde van die jaar. 

So ook, is dit met die lewe. 

Slaan hard met dit wat jy die beste doen 

Woensdag21 Augustus 2013 

As jy dit wil maak in hierdie wêreld - as jy wil slaag in 
belangrike doelstellings wat jy vir jouself gestel het, hetsy 
finansiële welvaart, óf om op 45 of 55 of 65 terug te kyk op 
jou lewe en te dink jy’t orraait gedoen - moet jy die beste ure 
van jou dag spandeer deur te woeker met die vaardighede 
waarin jy die meeste ervaring en/of natuurlike aanleg het. 

Indien jy dit wat jy beter doen as enige iets anders 
opsyskuif ter wille van korttermyn oorwegings, is die kans dat 
jy ’n mate van sukses kan behaal nie ten volle uitgesluit nie, 
maar die waarskynlikheid verminder by die dag. 

Dis ’n eenvoudige strategie: Slaan hard met dit wat jy die 
beste doen. Of soos die digter, W.H. Auden, gesê het: “You 
owe it to us all to get on with what you’re good at.” 

Donderdag 22 Augustus 2013 

Dalk hou jy nie van die idee van kompetisie nie. Dalk glo jy 
jou enigste wedloop is met jouself. Dalk dink jy die lewe is 
nie net wiskunde en wetenskap nie. 

Wat ook al jou gevoelens oor hierdie aangeleentheid, as jy 
dit wil maak in hierdie wêreld, beter jy gereed wees om te 
kompeteer. Vir elke rand wat jy wil maak, is daar ’n ander 
man of vrou wat hulle visier instel op dieselfde rand. Vir elke 
produk wat jy hoop om op die mark te sit, of vir elke diens 
wat jy wil aanbied, is daar ten minste een ander man of vrou 
wat besig is om te werk aan ’n soortgelyke produk, of wat ’n 
soortgelyke diens aanbied. As jy dink jy weet iets, weet maar 
net, iemand anders weet dit heel waarskynlik ook. 

Wat staan jou dan te doen? Is daar hoop vir die 
gemiddelde nie-geniale man of vrou wat nie toegang het tot 
onuitputlike hulpbronne om op te maak vir tekortkominge 
nie? 

Die hoop is dit: Fokus op jou talente, elke dag. As dit is 
om koekies te bak en een vars dosyn na die ander te verruil vir 
harde kontant, dan doen jy dit. As dit is om kitaar te speel of 
liedjies te komponeer, dan doen jy dit. As dit is om mense 
bymekaar te bring en hulle iets te leer wat hulle nie geweet het 
nie, doen dit. As dit is om mense in nood te versorg, doen dit. 
As dit is om gedigte of essays of stories te skryf ... dan weet 
jy wat om te doen. Slaan so hard as wat jy kan met jou nommer 
een vaardigheid. 

Wat gebeur indien jy sukkel om geld te maak met jou 
nommer een vaardigheid, of as jy oortuig is daarvan dat daar 
nie veel van ’n mark is daarvoor nie? Sug jy, “Dis nou maar 
hoe die lewe is,” voor jy die geklassifiseerde advertensies 
fynkam vir die eerste en beste geleentheid om jou tyd te 
verkoop? 

Die sentimente wat ek verwoord in hierdie aantekening is 
nie gemotiveer deur my oortuiging dat die kreatiewe lewe 
beter is as ’n lewe waar jy bloot oorleef van een salaris tot die 
volgende nie. Dis gemotiveer deur ’n oortuiging dat jou beste 
kans op oorlewing - oorlewing! - is om te fokus op jou beste 
vermoëns. 

Steeds, indien jy reken dat die beste wat jy die wêreld kan 
bied, geen kommersiële waarde het nie, vra jouself: Is daar 
enige manier hoe jy met jou vaardighede of talente ’n 
probleem kan oplos vir iemand anders? Is daar enige manier 
hoe jy iemand kan help om te kom op ’n goeie plek waar hulle 
graag wil wees? Is daar enige manier hoe jy iemand kan help 
om weg te kom van ’n plek vanwaar hulle graag wil 
wegbeweeg? Selfs al maak jy nie geld deur ’n probleem vir 
iemand anders op te los nie, kan dit dalk lei tot iets anders wat 
jou omstandighede sal verbeter. 

Die harde werklikheid is dat meeste van ons moet betaal 
vir ons eie brood en botter, en dalk nog vir enkele ander mense 
se brood en botter ook. Soms beteken dit dat ons onsself moet 
besig hou met aktiwiteite waar ons nie ons beste talent of 
vaardighede benut nie, maar dit bly bclangrik om nie jou tyd 
te mors nie. As jy dan gedoen het wat jy moet doen om kos op 

die tafel te sit, kom terug by die dinge wat jy beter doen as 
meeste ander mense. Jou oorlewing, en ook jou uiteindelike 
sukses, hang af daarvan. 

Middelmatigheid of steek jouself aan die 
brand 

Woensdag 30 Julie 2014 
13:15 

Meer as ’n maand van stilte ... en dan hierdie: 

Is Brand Smit ’n middeljarige verloorder? Wie maak die 
aantyging? Wie verdedig my? Wie argumenteer teen my? Wie 
is die magistraat? Die samelewing? Onmoontlik. Die 
samelewing se waardes en standaarde is primitief. 

Feit is, in hierdie eksistensiële klag maak ekself die 
aantyging, en ekself is die aanklaer, die advokaat, en, 
uiteindelik, die magistraat. Jy vind jouself skuldig? Dan sal 
die samelewing jou as skuldig behandel. Jy vind die aantyging 
ongegrond, en verwerp dit? Dan het die samelewing nie ’n 
saak nie. 

16:15 

Twee moontlikhede vir my: 

Opsie een: Middelmatigheid: Ek publiseer my boeke, maar ek 
bemark dit nie; ek weet hoe om geld te maak, maar ek doen 
dit nie omdat ek nie van geld wil afstand doen om kanse te 
waag nie; ek weet hoe om in beter fisieke toestand te kom, 
maar ek is te lui. 

Opsie twee: Aan die brand: Leef die res van jou lewe soos ’n 
protesterende Boeddhis in Saigon in 1963. 

Jy beter opstaan as jy getel wil word 

Maandag 20 Oktober 2014 

Ek dink vanoggend dat Medium.com ’n eksklusiewe platform 
geword het vir skrywers in hul twintigs. 

Vyf sekondes later verander ek my opinie. “Bullshit,” sê 
ek hardop vir myself. “Dis soos om te sê boeke het die 
eksklusiewe domein geword van jong mense omdat baie 
mense in hul twintigs boeke skryf.” 

“Jy moet opstaan as jy getel wil word,” herinner ek 
myself. Of eerder, jy moet opstaan as jy ’n kans wil staan om 
getel te word. 

As jy wegkruip in ’n donker hoekie, gaan jy nie getel word 
nie. 

As jy jouself kamoefleer, gaan niemand jou raaksien nie. 

As jy platlê, agter ’n bos, gaan jy geïgnoreer word. 

Is dit belangrik dat jy getel moet word? 

Feit is, baie mense is gelukkig genoeg om hulle lewens te 
lei sonder om erken te word as enige iets meer as gewone 
sterflinge. 

Maar, as jy deur ten minste ’n paar mense erken wil word 
vir iets wat jy sê of doen, veral as dit wat jy sê of doen in jou 
opinie waarde het, dan beter jy op jou voete kom. 

Jy bou nog so lekker aan jou kaartehuis ... 

Vrydag 19 Desember 2014 

Jy’s besig om vir jouself ’n huis te bou - met speelkaarte. 
Iemand stap nader, kyk na wat jy besig is om te doen, en stamp 
die huis om. Die kaarte fladder aarde toe. Jy’s woedend. “Wat 
de fok ...” gil jy. “Hoe durf jy? Ek was besig om ’n huis te 
bou - ’n tuiste! Beteken dit nik s vir jou nie? Beteken dit nik s 
vir jou dat ek al maande lank bou aan hierdie huis nie?!” 

“Ek het jou ’n guns gedoen,” begin die ou te verduidelik. 
“Ek verstaan dat jy besig was met iets waaraan jy baie waarde 
heg, maai' goeie aarde ou vriend, jou huis was gebou met 
kaarte! Met speelkaarte! Wat dink jy sou gebeur het as jy en 
jou familie hier ingetrek het en die eerste storm steek op?” 

Jy stap woedend weg, skree elke nou en dan iets vieslik 
oor jou skouer. 

Die volgende dag sien jy weer die ou. Jy skud sy hand. Jy 
sê, dankie, ek verstaan nou. “Ek was so gefokus op my plan,” 
gaan jy voort, “op die idee van ’n tuiste, ’n huis van my eie, 
dat ek die werklikheid misgekyk het.” 

Daai selfde dag begin jy, weereens, van voor af. 

Geluk en blydskap is die eerste muur, en die 
laaste boom 

Vrydag 30 Januarie 2015 

Vir lank het ek geglo blydskap en geluk is luukshede wat slegs 
geniet kan word deur mense met geen probleme nie. Ek het 
hard probeer om myself te oortuig dat dit oukei is om gelukkig 
te wees - dat mens nie ’n aartsonde pleeg en deur ’n 
bliksemstraal getref sal word as jy met ’n glimlag rondstap en 
vriendelik is met mense en grappies maak en oor die algemeen 
redelik positief voel oor die lewe nie. 

Met die verloop van tyd het ek myself begin glo. 

Helaas, ek val alte maklik terug in ou denkgroewe. Elke 
nou en dan vang ek myself dat ek weereens dink dat slegs 
onkundiges, kinders, psigopate en dwase kan wegkom 
daarmee om geluk en blydskap te ervaar as ’n normale 
bestaanstoestand. 

Die waarheid, soos vele mense reeds weet, is dat geluk en 
blydskap die eerste muur is wat jou beskerm teen die aanslae 
van die lewe; geluk en blydskap is ook die boom in die 
agterplaas waar jy jou laaste posisie sal inneem om jouself 
lewendig, en min of meer gesond te hou. 

Enkele aangename en onaangename 
waarhede 

Vrydag 13 Maart 2015 

Meeste ondernemings wat aangepak word, misluk. 

Meeste beleggings wat gemaak word, betaal nooit ’n 
dividend nie. 

Meeste boeke wat geskryf word, word deur baie min 
mense gelees. 

Meeste webwerwe word weinig besoek. 

Meeste nuwe musiek word deur min mense gehoor. 

Optimisme en geloof stu jou soms voort, en soms is dit jou 
ondergang. 

Dit moet ook genoem word dat indien jy een onderneming 
aangepak het en dis suksesvol, is die waarskynlikheid beter 
dat jou volgende onderneming ook suksesvol sal wees. 

As jy een belegging gemaak het wat wins oplewer, is 
daar ’n goeie kans dat jy hierdie sukses sal herhaal in jou 
volgende belegging. 

As jy een boek geskryf het wat gelees word deur ten 
minste ’n paar honderd mense, is die waarskynlikheid goed 
dat jou volgende boek ook deur ten minste ’n paar honderd 
mense gelees sal word. 

As jy een webwerf ontwikkel wat gereeld besoekers kry, 
is die kans goed dat jou volgende webwerf ook besoek sal 
word. 

As jy ’n paar van jou eie liedjies beskikbaar stel en ’n 
duisend mense luister daarna, is die kans goed dat hierdie 
mense ook na die volgende snit sal luister wat jy uitreik, en 
dalk vir ander mense sal vertel daarvan. 

Sukses, soos die spreekwoord sê, verwek immers meer 
sukses, en as jy min het van enige iets, sal jy waarskynlik in 
die toekoms nog minder daarvan hê. 

Een alternatief om voor ’n trein in te stap 

Maandag 16 Maart 2015 

In mens se affer tye dink jy soms dinge wat bietjie rof is. Dan, 
wanneer jy weer beter voel, besef jy hoeveel van daai dinge 
eintlik waar is. 

In my geval: In die eerste plek sal ek nooit verwar kan 
word vir ’n Viking kryger nie. Kan ek myself of my geliefdes 
beskerm in ’n oomblik van nood? Ek weet nie. Tweedens, ek 
is amper 44, en hoewel ek nie skuld het nie, maak ek nie veel 
geld met my paar deeltydse posisies nie. Derde plek, ek het 
nie kinders nie, en sal heel waarskynlik nooit kinders hê nie. 
Vier: Ek het onlangs 23 keer “Ja” geantwoord op ’n lys van 
27 vrae om vas tel of ek kwalifiseer as ’n Hoogs Sensitiewe 
Persoon - wat onder andere beteken dat ek meer vatbaar is vir 
fisiese pyn, en selfs emosioneel geaffekteer kan word deur ’n 
groot lawaai. (Nie een van die vrae was oor hoogtevrees nie, 
maar ek kon dit ook nog byvoeg.) Punt vyf: My ouers en my 
susters dink ek is ’n verlore saak wat deksels gelukkig was 
om ’n goeie vrou te ontmoet. Ses: Ek sukkel vir jare om geld 
te maak met allerhande projekte ... en sukkel steeds voort. 

Wat staan ’n mens te doen? Wat is my opsies? 

Een is selfmoord. Get it over and done with. Maak plek 
vir iemand anders, dalk iemand beter. 

Nog ’n moontlikheid is om regtig hard te werk en een na 
die ander beskouing van jou op sy kop te draai en almal hulle 
woorde, en hulle opinies, te laat eet. Klink lekker. Kan werk. 

’n Ander moontlikheid is om voor te gee dat nie al die 
slegte dinge wáár is van jou nie, dat jy nie soveel van ’n 
verloorder is nie. Terwyl jy doelbewus sommige dinge 
ignoreer, werk jy daaraan om te verbeter wat binne jou 
vermoëns is om te verbeter. 

Moeilik om voor te gee, mag jy dalk sê. Nie maklik om te 
ignoreer wat vele mense van jou dink of sê nie, mag jy dalk 
byvoeg. 

Dink so daaraan: een alternatief is om voor ’n trein in te 
stap. 


152 



Net genoeg projekte, en goeie stelsels om dit 
te behartig 

Woensdag 25 Maart 2015 

Op Vrydag 13 Maart en Saterdag 14 Maart het ek 
aantekeninge gemaak oor die probleem dat ek te veel projekte 
onderneem. 

Die laaste paar dae dink ek weer oor my mislukkings, 
bowenal die oorkoepelende mislukking om ’n meer skaflike 
inkomste te verdien, en my enkele suksesse - veral my 
skryfwerk, wat, indien dit kommersieel suksesvol was, ek nie 
nodig sou gehad het om hierdie nota te maak nie. 

Dit bring my toe by ’n vraag waaroor ek al soveel besin 
het dat sommige professionele mense sal sê ek het ’n obsessie 
hieroor. Twee dinge staan uit as redes hoekom ek vashaak by 
my huidige inkomste: 

1) Ek het vanaf 2006 ’n tendens voortgesit wat ek reeds in 
1999 begin het, en dit is om te veel projekte aan te vat (soos 
ek reeds genoem het). 

2) Ek het nie goeie stelsels in plek om projekte te bestuur 
en selfs 90% outomaties te laat loop nie. 

Aanvanklik het ek gedink dit is óf die een rede óf die ander 
een, maar toe besef ek selfs al het jy net een onderneming, of 
een projek, as jy nie ’n goeie stelsel het om dit te bestuur nie, 
gaan dit nie op die langtermyn suksesvol wees nie. En selfs al 
het jy ’n goeie stelsel vir een of twee verskillende projekte, 
kan jy nie aanhou om projekte aan te vat nie want goeie 
stelsels val nie uit die lug wanneer jy dit nodig het nie - dit 
vat tyd en moeite en dalk geld om ’n goeie stelsel te ontwikkel. 

Dus, vir elke projek of inkomste-genererende 
ondememing wat jy aanpak, het jy ’n goed uitgewerkte stelsel 
nodig ten einde die waarskynlikheid van sukses ten minste 
50% te maak, indien nie beter nie. 

Dus twee: Goeie stelsels vat tyd, moeite en heel 
waarskynlik geld om te ontwikkel. Weerhou jouself derhalwe 


153 



daarvan om projekte aan te pak of ondernemings te begin voor 
jy nie ’n goeie stelsel het om die nuwe projek te bestuur en 
uiteindelik op outomaties te sit nie (indien moontlik). 

Dus, drie: Fokus daarop om goeie stelsels te ontwikkel, 
werk dan een vir een jou projekte in die stelselmasjien in, en 
oorweeg dan om iemand te betaal as opsiener of assistent om 
seker te maak die masjien loop goed. 

Neem eienaarskap van jou mislukkings 

Donderdag 7 April 2016 

Ek lees vroeër vanaand ’n nota wat ek geskryf het op Vrydag 
28 Augustus 2015. Die nota gaan oor sukses, maar soos die 
storie maar is, gaan dit meer oor mislukking. Ek hou regtig 
van die stuk. Ek is vies toe ek bevestig wat ek vermoed het: 
ek het nog nie die teks geredigeer nie so dit is nog nie 
gepubliseer nie. 

Ek reken die rede vir die vertraging is dat die deel oor 
mislukking my ’n bietjie te kaal laat voel, te weerloos. 

Bespring ’n gedagte my toe soos ’n besete kat: Neem 
eienaarskap van jou mislukkings. 

Ek is reeds eerlik oor my mislukkings, maar ek dink nou 
al vir ’n geruime tyd aan die ongemak wat ek steeds daaroor 
ervaar. 

Feit is, mislukking in my pogings om meer geld te maak 
vanaf 2006 is ’n integrale en belangrike deel van my 
lewensverhaal. Ek behoort dit nie toe te gooi, of met suiker te 
besprinkel nie. Ek moet dit nie probeer wegpraat, of praat 
daaroor asof dit nie heeltemal waar is nie (in elk geval bietjie 
te veel van ’n uitdaging). 

Net soos wat ek ander goed wat ek gedoen het waarmee 
ek gelukkig is, aanvaar as deel van my storie, so is mislukking 
ook deel van my storie. Dit is mý mislukking. Dit is mý 
proses. Dit is mý lesse geleer. Dit is mý emosionele ongemak, 
en mý teleurstelling. Ek het duur betaal daarvoor, en ek moet 
maak daarmee wat ek wil. 

Ek het al misluk in vele ondernemings wat ek aangepak 
het sover in my lewe. Ook dit, is ek. 

Die winsgewende periode 2006 tot en met die 
begin van 2011 

Donderdag 8 September 2016 

Sedert 2011 al dink ek aan die jare 2006 tot en met die begin 
van 2011 aan ’n periode van verlies. Wat presies het ek 
verloor? Tyd, het ek nog die heeltyd gereken - want ek het 
soveel daarvan gemors om te probeer geld maak op allerhande 
maniere. 

Hier is ’n meer positiewe siening van daai periode. Ek het 
geleer hoe om my skryfwerk te publiseer - insluitende 
formattering van manuskripte om gedrukte kopieë te kan 
maak, die skepping en formattering van elektroniese boeke, 
die opstel van ’n WordPress webwerf, basiese webontwerp, 
bemarking; ek het geleer van sportweddenskappe en 
pryshandel op sportmarkte, en ek het begin leer om geld te 
maak op die finansiële markte. 

En, dames en here, binnekort sal ek kan sê dat die periode 
2006 tot en met die begin van 2011 ook opgelewer het ’n 
projek bestaande uit meer as 70 stukke [Post Ongetiteld, 
volume drie] oor onder andere die lang en moeilike proses om 
te probeer geld maak sonder om vir iemand anders te werk - 
wat die materiaal heelwat anders maak as die materiaal wat 
dit voorafgegaan het, want dit gaan oor foute maak, op jou 
gesig val, jouself in die verleentheid stel, misluk keer op keer 
op keer ... en aan die einde besluit jy om meer tyd te spandeer 
aan dinge wat jou gelukkig maak. 

Die wetenskaplike, Donald Hoffman, sê ewolusie begunstig 
nie mense met ’n goeie begrip van objektiewe werklikheid nie 
- dit wil sê, realiteit soos wat dit werklik is, maar dat dit 
diegene begunstig wat die werklikheid waarneem op ’n 
manier wat hulle in staat stel om op effektiewe wyse te oorleef 
en suksesvol voort te plant. (Verwysing in die stuk “What If 
Evolution Bred Reality Out Of Us?” deur Adam Frank, op 
NPR.ORG.) 

Was dit die tyd en geld werd omdat jy iets 
geleer het oor jouself? 

Woensdag 21 Desember 2016 

Mens leer jouself ken in uiteenlopende situasies: deur te reis 
na vreemde lande toe, deur tyd te spandeer met mense van wie 
jy nie werklik hou nie, en in moeilike tye, alleen of saam met 
ander mense. 

Jy leer ook baie oor jouself deur te spekuleer met geld, sê 
nou maar op die finansiële markte. Jy sien hoe jy voel en 
optree na ’n goeie wins, en hoe jy voel en optree na ’n verlies. 
Jy leer ook hoe jy voel, en hoe jy optree, na ’n katastrofiese 
mislukking. 

Hoe lank dit jou vat om op te gee, is nog ’n belangrike 
ding wat jy van jouself leer, asook hoe lank jy aanhou met ’n 
ding omdat jy nie wil opgee nie, al kan selfs ’n stokblinde 
mens sien jy kom nêrens nie. 

Kwalifiseer dit as opgee as jy jou ervaring verskuif na iets 
anders toe, of as jy dinge wat jy geleer het toepas op ’n totaal 
ander mark? Het jy dan steeds jou tyd gemors? Het jy dan 
steeds jou geld gemors? 

Hoe bereken ’n mens “wins” as dit kom by selfkennis? En 
beteken dit noodwendig iets was minder van ’n mors van tyd 
omdat jy ’n paar waardevolle dinge geleer het oor jouself? 

’n Goeie en suksesvolle dag word opgebou 
laag vir laag 

Woensdag 28 Desember 2016 

Wie begin sy dag met ’n manifes op sy lippe, en ’n fyn- 
uitgewerkte bloudruk in sy kop? 

Feit is, meeste mense se dae begin met noodsaaklikheid: 
jy staan op want jy’t nodig om badkamer toe te gaan, omdat 
jy honger is, en omdat jy afsprake gemaak het met mense en 
ondernemings en as jy nie opdaag nie, gaan jy in die 
moeilikheid wees. 

En so begin jou dag. Uiteindelik stort jy en jy borsel jou 
tande, jy trek aan, en jy gaan êrens heen om jou brood en 
botter te verdien, of om andersins van waarde te wees vir die 
gemeenskap. 

Laag vir laag word jou dag opgebou. Hier en daar maak 
jy ’n fout. Hier en daar sê jy iets of doen jy iets wat jou in 
verleentheid stel, maar na ’n paar minute of ’n uur of so is jy 
weer volstoom aan die gang. 

Teen die tyd wat die dag verby is, kyk jy dalk terug na ’n 
goeie en relatief suksesvolle dag. Het jy dit begin met 
slagspreuke wat oor jou lippe gerol het, en ’n plan wat netjies 
uitgedruk langs jou bed gewag het vir jou om dit meganisties 
te volg? Heel waarskynlik nie, hoewel jy sekerlik ’n goeie idee 
gehad het hoe jy graag sou wou hê jou dag moet verloop. 

So is dit met ander ondernemings en projekte wat jy 
aanpak. Jy het ’n goeie idee wat jy moet doen om redelike 
goeie resultate te bewerkstellig. Jy het ’n goeie idee wat jy nie 
moet doen nie om uit die moeilikheid te bly. Jy maak nogtans 
so nou en dan foute, en jy gly so nou en dan op ’n piesangskil. 
Maar suksesvolle resultate sal soos ’n goeie en suksesvolle 
dag opgebou word laag vir laag - tien, twintig, honderd groot 
en klein aksies en stappe wat een na die ander volg om ’n 
goeie resultaat te bou. 


159 



Slagspreuke is goed. Manifeste het hulle plek. Sekerlik 
moet jy weet wat jy moet doen. Maar sukses is meestal die 
resultaat van een laag klein, oënskynlik onbelangrike aksies 
op die ander. Net soos ’n goeie en suksesvolle dag. 


Nie presies op dieselfde onderwerp nie, maar in dieselfde 
gees: Scott Adams skryf die volgende op sy blog by 
Dilbert.COM: “The idea of a talent stack is that you can 
combine ordinary skills until you have enough of the right 
kind to be extraordinary. You don’t have to be the best in the 
world at any one thing. All you need to succeed is to be good 
at a number of skills that fit well together.” 

Slaan die drom met oorgawe, of laat sak jou 
kop in skaamte 

Maandag 13 Februarie 2017 

Ek kyk ’n program getiteld Heart of Taiko, oor die 
tradisionele Japannese drom. Die program volg drie 
Maleisies-Japannese tienermeisies wat ’n taiko-groep gestig 
het in Penang. Hulle word genooi om ’n werkswinkel by te 
woon by ’n legendariese vervaardiger van taiko-dromme in 
Japan. Hulle ontmoet drie van die land se top vroulike spelers, 
wat hulle een na die ander onder hande kry om hulle te leer 
van tegniek en korrekte optrede. Aan die einde van die paar 
dae word daar verwag van die groep tieners om saam met die 
Japannese dromspelers ’n vertoning te lewer voor ’n 
uitgesoekte gehoor. 

Die jonger van die drie Japannese meesters neem die 
voortou met die opleiding. Sy is krities van die begin af. Die 
meisies speel nie saam nie. Hulle vertoon ’n gebrek aan 
toewyding. Sy gee vir hulle pakke tydski'iftc toegedraai in 
papier om op te oefen, en sy wonder die volgende dag hoekom 
die pakke nog nie stukkend geslaan is nie. Sy kyk na hulle 
handpalms. Hoekom is dit nie stukkend nie? Hoekom is daar 
geen blase nie? Sy vat hulle na ’n winderige strand toe waar 
hulle wydsbeen moet staan en swaar dromstokke bo hulle 
koppe moet hou terwyl hulle iets gil. Dit terwyl ’n sterk wind 
dreig om hulle om te waai. Hulle doen oukei, maar steeds is 
hulle leermeester nie beïndruk nie. 

Die volgende dag gaan hulle na ’n klooster toe om te 
mediteer - hulle sit stil op kussings en staar na ’n wit muur. 
Aan die einde daarvan bcskryf die een meisie dit as ’n baie 
leersame ervaring. Sy sê sy het geleer dat mens ten volle 
teenwoordig moet wees in die oomblik. 

Hulle gaan terug na die opleidingsentrum toe. Hulle oefen 
harder. 

Die dag daarna moet hulle weer dromme speel vir hul 
leermeester - die jong, professionele taiko-speler. Hierdie 
keer glimlag sy. Hulle maak nog baie foute, sê sy. Daar’s nog 
baie wat hulle moet leer. Maar, en dit sê sy met groot 
tevredenheid - sy sien meer toewyding in hulle oë. Sy sien dit 
ook in hulle armbewegings: die arms word hoog opgelig, en 
hard afgebring op die dromvel. En hulle skree lekker hard. 

En hulle leer: Tegniese foute is een ding; ons werk 
daaraan. Almal maak foute aan die begin. Foute is vergeeflik. 
Wat onvergeeflik is, wat om die waarheid te sê ’n groot 
verleentheid is vir almal, is gebrek aan toewyding. 

Indien jy hierdie bundel geniet het, of dit opvoedkundig 
gevind het, oorweeg dit asseblief om ’n gedrukte kopie te 
koop, of ’n elektroniese kopie vir jou leestoestel. 

Onthou: die skrywer moet ook eet en huur betaal! 

BRANDSMIT.NET/BOEKWINKEL 

Beskikbare titels deur Brand Smit - in beide digitale en 
gedrukte formaat: 

In die greep van ketters - of Die Christen 
Nie tafel, hond ofpotlood nie 
Die werklike, ofnie-werklike doel van ons bestaan 
Solankjy staande bly ... 

Die noodsaaklike onaangenaamheid 
Die volwasse lewe 
Oor skryfwerk en die skrywer 
Ballingskap 

Dertien minute op ’n Saterdagaand 
Tyd vlieg nie regtig nie 

Koors/Fotografie: Twee versamelings gedigte 

Meer inligting is beskikbaar op die skrywer se webwerf: 

BRANDSMIT.NET 

